ކޮރޯނާވައިރަސްގައި މިހާތަނަށް މީހުން މަރުވަމުން އައި ގޮތް އަދަދުތަކުން\nކޮރޯނާވައިރަސްގެ ވެކްސިން 18 މަސް ތެރޭގައި އުފެއްދޭވަރުވާނެ ކަމަށް ޑަބްލިޔުއެޗްއޯ އިން ބުނެފި\nޗައިނާއިން އައި މީހުންގެ ތެެރެއިން 75އިން ސައްތަ މީހުން ކޮރޯނާ ވައިރަސްއަށް ޓެސްޓްކޮށްފިން: ނިއުދިއްލީ ސަރުކާރު\nކޮރޯނާވައިރަސްޖެހިގެން މަރުވި މީހުންގެ އަދަދު މިހާރު ވަނީ ހާހަކަށްވުރެ މައްޗަށް އަރާފަ އެވެ. ފުރަތަމަ ވައިރަސް ފެށުނު އިރު ދުވާލަކު މަދު ބަޔަކު މަރުވެގެން ދިޔަނަމަވެސް މިހާރު އެއަދަދު އުޅެނީ 100 އިން މަތީގަ އެވެ.\nފެބްރުއަރީ 10: 108 މަރު\nފެބްރުއަރީ 9: 97 މަރު\nފެބްރުއަރީ 8: 89 މަރު\nފެބްރުއަރީ 7: 86 މަރު\nފެބްރުއަރީ 6: 73 މަރު\nފެބްރުއަރީ 5: 73 މަރު\nފެބްރުއަރީ 4: 65 މަރު\nފެބްރުއަރީ 3: 64 މަރު\nފެބްރުއަރީ 2: 57 މަރު\nފެބްރުއަރީ 1: 45 މަރު\nޖެނުއަރީ 31: 46 މަރު\nޖެނުއަރީ 30: 43 މަރު\nޖެނުއަރީ 29: 38 މަރު\nޖެނުއަރީ 28: 26 މަރު\nޖެނުއަރީ 27: 26 މަރު\nޖެނުއަރީ 26: 24 މަރު\nޖެނުއަރީ 25: 15 މަރު\nޖެނުއަރީ 24: 16 މަރު\nޖެނުއަރީ 23: 8 މަރު\n11 ފެބްރުއަރީ 2020 | އަންގާރަ 22:03\nކޮރޯނާވައިރަސްގެ ވެކްސިން 18 މަސް ތެރޭގައި އުފެއްދޭވަރުވާނެ ކަމަށް ޑަބްލިޔުއެޗްއޯ އިން ބުނެފި އެވެ.\nމީގެއިތުރުން ޑަބްލިޔުއެޗްއޯއިން ވަނީ ކޮރޯނާވައިރަސް "ކޮވިޑް-19" ގެ ނަން ދީފަ އެވެ. ޑަބްލިޔުއެޗްއޯއިން ވަނީ އޮޅުންއެރުންތައް ކުޑަކުރުމަށްޓަކައި މިވައިރަސްއަށް އެންމެންވެސް މިނަމުން މުޚާތަބުކުރުމަށް އެދިފަ އެވެ.\n11 ފެބްރުއަރީ 2020 | އަންގާރަ 21:49\nފާއިތުވެ ދިޔަ ދުވަސްތަކުގައި ޗައިނާއަށް ދަތުރުކުރުމަށް ފަހު އިންޑިއާގެ ވެރިރަށް ނިއުދިއްލީއަށް އެނބުރި އައި އިންޑިއާ މީހުންގެ ތެރެއިން 75 އިން ސައްތަ މީހުން ނޮވެލް ކޮރޯނާވައިރަސްއަށް ސްކްރީންކޮށްފައިވާ ކަމަށް އެ ސިޓީގެ އިސް މަސްއޫލުވެރިން ބުނެފިއެވެ.\nޖެނުއަރީ މަހުގެ 15 ވަނަ ދުވަހުން ފެށިގެން މިހާތަނަށް 2،885 ޓްރެކްކޮށް ވައިރަސްއަށް ސްކްރީންކުރެވިފައިވާކަމަށް އެބޭފުޅުން ވިދާޅުވެއެވެ.\nއިންޑިއާއިން މިހާތަނަށް ނޮވެލް ކޮރޯނާ ވައިރަސް އަށް ޕޮޒިޓިވްވެފައިވަނީ އެޤައުމުގެ ދެކުނު ކެރަލާ ސްޓޭޓުންނެވެ. ޕޮޒިޓިވްވި3މީހުން ކަރަންޓީންކޮށްގެން އަދިވެސް ދަނީ ފަރުވާދެމުންނެވެ.\n11 ފެބްރުއަރީ 2020 | އަންގާރަ 18:47\nކެރެލާ ސްޓޭޓުގެ ޕަލައްކާޑު އަވަށުން ކޮރޯނާވައިރަސްއަށް ޓެސްޓު ކުރި 14 މީހުންވެސް ނެގެޓިވް\nޕަލައްކާޑްގެ ޑިސްޓްރިކްޓް މެޑިކަލް އޮފިސަރ ޑރ. ކޭޕީ ރީތާއާއި ޢަންމު ކުރެއްވި "ދަ ހެލްތު ބުލެޓިން" ގައި ވާ ގޮތުން ޗައިނާއިން އެބުރި އައި 14 މީހެއްގެ ގައިން ކޮރޯނާވައިރަސްގެ އަލާމާތްތައް ފެންނާތީ އެމީހުންގެ ހަޑިގަނޑުން ލޭގެ ސާމްޕަލް ނަގާ ޕޫނާގައި ހުންނަ ނެޝަނަލް އިންސްޓިޓިއުޓް އޮގް ވައިރޯލޮޖީއަށް ފޮނުވިއެވެ.\nއަދި ނަތީޖާ އައިއިުރ އެ 14 މީހުންވެސް ވައިރަސްއަށް ނެގެޓިވް ކަމަށް ބުލެޓިންގ ގައިވެއެވެ.\nއެހެންނަމަވެސް މި 14 މީހުންނަށް އަދިވެސް އައިސޮލޭޓްކޮށްގެން ފަރުވާ ދެމުންދާކަމަށް ޑޮކްޓަރު ވިދާޅުވެފައިވެއެވެ.\nމިމީހުންނާއެކު ޖުމުލަ 127 މީހުން ޞިއްޙީއެހީތެރިންގެ ބެލުމުގެ ދަށުން މިހާރުވެސް ޕަލައްކާޑުގައި ދަނީ ފަރުވާދެމުންނެވެ.\n11 ފެބްރުއަރީ 2020 | އަންގާރަ 18:41\n"ޑައިމަންޑް ޕްރިންސަސް" ގައި ތިބި އިންޑިއާ ރައްޔިތުންގެ ޙާލަތު ވަރަށް ގާތުން މިދަނީ ބަލަމުން: އިންޑިއާ އެމްބަސީ\nޗައިނާގައި ހުންނަ އިންޑިއާ އެމްބަސީން މިކަން ހާމަކޮށް ޢާންމުކޮށްފައިވާ ބަޔާނެއްގައި ބުނެފައިވަނީ، ޖަޕާނުގެ ޔޮކޮހާމާ ގައި ބަނދަރުކޮށްފައިވާ ޖަޕާނުގެ ކްރޫސްލައިނަރ "ޑައިމަންޑް ޕްރިންސަސް" ގައި އިންޑިއާގެ 138 މީހުން އެބަތިބި ކަމަށެވެ. މީގެތެރޭގައި ފަޅުވެރިންނާއި ފަސިންޖަރުންވެސް ހިމެނޭ ކަމަށެވެ.\nބަޔާނުގައި އިތުރަށް ބުނެފައިވަނީ، ޗައިނާ ސަރުކާރުގެ އެހީތެރިކަމާއެކު އެމީހުންގެ ޙާލަތު ވަރަށް ގާތުން ބަލަމުންދާކަމަށާއި، އެމީހުންނަށް އިންޑިއާ ސަރުކާރުން ވެދެވެން އޮތް އެހީތެރިކަމެއް މިދަނޑިވަޅުގައި ވެދޭނެކަމަށެވެ.\n"ޑައިމަންޑް ޕްރިންސަސް" ގައި ފަޅުވެރިންނާއި، ފަސިންޖަރުންނާއެކު ޖުމުލަ 3،711 މީހުން ތިބި އިރު މީގެތެރެއިން 130 މީހުން ވަނީ ނޮވެލް ކޮރޯނާވައިރަސްއަށް ޕޮޒިޓިވްވެފައެވެ. 300 އެއްހާމީހުން ނޮވެލް ކޮރޯނާ ވައިރަސްއަށް މިހާތަނަށް އައިރު ވަނީ ޓެސްޓްކޮށްފައެވެ. ޖަޕާނުގެ ޞިއްޙީ ވުޒާރާގެ އެހީތެރިކަމާއެކު މިމީހުންނަށް ދަނީ ފަރުވާ ދެމުންނެވެ. އަދި ކްރޫސްލައިނަރ ވަނީ ކަރަންޓީންކޮށްފައެވެ.\n11 ފެބްރުއަރީ 2020 | އަންގާރަ 18:31\nޔޫއޭއީގައި ދިރިއުޅޭ އިންޑިއާ މީހަކު ކޮރޯނާވައިރަސްއަށް ޕޮޒިޓިވްވެއްޖެ\nޔޫއޭއީގެ މިނިސްޓްރީ އޮފް ހެލްތު އެންޑް ޕްރިވެންޝަންއިން މިކަމާއި ގުޅޭ ގޮތުން ޢާންމުކޮށްފައިވާ ބަޔާނެއްގައި ބުނެފައިވަނީ، އެޤައުމުގައ ދިރިއުޅޭ އިންޑިއާ މީހަކު ކޮރޯނާވައިރަސްއަށް ޕޮޒިޓިވްވެފައިވާކަމަށާއި، އެމީހާއަށް ވައިރަސް ޖެހުނީ، ކުރިން ވައިރަސްޖެހިފައިވާ މީހަކާ ދިމާވެގެންކަން ހޯދުންތަކުން އެނގިފައިވާކަމަށެވެ.\nމިއާއެކު، ޔޫއޭއީގައި ކޮރޯނާވައިރަސް ޖެހުނު މީހުންގެ ޢަދަދު ވަނީ 8 އަށް އަރާފައެވެ.\nޔޫއޭއީގައި، ދަނީ ކޮރޯނާވައިރަސް ޖެހިފައިވާ ޗައިނާއާއި ފިލިޕީންސްފެ2ރައްޔިތަކަށްވެސް ފަރުވާދެމުންނެވެ.\n11 ފެބްރުއަރީ 2020 | އަންގާރަ 18:23\nކޮރޯނާވައިރަސް ހަލުވިކަމާއެކު ފެތުރެމުންދާ ވުހާން ސިޓީގައި ރައްކާތެރިކަމުގެ ފިޔަވަޅު އިތުރަށް ވަރުގަދަކޮށްފި\nޗައިނާގެ ނެޝަނަލް ހެލްތު ކޮމިޝަނުން ބުނީ ފާއިތުވެދިޔަ3ދުވަހު ކޮރޯނާވައިރަސްގައި މަރުވާ މީހުންނާއި، ވައިރަސް ޖެހޭ މީހުންގެ ނިޞްބަތް ބޮޑުތަނުން އިތުރު ވަމުންދާތީ ސަލާމަތާއި ރައްކާތެރިކަމުގެ ފިޔަވަޅު އެޅުމަށް ސަރުކާރުން ނިންމާފައިވާކަމަށެވެ.\nޖެނުއަރީ މަހުގެ 23 ވަނަ ދުވަހުން ފެށިގެން ވޫހާން ސިޓި "ލޮކްޑައުން" ކޮށްފައި އޮތް ނަމަވެސް، ވައިރަސް ހުއްޓުމެއް ނެތި ފެތުރެމުންދާކަމަށެވެ. އެހެންކަމުން މިހާރު ވައިރަސް ނުޖެހި ސަލާމަތުން ތިބި މީހުންގެ ސަލާމަތާއި ރައްކަލެއްގެ ގޮތުން، އެމީހުން ބޭރަށް ނިކުމެ ނޫޅުމަށް މަނާކުރާ ކަމަށެވެ. އަދި ހުން އައިސް އަރިދަފުސް ރޯގާ ޖެހުނު ނަމަވެސް، ހޮސްޕިޓަލަށް ދިއުން މިހާރު ވަނީ މަނާކޮށްފައެވެ. ގޭގައި ކަރަންޓީންކޮށްގެން ފަރުވާ ދިނުމުގެ ވިސްނުމެއް މިހާރު ގެންގުޅެނީ، މީހުން އިތުރަށް ބޭރަށް ނިކުމެ ހެލިފެލިވެ އުޅެންވެއްޖެނަމަ، ގިނަ ބަޔަކަށް ވައިރަސް އަސަރު ފޯރަފާނެތީ ކަމަށް ޗައިނާގެ ނެޝަނަލް ހެލްތު ކޮމިޝަނުން ބުނެއެވެ.\nމި ދަނޑިވަޅުގައި ހުންއައިސް އަރިދަފުސް ރޯގާ ޖެހިއްޖެނަމަ، އެމަރޖެންސީ ރެސްޕޮންޒްއަށް ގުޅައިގެން ގޭގައި ފަރުވާ ހޯދުމަށް ޗައިނާގެ ނެޝަނަލް ހެލްތު ކޮމިޝަނުންވަނީ އިލްތިމާސްކޮށްފައެވެ. އަދި ޒަރޫރީ އެއްވެސް ބޭނުމެއްގައިވެސް މިދަނޑިވަޅުގައި ގެއިން ބޭރަށް ނުނިކުތުމަށްވެސް ވަނީ އިލްތިމާސްކޮށްފައެވެ.\n11 ފެބްރުއަރީ 2020 | އަންގާރަ 18:19\nކޮރޯނާވައިރަސްގެ ބަލިމަޑުކަމަށް ނިމުމެއް އަންނާނީ އެޕްރީލް މަހުކަމަށް ލަފާކުރެވޭ: ޗައިނާގެ ޑޮކްޓަރ\nޗައިނާއަށް މިހާރު ކުރިމަތިވެފައިވާ ނޮވެލް ކޮރޯނާވައިރަސްގެ ބަލިމަޑުކަމަށް ނިމުމެއް އަންނާނެކަމަށް ލަފާކުރެވެނީ އަންނަ އެޕްރީލް މަހު ކަމަށް ޗައިނާގެ މިކަމަށް ޚާއްޞަ ޑޮކްޓަރ ވިދާޅުވެއްޖެއެވެ.\nރޮއިޓަރސްއަށް ދެއްވި ބަސްދީގަތުމެއްގައި އުމުރުން 83 އަހަރުގެ އެޕިޑިއޮމޮލިޖިސްޓް ޑރ. ޒޮން ނަންޝަން ވިދާޅުވީ، އެންމެ ފަހުން ބެލި ބެލިމުން، މިމަހަކީ ޗައިނާއިން ކޮރޯނާގެ ވައިރަސްގެ ބަލިމަޑުކަމާއި އިންތިހާ ދަރަޖައަށް ކުރިމަތިލާންޖެހޭ މަސްކަން އިނގޭ ކަމަށެވެ. އަދި ބަލިމަޑުކަން އިންތިހާއަށް ގޮސްދާނެކަމުގެ ބިރުހީވެފައިވާއިރު، އެންމެ އަވަހަށް މި ބަލިމަޑުކަމުން ޗައިނާއަށް އަރައިގަނެވޭނީ އެޕްރީލް މަހުގައި ކަމަށް ލަފާކުރެވޭ ކަމަށް ޑޮކްޓަރު ވިދާޅުވެފައިވެއެވެ.\nޑޮކްޓަރު ވިދާޅުވީ ވައިރަސް ފެނުނު ވުހާން ސިޓީން، އެވައިރަސް އެހެން ސިޓީތަކައް ފެތުރުނަ ނުދިނުމަށް ޗައިނާ ސަރުކާއުން އެސިޓީ "ލޮކްޑައުން" ކުރުމަކީ އެޅި ވަރަށް ހަރުދަނާ ފިޔަވަޅެއް ކަމަށެވެ. އަދި މި ވައިރަސް އެހެން ޞަރަޙައްދުތަކަށް ފެތުރެން ދިމާވީ ވައިރަސް ޖެހުނު އާ ފުރަތަމަ ދުވަސްވަރުކަންވެސް އޭނާ ފާހަގަކުރެއްވިއެވެ.\nޑރ. ޒޮން ނަންޝަން އަކީ 2003 ވަނަ އަހަރު ކުރިމަތިވި ސާރސް ވައިރަސްގެ ބަލިމަޑުކަމުގައިވެސް ފަންނުވެރިއެއްގެ ޙައިޞިއްޔަތުން މުހިންމު ދައުރެއް އަދާކޮށްފައިވާ ތަޖުރިބާކާރު ޑޮކްޓަރެކެވެ.\n11 ފެބްރުއަރީ 2020 | އަންގާރަ 18:13\nކޮރޯނާވައިރަސް އިން ދިމާވާ ކަންކަމުގެ އަސަރުކުޑަކުރުމަށް ޗައިނާގެ ކުންފުނިތަކުން ލޯން ނަގަނީ\nކޮރޯނާވައިރަސް އިން ދިމާވާ ކަންކަމުގެ އަސަރުކުޑަކުރުމަށް ޗައިނާގެ ކުންފުނިތަކުން ލޯނުނަގަމުންދާ ކަމަށް އެގައުމުގެ ދެ ބޭންކަކުން ބުނެފި އެވެ.\nއެގޮތުން އެގައުމުގެ 300 ށް ވުރެ ގިނަ ކުންފުނިން 57.4 ބިލިއަން އެމެރިކާ ޑޮލަރުގެ ލޯނު ނެގުމަށް އެދިފައިވާކަމަށް ބޭންކުތަކުން ބުނެއެވެ. މިކުންފުނިތަކުގެ ތެރޭގައި ހިމެނެނީ ކާބޯތަކެތި ޑެލިވަރ ކުރާ ކުންފުނިތަކާއި ދަތުރު ފަތުރާ ގުޅުންހުރި ކުންފުނިތަކާއި ޓެކްނޮލޮޖީ އާ ގުޅުންހުރި ކުންފުނިތަކެވެ.\n11 ފެބްރުއަރީ 2020 | އަންގާރަ 10:18\nވިއެޓްނާމްގައި ތިން މަހުގެ ކުޑަކުއްޖަކަށް ކޮރޯނާވައިރަސް ޖެހިއްޖެ\nވިއެޓްނާމްގައި ތިން މަހުގެ ކުޑަކުއްޖަކަށް ކޮރޯނާވައިރަސް ޖެހިއްޖެ އެވެ.\nވިއެޓްނާމުން ބުނާގޮތުގައި މިކުއްޖާއަށް ކޮރޯނާވައިރަސް ޖެހިފައިވަނީ އެކުއްޖާގެ މާމަގެ ފަރާތުންނެވެ. އެއާއެކު ވިއެޓްނާމްގައި ކޮރޯނާވައިރަސް ޖެހިފައިވާ މީހުންގެ އަދަދު މިވަނީ 15 އަށް އަރާފަ އެވެ.\n11 ފެބްރުއަރީ 2020 | އަންގާރަ 10:15\nކޮރޯނާވައިރަސް ޖެހިފައިވާ 13 ވަނަ މީހާ އެމެރިކާއިން ފެނިއްޖެ\nކޮރޯނާވައިރަސް ޖެހިފައިވާ 13 ވަނަ މީހާ އެމެރިކާއިން ފެނިއްޖެ ކަމަށް އެގައުމުން ބުނެފިއެވެ.\nމިމީހާއަކީ ވުހާން އިން އައި މީހުންގެ ތެރެއިން މީހެއްކަމަށް އެގައުމުން ބުނެ އެވެ.\n11 ފެބްރުއަރީ 2020 | އަންގާރަ 10:13\nކޮރޯނާވައިރަސް ކޮންޓްރޯލްނުވެ ކުރިޔަށް، ހޫބޭ ޕްރޮވިންސްގެ ދެ އޮފިޝަލަކު މަގާމުން ވަކިކޮށްފި\nކޮރޯނާވައިރަސް އެންމެ ބާރަށް ފެތުރެމުންދާ ހޫބޭ ޕްރޮވިންސްގެ ހެލްތު ކޮމިޝަންގެ ދެ އޮފިޝަލަކު މަގާމުން ވަކިކޮށްފި އެވެ.\nމަގާމުން ވަކިކޮށްފައިވާ ޒެންގ ޖިން އަކީ ހެލްތު ކޮމިޝަންގެ ޕާޓީ ސެކެޓްރީއެވެ. ދެން މަގާމުން ވަކިކުރި ލިޔު ޔިންގޒި އަކީ ހެލްތު ކޮމިޝަންގެ ޑިރެކްޓަރ އެވެ. މަގާމުން މި ދެ ބޭފުޅުން ވަކިކޮށްފައިމިވަނީ ހޫބޭ ޕްރޮވިންސްގެ ސިއްހަތާބެހޭ ތަންތަނުގެ ހާލަތު ބައްލަވާލެއްވުމަށް އެގައުމުގެ ރައީސް އެތަންތަނަށް ޒިޔާރަތްކުރެއްވުމަށް ފަހުއެވެ.\nމިހާތަނަށް އާއިރު ކޮރޯނާވައިރަސް ޖެހިގެން ހާހަކަށްވުރެ ގިނަ މީހުން ވަނީ މަރުވެފަ އެވެ. އަދި ކޮރޯނާވައިރަސްގެ އަސަރު ސާޅީސް ދެހާހަށްވުރެ ގިނަ މީހުންނަށް ވަނީ ކޮށްފައެވެ.\n11 ފެބްރުއަރީ 2020 | އަންގާރަ 10:01\nކޮރޯނާވައިރަސް ޖެހިގެން މަރުވި މީހުންގެ އަދަދު 1,016 ށް\nކޮރޯނާވައިރަސް ޖެހިގެން މަރުވި މީހުންގެ އަދަދު 1016 ށް އަރައިފި އެވެ.\nޗައިނާގެ ހެލްތު ކޮމިޝަނުން އާންމުކޮށްފައިވާ ތަފާސްހިސާބުތަކަށް ބަލާލާއިރު ފާއިތުވި 24 ގަޑީރު ތެރޭގައި ވަނީ 108 މީހުން މަރުވެފަ އެވެ. މިއީ މިހާތަނަށް މިވައިރަސް ޖެހިގެން އެއްދުވަހާ އެންމެ ގިނަ މީހުން މަރުވެގެން ރިޕޯޓް ކުރެވުނު ދުވަހެވެ. ވައިރަސްގެ އަސަރު ފާއިތުވި 24 ގަޑީރުތެރޭގައި އަލަށް 2,478 މީހުންނަށް ކޮށްފައިވެ އެވެ. ޖުމްލަ 42,638 މީހުންނަށް މިހާތަނަށް މިވައިރަސްގެ އަސަރުކޮށްފައިވެ އެވެ.\n11 ފެބްރުއަރީ 2020 | އަންގާރަ 09:55\nކޮރޯނާވައިރަސްގެ ބަލިމަޑުކަމާއި ގުޅިގެން ޔޫރަޕިއަން ޔޫނިއަނުން ޚާއްޞަ ބައްދަލުވުމެއް ބާއްވަނީ\nވިލާތުއިއްތިހާދުގެ ޤައުމުތަކުގައި ނޮވެލް ކޮރޯނާވައިރަސް ފެތުރެމުންދާތީ، ވިލާތު އިއްތިހާދުން މިކަމަށް ޚާއްޞަ ބައްދަލުވުމެއް ބާއްވަން ނިންމައިފިއެވެ.\nއެއިއްތިހާދުން މިކަމާއި ގުޅޭގޮތުން ބުނެފައިވަނި ވިލާތު އިއްތިހާދުގެ ޞިއްޙަތާއި ބެހޭ ވަޒީރުންގެ ބައްދަލުވުމެއް އަންނަ ބުރާސްފަތި ދުވަހު ބާއްވާނެކަމަށާއި، ބައްދަލުވުން ކުރިޔަށްގެންދާނީ ދުނިޔޭގެ ޞިއްޙަތު ޖަމްޢިއްޔާ(ޑަބްލިއުއެޗްއޯ) ގެވެސް ބައިވެރިވުން ހިމެނޭ ގޮތައްކަމަށެވެ.\nމި ބައްދަލުވުމުގެ މައިގަނޑު ޢަމާޒަކީ ވިލާތުގެ ޤައުމުތަކުގައި ކޮރޯނާވައިރަސް ފެތުރެމުންދާއިރު، އެކަން ހުއްޓުވުމަށް ގުޅިގެން ކުރެވިދާނެ ކަންކަން ދެނެގަތުމަށާއި، އަދި ބަލިމަޑުކަމުން އަރައިގަތުމަށް ކުރެވިދާނޭކަންތައްތަކާއި ބެހޭ ގޮތުން ފުޅާދާއިރާއެއްގައި މަޝްވަރާކޮށް ގޮތެއް ނިންމުންކަމަށް އީޔޫގެ ކޮމިޝަނަރ ފޮރ ކްރައިސިސް މެނޭޖްމެންޓް ހާނޭޒް ލެނަރކިކް ވިދާޅުވެފައިވެއެވެ.\nވިލާތުގެ ޤައުމުތަކަށް ބަލާއިރު، މިހާތަނަށް އައިއިރު ކޮރޯނާވައިރަސްއަށް ޕޮޒިޓިވްވެފައިވަނީ ޖުމުލަ 30 މީހުންނެވެ.\n11 ފެބްރުއަރީ 2020 | އަންގާރަ 01:22\nޗައިނާގައި ބޭރު ޤައުމުގެ 27 މީހަކު ކޮރޯނާވައިރަސްއަށް ޕޮޒިޓިވް ވެއްޖެ\nޗައިނާގެ ޚާރިޖީވުޒާރާއިން ހާމަކުރާގޮތުގައި ޗައިނާގައި އުޅޭ ބޭރު ޤައުމުތަކުގެ 27 މީހަކަށް މިހާތަނަށް ވަނީ ކޮރޯނާ ވައިރަސްޖެހިފައެވެ. އަދި މީގެތެރެއިން2މީހުން މަރުވެފައިވާކަމަށް އެވުޒާރާއިން ބުނެއެވެ.\n11 ފެބްރުއަރީ 2020 | އަންގާރަ 01:14\nކޮރޯނާވައިރަސްގެ ބަލިމަޑުކަމާއި ގުޅިގެން ޓޫރިޒަމް ސިނާޢަތައް ދަނީ ގެއްލުންވަމުން: ކެރަލާ ޓޫރިޒަމް މިނިސްޓަރ\nނޮވެލް ކޮރޯނާވައިރަސް އާއި ގުޅިގެން އިންޑިއާގެ ކެރަލާ ސްޓޭޓުގެ ޓޫރުޒަމް ސިނާއަތައް އޭގެ ނޭދެވޭ އަސަރު ކުރަމުންދާކަމަށް އެސްޓޭޓުގެ ޓޫރިޒަމް މިނިސްޓަރ ކަޑަކަމްޕައްލީ ސުރެންދްރަން ވިދާޅުވެއްޖެއެވެ.\n11 ފެބްރުއަރީ 2020 | އަންގާރަ 01:00\nއިންޑިއާގެ ހައިދަރުއާބާދުގައި ނޮވެލް ކޮރޯނާވައިރަސް އަށް ޝައްކުކުރެވިގެން ދެމީހަކު ރިޕޯޓުކޮށްފިއެވެ. މި2މީހުން ރިޕޯޓުކުރެވުނީ އެސިޓީގެ ސަރުކާރު ހޮސްޕިޓަލެއް ކަމަށްވާ ގާނދީ ހޮސްޕިޓަލުންނެވެ. މިހާރުމި2މީހުންގެ ލޭގެ ސާމްޕަލް ނަގާ ޓެސްޓުކުރުމުގެ މަރުޙަލާ ވަނީ ފަށާފައެވެ. މިދިޔަ ހޮނިހިރުުދުވަހުވެސް ހައިދަރު އާބާދުން9މީހަކު ކޮރޯނާވައިރަސްއަށް ޓެސްޓު ކުރިއެވެ. އެހެންނަމަވެސް އެ އެންމެން ނެގެޓިވްވެފައިވާކަމަށް ރިޕޯޓުތައް ބުނެއެވެ. ހައިދަރު އާބާދުގައި މިހާތަނަށް 70 މީހަކު ކޮރޯނާވައިރަސްއަށް ޝައްކު ކުރެވިގެން ޓެސްޓު ހަދާފައިވާއިރު އެންމެންވެސް މިބައްޔަށް ނެގެޓިވްވެފައިވާކަމަށް އޮފިޝަލުން ބުނެއެވެ.\n11 ފެބްރުއަރީ 2020 | އަންގާރަ 00:51\nވުހާން ސިޓީގެ 500 ހާސް މީހުންނަށް ކޮރޯނާވައިރަސްގެ އަސަރުކުރާނެކަމަށް ޗައިނާގެ ޕްރޮފެސަރަކު އަންދާޒާކޮށްފި\nނޮވެލް ކޮރޯނާވައިރަސް އެންމެ ފުރަތަމަ ފެނުނު، އަދި މިހާރު ހަލުވިކަމާއެކު ފެތުރެމުންދާ ޗައިނާގެ ވުހާން ސިޓީގެ 500 ހާސް ރައްޔިތަކަށް ކޮރޯނާ ވައިރަސްގެ އަސަރު ކުރިޔަށް އޮތް ހަފުތާތަކުގައި ކުރާނެކަމަށް އެޤައުމުގެ ޕްރޮފެސަރަކު ވިދާޅުވެއްޖެއެވެ.\nއިންފެކްޝަސް ޑިޒީސް އެޕިޑިއޮލޮޖީން ތަޢުލީމު ޙާޞިލުކުރައްވައިގެން ހުންނެވި ޗައިނާގެ އެސޯސިއޭޓް ޕްރޮފެސަރެއް ކަމުގައި ވާ ޑރ. އެޑަމް ކުޝާސްކީ ވިދާޅުވީ، ކޮރޯނާވައިރަސް މިހާރު ފެތުރެމުންމިދާ "ޓްރެންޑް" އަށް ބަލާނަމަ، ކުރިޔަށް އޮތް ހަފުތާތަކުގައި ފެތުރޭ މިންވަރު ނާޒުކު ޙާލަތަކައް ވެއްޓި، ވައިރަސް ޖެހެމުންދާ މީހުންގެ ނިޞްބަތް 500 ހާހަށް އަރާނެކަމަށް ލަފާ ކުރެވޭ ކަމަށެވެ.\nޕްރޮފެސަރ އަންދާޒާ ކުރައްވާ ގޮތައް ބަލާނާމަ ކޮރޯނާވައިރަސްގެ ބަލިމަޑުކަން ޕީކަށް ދާއިރު، ވޫހާން ސިޓީގެ ކޮންމެ 20 މީހަކުން އެކަކަށް ކޮރޯނާވައިރަސްގެ އަސަރު ކުރާނެއެވެ.\nވޫހާން ސީޓީގެ އާބާދީއަކީ 11 މިލިއަނެވެ.\n11 ފެބްރުއަރީ 2020 | އަންގާރަ 00:41\nޖަޕާނުގައި ހުުންނަ ނިސާން ކުންފުނީގެ ކާރުޚާނާތައް ބަންދުކުރަނީ\nކިޔޫޝޫގައި ޤާއިމުކޮށްފައިވާ ނިސާންގެ ކާރުޚާނާއެއް\nއެއްގަމު އުޅަނދު އުފެއްދުމުގައި މަޝްހޫރު ނިސާން ކުންފުނިން ޖަޕާނުގެ ދެ ކާރުޚާނާއެއް ވަގުތީ ގޮތުން ބަންދުކުރަން ނިންމައިފިއެވެ. އެކުންފުނިން ބުނާ ގޮތުގައި ބަންދުކުރަން ނިންމީ ކޮރޯނާވައިރަސް ފެތުރެމުންދާތީ ރައްކާތެރިކަމުގެ ފިޔަވަޅެއްގެގޮތުން ކަމަށެވެ. ބަންދުކުރަން ނިންމާފައިވަނީ ކިޔޫޝޫ ޕްލާންޓުގައި ހިންގަމުންދާ ދެ ކާރުޚާނާއެއް ކަމަށާއި މި ހިނގާ ފެބްރުއަރީމަހުގެ 14 ވަނަ ދުވަހު ބަންދުކުރާނެކަމަށް އެކުންފުނިން ބުނެއެވެ. އެހެންނަމަވެސް އަލުން ހުޅުވާނެ ދުވަހެއް ހާމައެއް ނުކުރެއެވެ.\nނިސާން ކުންފުންޏަކީ ކޮރޯނާވައިރަސްގެ ބަލިމަޑުކަމާއި ގުޅިގެން، ޖަޕާނުގައި އެއްގަމު އުޅަނދު އުފައްދާ ކާރުޚާނާތަކުގެ ތެރެއިން އެންމެ ފުރަތަމަ ބަންދު ކުރި ކުންފުންޏެވެ.\n11 ފެބްރުއަރީ 2020 | އަންގާރަ 00:12\nކޮރޯނާވައިރަސް ޖެހިފައިވާ މީހުން ގަދަކަމުންވެސް ކަރަންޓީންކުރާނަން: އިނގިރޭސިވިލާތުގެ ސަރުކާރު\nއިނގިރޭސިވިލާތުގެ ޑިޕާރޓްމެންޓް އޮފް ހެލްތު އެންޑް ސޯޝަލް ކެއަރ އިން ބުނެފައިވަނީ މިހާރުގެ ޙާލަތައް ރިޢާޔަތްކުރާނަމަ، ކޮރޯނާ ވައިރަސް ޖެހިފައިވާ މީހުން ގަދަކަމުންވެސް ކަރަންޓީން ކުރާނެކަމަށެވެ. އަދި ހަލުވިކަމާއެކު ކޮރޯނާވައިރަސް ފެތުރެމުންދާ މިދަނޑިވަޅުގައި ކޮރޯނާވައިރަސް ޖެހިފައިވާ އެއްވެސް މީހަކު މިނިވަންކަމާއެކު ދޫނުކޮށްލާނެކަމުގެ އިންޒާރު އެޑިޕާރޓްމެންޓުން ވަނީ ދީފައެވެ.\nއެ ޑިޕާރްޓަމެންޓުންވަނީ ލަންޑަންގެ2ހޮސްޕިޓަލެއް ކަމުގައިވާ "ގައިސް އެންޑް ސެން ތޯމަސް" އާއި "ދަ ރޯޔަލް ފްރީ" އަކީ ކަރަންޓީން ކުރާނެ ދެ މަރުކަޒުގެ ގޮތުގައި މިހާރު ކަނޑައަޅާފައެވެ. އައިސޮލޭޝަންގެ ޚިދުމަތް މި ދެ ހޮސްޕިޓަލުގައި ޤާއިމުކޮށް މިހާރުވަނީ ކުއްލި ޙާލަތަައް ގެނެސްފައެވެ.\nއަދި އެޑިޕާރޓްމެންޓުން ވަނީ ޗައިނާގެ ވުހާން ސިޓީގެ އިތުރުން މުޅި ހުބެއި ޕްރޮވިންސަކީ "ވައިރަސް ފެތުރޭ ޞަރަޙައްދު" ގެ ގޮތުގައި ކަނޑައަޅާ އިޢުލާންކޮށްފައެވެ.\n10 ފެބްރުއަރީ 2020 | ހޯމަ 23:01\nކޮރޯނާވައިރަސްގެ ބަލިމަޑުކަމުން އަރައިގަނެވޭނެކަމުގެ ޔަޤީންކަން އެބައޮތް: ޗައިނާގެ ރައީސް\nޗައިނާގެ ރައީސް ޝީ ޖިންގ ޕިން، ކަމާއި ގުޅުން ހުރި އިދާރާތަކުން ކުރަމުންގެންދާ މަސައްކަތްތައް ބައްލަވާލައްވަނީ\nޗައިނާއަށް މިހާރު ކުރިމަތިވެފައިވާ ނޮވެލް ކޮރޯނާވައިރަސްގެ ބަލިމަޑަކަމުން އަރައިގަނެވޭނެކަމުގެ ފުރިހަމަ ޔަޤީންކަން އެބައޮތްކަމަށް ޗައިނާގެ ރައީސް ޝީ ޖިންގ ޕިންގ ވިދާޅުވެއްޖެއެވެ.\nކޮރޯނާވައިރަސްގެ ބަލިމަޑުކަމުން އަަރައިގަތުމަށް އެޤައުމުގެ ކަމާއި ގުޅުން ހުރި އިދާރާތަކުން ކުރަމުންގެންދާ މަސައްކަތްތައް ބައްލަވާލެއްވުމަށް މިއަދު ވެރިރަށް ބެއިޖިންގ ގެ އެކިތަންތަނައް ކުރެއްވި ޒިޔާރަތައް ފަހު ދެއްކެވި ވާހަކަފުޅުގައި އެމަނިކުފާނު ވިދާޅުވީ، މިހާރު ކޮރޯނާވައިރަސްގެ ބަލިމަޑުކަމާ ހުރެ ޗައިނާ އޮތީ ވަރަށް ސީރިއަސް ޙާލަތެއްގައި ކަމަށެވެ.\nމިއީ ޗައިނާގެ ރިޔާސަތައް ކުރިމަތިވި އެންމެ ބޮޑު ގޮންޖެހުންގެ ގޮތުގައި ފާހަގަކުރައްވާ ޝީ ޖިންގ ޕިންގ ވިދާޅުވީ ކޮރޯނާވައިރަސްގެ ބަލިމަޑުކަމުން އަރައިގަތުމަށް ކުރަމުންދާ މަސައްކަތުގައި ފުރިހަމަ ކާމިޔާބީ ލިބޭނެ ކަމުގެ ޔަޤީންކަން އެބައޮތްކަމަށެވެ.\n10 ފެބްރުއަރީ 2020 | ހޯމަ 22:52\nޗައިނާގައި ހުރި "އެޗް އެންޑް އެމް" ގެ ގިނަ ފިހާރަތައް ބަންދުކޮށްފި\nޗައިނާގައި އޮޕަރޭޓްކުރާ "އެޗް އެންޑް އެމް" ގެ އައުޓްލެޓެއް\nޗައިނާގައި ހުރި "އެޗް އެންޑް އެމް" ގެ ގިނަ ފިހާރަތައް ބަންދުކޮށްފައި ވާކަމަށް އެކުންފުނިން އިޢުލާންކޮށްފިއެވެ.\nމިކަން ހާމަކޮށް އެކުންފުނިން ޢާންމުކޮށްފައިވާ ބަޔާނެއްގައި ބުނެފައިވަނީ ޗައިނާގައި މިހާރު އޮޕަރޭޓްކުރާ އައުޓްލެޓްތަކާއި، ފްރަންޗައިސްތަކުގެ ތެރެއިން 334 ތަން މިވަގުތައް ބަންދުކުރަން ނިންމާފައިވާކަމަށެވެ. އެހެންނަމަވެސް ހުޅުވާނެ ތާރީޚަކާއި އެތަންތާނގައި މަސައްކަތްކުރާ މުވައްޒަފުންނާމެދު ޢަމަލުކުރާނެ ގޮތެއް ހާމަކޮށްފައެއް ނުވެއެވެ.\nޗައިނާގައި ހުރި "އެޗް އެންޑް އެމް" ގެ 520 އައުޓްލެޓްސް ހުރެއެވެ.\n10 ފެބްރުއަރީ 2020 | ހޯމަ 22:44\nކެރަލާ ސްޓޭޓުގައި އިތުރު 223 މީހަކު ކޮރޯނާވައިރަސްއަށް ޝައްކު ކުރެވިގެން ޓެސްޓް ކުރަނީ\nކެރަލާ ސްޓޭޓް ގެ ހެލްތު މިނިސްޓަރ ކޭކޭ ޝައިލަޖާ\nކެރަލާ ސްޓޭޓުގެ ހެލްތު މިނިސްޓަރ ކޭކޭ ޝައިލަޖާ ވިދާޅުވީ ނޮވެލް ކޮރޯނާވައިރަސްއަށް ޝައްކު ކުރެވިގެން އެމީހުންގެ ގައިން ލޭގެ ސާމްޕަލް ނަގާ ޕޫނާގައި ހުންނަ ނެޝަނަލް އިންސްޓިޓިއުޓް އޮފް ވައިރޯލޮޖީ އަށް މިހާރު ފޮނުވާފައިވާކަމަށެވެ. އަދި ކުރިން ކޮރޯނާވައިރަސްއަށް ޓެސްޓް ކުރި2މީހަކުވެސް އަލުން ޓެސްޓް ހަދަން ސާމްޕަލް ފޮނުވާފައިވާކަމަށެވެ. ކެރަލާ ސްޓޭޓުގައި މިއަދު އެކަނިވެސް 153 މީހުން އަލުން ރިޕޯޓުކުރެވިފައިވާކަމަށާއި، އިތުރު 16 މީހުން އެޑްމިޓްކޮށްގެން ފަރުވާދެމުން ދާކަމަށް ޝައިލަޖާ ވިދާޅުވެއެވެ.\nޗައިނާގައި ކޮރޯނާވައިރަސް ފެތުރުނު ޞަރަޙައްދުގައި ދިރިއުޅުނު ކެރަލާ ސްޓޭޓުގެ 2،528 މީހުން ވަނީ އެނބުރި ކެރަލާއަށް ގޮސްފައެވެ. މީގެ ތެރެއިން 2،435 މީހުން ޞިއްޙީ އިދާރާތަކުގެ ބެލުމުގެ ދަށުގައި ގޭގައި ކަރަންޓީންކޮށްގެން މޮނިޓަރ ކުރަމުންދާކަމަށާއި، ބާކީ ތިބި 93 މީހުން ހޮސްޕިޓަކުގައި ކަރަންޓީންކޮށްގެން ފަރުވާދެމުންދާކަމަށް ޝައިލަޖާ ވަނީ ވިދާޅުވަފައެވެ.\n10 ފެބްރުއަރީ 2020 | ހޯމަ 17:12\nކޮރޯނާވައިރަސްއިން ރައްކާތެރިވުމަށް އެޅެންހުރި ހުރިހައި ފިޔަވަޅެއް އަޅައިފިން: އިންޑިއާގެ ހެލްތު މިނިސްޓަރ\nއިންޑިއާގެ ޔޫނިއަން ހެލްތު މިނިސްޓަރ ޑރ. ހަރޝް ވަރްދާން\nއިންޑިއާގެ ރައްޔިތުން ނޮވެލް ކޮރޯނާވައިރަސްއިން ރައްކާތެރިކުރުމަށް އެޅެން ހުރި ހުރިހައި ފިޔަވަޅެއް ސަރުކާރުން އަޅާފައިވާކަމަށް އިންޑިއާގެ ޔޫނިއަން ހެލްތު މިނިސްޓަރ ޑރ. ހަރްޝް ވަރްދާން ވިދާޅުވެއްޖެއެވެ. އެގޮތުން ކޮރޯނާވައިރަސްގެ ބަލިމަޑުކަމުގެ ކަންކަން ވަރަށް ގާތުން މޮނިޓަރކޮށް، މުރާޖަޢާކުރަން ޖެހޭ ކަންކަން ވަގުތުން ކުރަމުން އަންނަކަމަށްވެސް އޭނާ ވިދާޅުވިއެވެ. މީގެއިތުރުން ކޮރޯނާ ވައިރަސްއަށް ސްކްރީން ކުރުމާއި، ފަރުވާ ދިނުމާއި، އައިސޮލޭޓް ނުވަތަ ކަރަންޓީންކޮށްގެން ފަރުވާދެވޭނެ ނިޒާމު ހަމަޖައްސަވާފައިވާކަމަށްވެސް ވިދާޅުވިއެވެ.\nޑރ. ހަރްޝް ވިދާޅުވީ މިވަގުތު އެންމެ އަހައްމިއްޔަތުކަމެއް ދެނީ އިންޑިއާއަށް ވަންނަ ފަރާތްތައް ސްކްރީން ކުރުމަށް ކަމަށެވެ. އެގޮތުން މިހާތަނަށް އައިއިރު އިންޑިއާގެ ވައިގެ ބަނދަރުތަކައް ޖެއްސި 1،118 ފްލައިޓެއްގެ ހުރިހައި ފަސިންޖަރުންނާއި ފަޅުވެރިން ޗެކްކޮށްފައިވާކަމަށް އޭނާ ވިދާޅުވިއެވެ.\n10 ފެބްރުއަރީ 2020 | ހޯމަ 18:24\n"ޑައިމަންޑް ޕްރިންސެސް" އިން އިތުރު 66 މީހުން ކޮރޯނާވައިރަސްއަށް ޕޮޒިޓިވް ވެއްޖެ\nޖަޕާނުގެ ޔުކޮހާމާ ސިޓިގައި ބަނދަރުކޮށްފައިވާ ކްރޫސް ލައިނަރ "ޑައިމަންޑް ޕްރިންސެސް" އިން އިތުރު 66 މީހުން ނޮވެލް ކޮރޯނާވައިރަސްއަށް ޕޮޒިޓިވް ވެއްޖެއެވެ. މިއާއެކު އެ ކްރޫސްލައިނަރގައި ކޮރޯނާވައިރަސް ޖެހުނު މީހުންގެ އަދަދު މިހާރު މިވަނީ 136 އަށް އަރާފައެވެ.\nފަޅުވެރިންނާއި ފަސިންޖަރުންނާއެކު ޖުމުލަ 3,700 މީހުން ދަތުރުކުރަމުން ދިޔަ މި ކްރޫސްލައިނަރ އިން ގިނަ ބަޔަކު ކޮރޯނާވައިރަސްއަށް ޕޮޒިޓިވް ވުމާއި ގުޅިގެން، މިދިޔަ ހޯމަދުވަހުން ފެށިގެން އެ ކްރޫސްލައިނަރ ވަނީ ކަރަންޓީން ކޮށްފައެވެ. އިތުރު 10 ދުވަހަށް ކަރަންޓީން ކުރުމަށް ޖަޕާނު ސަރުކާރުން ވަނީ ނިންމާފައެވެ.\n10 ފެބްރުއަރީ 2020 | ހޯމަ 16:09\nޗައިނާގައި ފެތުރެމުންދާ ކޮރޯނާވައިރަސް އާ ގުޅުންހުރި ކަންކަން ބެލުމަށް ޑަބްލިޔުއެޗްއޯގެ ޓީމު ޗައިނާއަށް ދާން ފުރައިފި\nޗައިނާގައި ފެތުރެމުންދާ ކޮރޯނާވައިރަސް އާ ގުޅުންހުރި ކަންކަން ބެލުމަށް ޑަބްލިޔުއެޗްއޯގެ ޓީމު ޗައިނާއަށް ދާން ފުރައިފި އެވެ.\nމިޓީމުގައި ބައިނަލްއަގްވާމީ ކަމާބެހޭ މާހިރުން ހިމެނެއެވެ. ޑަބްލިޔުއެޗްއޯގެ ޑިރެކްޓަރ ޖެނެރަލް ޓެޑްރޯސް މީގެ ދެހަފްތާ ކުރިން ޗައިނާއަށް ވަޑައިގެން ޗައިނާގެ ރައީސް އާއި ބައްދަލުކުރައްވާ ޓީމެއް ޗައިނާއަށް ފޮނުވާނެކަމަށް ވަނީ ވިދާޅުވެފައެވެ. ޑަބްލިޔުއެޗްއޯގެ ޓީމު ޗައިނާއަށް ނުގޮސް މަޑުކޮށްފައިމިވަނީ އެގައުމުގެ ސަރުކާރުން އެކަމަށް ހުއްދަ ދެންނެވެ.\n10 ފެބްރުއަރީ 2020 | ހޯމަ 08:13\nމިހާތަނަށް ކޮރޯނާވައިރަސް ޖެހިގެން އެއްދުވަހާއި އެންމެ ގިނަ މީހުން މަރުވެފައިވަނީ އާދީއްތަ ދުވަހު\nހަލުވިކަމާއެކު ފެތުރެމުންދާ ކޮރޯނާވައިރަސް ޖެހިގެން މިހާތަނަށް އެންމެ ގިނަ އަދަދެއްގެ މީހުން އެއް ދުވަހާ މަރުވެފައިވަނީ އާދީއްތަ ދުވަހުކަމަށް ޗައިނާއިން ހާމަކޮށްފި އެވެ.\nފާއިތުވި 24 ގަޑީރުގެ ތަފާސް ހިސާބުތައް ޗައިނާގެ ނޭޝަނަލް ހެލްތު ކޮމިޝަނުން ހާމަކޮށްފައިވާއިރު އާދީއްތަ ދުވަހު އެކަނި މިވައިރަސް ޖެހިގެން މަރުވި މީހުންގެ އަދަދު އަރަނީ 97 ކަށެވެ. އެއާއެކު ޗައިނާއިން މިވައިރަސް ޖެހިގެން މަރުވި މީހުންގެ އަދަދު މިވަނީ 908 ށް އަރާފަ އެވެ. މުޅި ދުނިޔެއިން މިވައިރަސްގެ އަސަރުކޮށްގެން މަރުވި މީހުންގެ އަދަދު އަރަނީ 910 ށެވެ. އެއީ ފިލިޕީންސް އާއި ހޮންގ ކޮންގ ގައި މަރުވި މީހުންގެ ލައިގެންނެވެ.\nޗައިނާގައި މިވައިރަސްގެ އަސަރުކޮށްފައިވާ 40،171 މީހުން އެބަތިއްބެވެ. އަދި އޮބްޒަރވޭޝަންގައި 187،518 މީހުން ތިބިކަމަށް ޗައިނާއިން ބުނެއެވެ. މީގެއިތުރުން މިހާތަނަށް އާއިރު މިވައިރަސްގެ އަސަރުކޮށްފައިވާ މީހުންގެ ތެރެއިން ފަރުވާދީގެން ރަނގަޅުވެފައިވާ 3،281 މީހެއް ހޮސްޕިޓަލުން ދޫކޮށްލާފައިވާކަމަށްވެސް ޗައިނާއިން ބުނެއެވެ.\n10 ފެބްރުއަރީ 2020 | ހޯމަ 07:42\nކޮރޯނާވައިރަސް ޖެހިގެން މަރުވި މީހުންގެ އަދަދު 910 ށް\nކޮރޯނާވައިރަސް ޖެހިގެން މަރުވި މީހުންގެ އަދަދު 910 ށް އަރައިފި އެވެ.\nޗައިނާ ނޭޝަނަލް ހެލްތު ކޮމިޝަނުން ބުނެފައިވަނީ ޗައިނާގައި މިވައިރަސް ޖެހިގެން މިހާތަނަށް މަރުވެފައިވަނީ 908 މީހުންކަމަށެވެ. މީގެއިތުރުން މިވައިރަސްގެ އަސަރުކޮށްފައިވާ މީހުންގެ އަދަދު ވަނީ 40،000 ށް ވުރެ މައްޗަށް އަރާފަ އެވެ.\n10 ފެބްރުއަރީ 2020 | ހޯމަ 07:32\nކޮރޯނާވައިރަސް ޖެހިގެން ފުރަތަމަ ފަރުވާދެވުނު 138 މީހުންގެ ފަރާތުން ގިނަ އަދަދެއްގެ ބަޔަކު ބައްޔަށް ހުށަހެޅުނުކަމަށް ދިރާސާއަކުން ދައްކައިފި\nމެޑިކަލް ޖަރނަލް "ޖޭއޭއެމްއޭ" ގައި ޝާއިއު ކޮށްފައިވާ ދިރާސާއެއްގައި ބުނެފައިވަނީ ނޮވެލް ކޮރޯނާވައިރަސް އަށް ޝައްކުކުރެވިގެން ވުހާންގެ ހޮސްޕިޓަލެއްގައި ފަރުވާ ދެވުނު ފުރަތަމަ 138 މީހުންގެ ތެރެއިން 41 އިންސައްތަ މީހުންނަށް ބަލި ޖެހިފައިވަނީ އެ ހޮސްޕިޓަލްގެ ތެރެއިން ކަމަށެވެ.\n9 ފެބްރުއަރީ 2020 | އާދީއްތަ 22:58\nފުރާންސުން2ސްކޫލެއްގެ ކިޔެވުން ވަގުތީގޮތުން ބަންދުކޮށްފި\nސްކީ ރިސޯޓާއި ކައިރީގައި ހިންގަމުންދާ ދެ ސްކޫލެއްގެ ކިޔެވުން މެދުކަނޑާލަން ފުރާންސުން ނިންމައިފިއެވެ.\nމިގޮތަށް ނިންމީ ސްކީ ރިސޯޓުން ބްރިޓޮންސް އަށް ނިސްބަތްވާ5މީހަކު ނޮވެލް ކްރޯނާ ވައިރަސްއަށް ފަރުވާދޭން ފެށުމާއި ގުޅިގެންނެވެ.\nސްކޫލްތައް ކުރިއަށް އޮތް ހަފްތާގައި ބަންދުކުރުމަށް ވަނީ ނިންމާފައެވެ. އަދި ކޮރޯނާއަށް ފަރުވާ ހޯދަމުންދާ ފަސް މީހުންނާ ކޮންޓެކްޓްވި މީހުންގެ މައުލޫމާތު ހޯދަމުންދާ އިރު، މި ފަސް މީހުންނަށް ފަރުވާ ދެމުންދަނީ އެ ރިސޯޓާއި ކައިރި ހޮސްޕިޓަލެއްގައެވެ.\n9 ފެބްރުއަރީ 2020 | އާދީއްތަ 21:12\nސިއްހީ ސާމާނު ލިބުނު ނަމަވެސް އަދިވެސް އިތުރު ސާމާނު ހޫބޭ ޕްރޮވިންސަށް ބޭނުންވޭ\nހުބޭ ޕްރޮވިންސަށް ސިއްހީ އާލާތްތައް ލިބުނުނަމަވެސް އަދިވެސް ދަތަތަކެއް އުޅޭކަމަށް އެ ޕްރޮވިންސްގެ ސަރުކާރުން ހާމަކޮށްފިއެވެ.\nހުބޭ ޕްރޮވިންސްގެ ސަރުކާރުގެ ވައިސް ގަވަރުނަރު ވިދާޅުވީ މެޑިކަލް ސަޕްލައިސް ލިބުނުނަމަވެސް ބަލިމަޑުކަން އިތުރުވެއްޖެނަމަ އަދިވެސް ސިއްހީ އާލާތްތަކަށް ޖެހޭނެ ކަމަށެވެ. މީގެ ތެރެއިން އެންމެ ބޭނުންޖެހެނީ ސިއްހީ އޮފިޝަލުން ރައްކާތެރިކަމުގެ ގޮތުން ލާ ހެދުމާއި، މާސްކާއި ސޫޓްސް ހިމެނޭ ކަމަށެވެ.\nއޭނާ ވިދާޅުވީ މިވަގުތަށް ބޭނުންވާ ވަރަށް ސާމާނު ހުރި ނަމަވެސް، ކުރިއަށް އޮތް ދުވަސްތަކުގައި ބަލީގެ ހާލަތު އިތުރަށް ގޯސްވެއްޖެނަމަ އިތުރު އާލާތްތައް ބޭނުންވާނެ ކަމަށެވެ.\n9 ފެބްރުއަރީ 2020 | އާދީއްތަ 21:05\nކެނެޑާއިން އިތުރު މީހަކު ކޮރޯނާވައިރަސްއަށް ޕޮޒިޓިވްވެއްޖެ\nކެނެޑާއިން އިތުރު މީހަކު ކޮރޯނާވައިރަސްއަށް ޕޮޒިޓިވްވެއްޖެ ކަމަށް އެގައުމުން ހާމަކޮށްފިއެވެ.\nމިއާއެކު ކޮނެޑާގައި ކޮރޯނާވައިރަސް ޖެހުނު މީހުންގެ އަދަދު ވަނީ7އަށް އަރާފައެވެ. މިކަމާއި ގުޅޭ އިތުރު މައުލޫމާތެއް އެގައުމުން ހާމަކޮށްފައި ނުވާ އިރު، ވައިރަސްއަށް ޕޮޒިޓިވްވި މީހާއަކީ ކޮލަމްބިއާއަށް ނިސްބަތްވާ މީހެއް ކަމަށް މައުލޫމާތު ލިބެއެވެ.\n9 ފެބްރުއަރީ 2020 | އާދީއްތަ 20:57\nޗައިނާގެ ވުހާން ސިޓީގައި ތިބި 200 މީހުން އެމެރިކާއިން އަނބުރާ ގައުމަށް ގެންގޮސްފި\nޗައިނާގެ ވުހާން ސިޓީގައި ތިބި 200 މީހުން އެމެރިކާއިން އަނބުރާ ގައުމަށް ގެންގޮސްފިއެވެ.\nއެމެރިކާގެ ފޮރިން މިނިސްޓްރީން ބުނީ މިއީ ވުހާންއިން އެގައުމުގެ މީހުން ގެންދިޔަ ފަހު ފުލައިޓް ކަމަށާއި، އިތުުރު ފުލައިޓެއް ދެން ދަތުރު ނުކުރާނެ ކަމަށެވެ. ޗަރޓާ ކޮށްގެން މީހުން ގޮވައިގެން ދަތުރުކުރި މި ފުލައިޓްގައި ހިމެނެނީ އެ ފުލައިޓްގެ ފަޅުވެރިންނާއި، ސިއްހީ އެހީތެރިންނާއި، ބްރިޓިޝްގެ ރައްޔިތުންގެ އިތުރުން އެހެން ގައުމުތަކަށް ނިސްބަތްވާ މީހުން ކަމަށެވެ.\n9 ފެބްރުއަރީ 2020 | އާދީއްތަ 20:47\nއަލަށް ފެނިފައިވާ ކޮރޯނާވައިރަސްއިން ރައްކާތެރިވުމަށް ނުވަތަ ފަރުވާކުރުމަށް ޚާއްޞަ ބޭހެއްވޭތަ؟\n9 ފެބްރުއަރީ 2020 | އާދީއްތަ 20:11\nއިނގިރޭސިވިލާތުން ކޮރޯނާވައިރަސް ޖެހިފައިވާ ހަތަރު ވަނަ މީހަކު ފެނިއްޖެ\nއިނގިރޭސިވިލާތުން ކޮރޯނާވައިރަސް ޖެހިފައިވާ ހަތަރު ވަނަ މީހާ ފެނިއްޖެކަމަށް އެގައުމުން ބުނެފި އެވެ.\nމިމީހާއަކީ ކުރިން ފްރާންސުން މިވައިރަސް ޖެހިގެން ރިޕޯޓްކުރި އިނގިރޭސިވިލާތުގެ އާއިލާ އާ ދިމާވެފައިވާ މީހެއްކަމަށް އެގައުމުން ބުނެ އެވެ.\n9 ފެބްރުއަރީ 2020 | އާދީއްތަ 20:08\nސިންގަޕޫރުގައި އިތުރު3މީހަކަށް ކޮރޯނާވައިރަސް ޖެހިއްޖެ،4މީހުން ދޫކޮށްލައިފި\nޗައިނާ އަށް ގޮސްފައިވާކަމުގެ ރިކޯޑެއް ނެތް އިތުރު ތިން މީހެއްގެ ގައިން ކޮރޯނާވައިރަސް ފެނިފައިވާކަމަށް ސިންގަޕޫރުން ބުނެފި އެވެ.\nމީގެތެރޭގައި ހިމެނެނީ ސިންގަޕޫރުގެ ދެ މީހުންނާއި ބަންގްލަދޭޝްގެ އެކަކެވެ. އެއާއެކު ސިންގަޕޫރުން ކޮރޯނާވައިރަސް ޖެހިފައިވާ މީހުންގެ އަދަދު 43 ށް މިވަނީ އަރާފަ އެވެ. މީގެތެރެއިން6މީހުންގެ ހާލު ސީރިއަސްކަމަށް ސިންގަޕޫރުން ބުނެއެވެ.\nމީގެއިތުރުން މިވައިރަސްގެ އަސަރުކޮށްގެން ފަރުވާކުރަމުންދިޔަ4މީހަކު ދޫކޮށްލާފައިވާކަމަށްވެސް އެގައުމުން ބުނެ އެވެ.\n9 ފެބްރުއަރީ 2020 | އާދީއްތަ 19:35\nހުން އަންނަ މީހުންގެ މަޢުލޫމާތު ސަރުކާރާއި ހިއްސާ ކުރާ ފަރާތްތަކައް ފައިސާގެ އިނާމެއް ޗައިނާ ސަރުކާރުން ދެނީ\nހުބެއި ޕްރޮވިންސްގައި ފަރުވާދޭ މަރުކަޒެއްގައި އެ ޕްރޮވިންސްގެ ޢާންމު ރައްޔިތުން ކިއުގައި\nއެގޮތުން އަމިއްލަ، ދަންނަ މީހަކަށް، އެނޫނަސް މީހަކު ހުން އައިސްގެން އެކަން ރިޕޯޓުކޮށްފައި ނުވާކަން އިނގޭ ހިސާބުން އެކަން ކަމާގުޅޭ އިދާރާތަކާއި ޙިއްސާ ކުރާ ފަރާތަކައް ފައިސާގެ އިނާމުދޭން ވަނީ އިޢުލާންކޮށްފައެވެ. އެހެންނަމަވެސް ދެނީ ކަނޑައެޅިގެން ކޮން މިންވަރެއްކަމެއް އަދި ކަށަވަރެއް ނުވެއެވެ.\nޗައިނާ ސަރުކާރުން މިފަދަ ފިޔަވަޅެއް މި އެޅީ ނޮވެލް ކޮރޯނާވައިރަސްގެ ބަލިމަޑުކަމާއި ދެކޮޅަށް އެޤައުމުގެ ސަރުކާރުން ކުރަމުންދާ މަސައްކަތުގައި ޢާންމުގެ ބައިވެރިވުން އިތުރުކުރުމާއެކު، ވައިރަސްއަށް މީހުން ސްކްރީން ކުރުން ހަރުދަނާކޮށް، ފަރުވާ ބޭނުންވާ މީހުންނަށް އަވަސް ފަރުވާ ދިނުމުގެ މަޤުޞަދުގައެވެ.\n9 ފެބްރުއަރީ 2020 | އާދީއްތަ 18:00\nކޮރޯނާވައިރަސް ޖެހިފައިވާ ދެ ވަނަ މީހަކު ސްޕެއިން އިން ފެނިއްޖެ\nކޮރޯނާވައިރަސް ޖެހިފައިވާ ދެ ވަނަ މީހަކު ސްޕެއިން އިން ފެނިއްޖެކަމަށް އެގައުމުން ބުނެފި އެވެ.\nކޮރޯނާވައިރަސް ޖެހުނު ދެވަނަ މީހާއަކީ އިނގިރޭސި ވިލާތުގެ މީހެކެވެ. އަދި މިމީހާއަކީ ފްރާންސުން މިވައިރަސް އަށް ފަރުވާ ހޯދާފައިވާ މީހާއާ ދިމާވި އިނގިރޭސި ވިލާތުގެ އާއިލާގެ މީހެއްކަމަށް ސްޕެއިނުން ބުނެ އެވެ.\n9 ފެބްރުއަރީ 2020 | އާދީއްތަ 17:33\nކޮރޯނާވައިރަސް އާ ދެކޮޅަށް ކުރާ ހަނގުރާމައަށް ޗައިނާއިން 10 ބިލިއަން ޔޫއެސްޑޮލަރު ހަމަޖައްސައިފި\nހަލުވިކަމާއެކު ޗައިނާގައި ފެތުރެމުންދާ ކޮރޯނާވައިރަސް އާ ދެކޮޅަށް އެގައުމުގައި ކުރާ ކަންކަމަށް 10 ބިލިއަން ޔޫއެސްޑޮލަރު އެގައުމުން ހަމަޖައްސައިފިއެވެ.\nމިފައިސާއިން ކޮރޯނާވައިރަސް އާއި ގުޅުންހުރި ހުރިހާ ކަމަކަށް ޚަރަދުކުރުމަށް ހަމަޖެހިފައިވާކަމަށް ޗައިނާގެ ފިނޭންސް މިނިސްޓްރީން ބުނެ އެވެ. އަދި މިފައިސާ އެންމެ ބޭނުންވާ މީހުންނަށް ލިބޭތޯ ޔަގީންކުރާނެ ކަމަށްވެސް އެގައުމުން ބުނެއެވެ.\n9 ފެބްރުއަރީ 2020 | އާދީއްތަ 17:26\nސައުތުކޮރެއާގައި ކޮރޯނާވައިރަސް ޖެހުނު މީހުންގެ އަދަދު 25 ށް އަރައިފި\nސައުތުކޮރެއާގައި ކޮރޯނާވައިރަސް ޖެހުނު މީހުންގެ އަދަދު 25 ށް އަރައިފި ކަމަށް އެގައުމުން ބުނެފި އެވެ.\nމިހާތަނަށް ކޮރޯނާވައިރަސް ޖެހިގެން 20 ށް ވުރެ ގިނަ ކޭސް ރިޕޯޓްކޮށްފައިވަނީ ސައުތުކޮރެއާ އާއި ޖަޕާނު އަދި ތައިލެންޑާއި ސިންގަޕޫރެވެ.\n9 ފެބްރުއަރީ 2020 | އާދީއްތަ 07:01\nކޮރޯނާވައިރަސް ޖެހިގެން މަރުވި މީހުންގެ އަދަދު 813 ށް އަރައިފި\nހަލުވިކަމާއެކު މިހާރު ފެތުރެމުންދާ ކޮރޯނާވައިރަސް ގައި މިހާތަނަށް މަރުވި މީހުންގެ އަދަދު 813 ށް އަރައިފި އެވެ.\nޗައިނާގެ ނޭޝަނަލް ހެލްތު ކޮމިޝަނުން ބުނާގޮތުން އިއްޔެ އެކަނިވެސް މިވައިރަސް ޖެހިގެން 89 މީހުން ވަނީ މަރުވެފަ އެވެ. އެއީ މިހާތަނަށް މިވައިރަސް ފެތުރެން ފެށިފަހުން އެންމެ ގިނަ މީހުން އެއް ދުވަހާ މަރުވި ދުވަހެވެ.\nމިހާތަނަށް ޗައިނާއިން މިވައިރަސް ޖެހުނު މީހުންގެ އަދަދު ވަނީ 37،198 މީހުންނަށް އަރާފަ އެވެ.\nމިހާތަނަށް ކޮރޯނާވައިރަސް ޖެހިގެން މަރުވި މީހުންގެ އަދަދު 813 އަށް އެރުމާއެކު 2003 ވަނަ ފެތުރުނު ސަރސް ރޯގާ ގައި މަރުވި މީހުންނަށްވުރެ އިތުރު މިވަނީ ވެފައެވެ. ސަރސް ރޯގާގައި މަރުވީ 774 މީހުންނެވެ.\n9 ފެބްރުއަރީ 2020 | އާދީއްތަ 06:53\nވުހާންގައި ތިބި ސިންގަޕޫރގެ މީހުން އަނބުރާ ގައުމަށް ގެންދިޔުމަށް ދެވަނަ ފްލައިޓް ފުރައިފި\nވުހާންގައި ތިބި ސިންގަޕޫރގެ މީހުން އަނބުރާ ގައުމަށް ގެންދިޔުމަށް ދެވަނަ ފްލައިޓް ވުހާން އިން ފުރައިފި އެވެ.\nމި ފުލައިޓުން 174 މީހުން ސިންގަޕޫރަށް ދާނެ އެވެ. މީގެކުރިން އެގައުމުން ވަނީ ވުހާންގައި ތިބި 92 މީހުން ސިންގަޕޫރަށް ގެންގޮސްފަ އެވެ. އަދި އޭގެތެރޭގައި މިވައިރަސް ޖެހިފައިވާ މީހުން ތިބިކަން ވަނީ ޔަޤީންވެފަ އެވެ.\nމިމީހުން ސިންގަޕޫރަށް ދިޔުމުން 14 ދުވަހުގެ މުއްދަތަށް ކަރަންޓީނުކޮށްފައި ބައިތިއްބާނެކަމަށް އެގައުމުން ބުނެ އެވެ.\n9 ފެބްރުއަރީ 2020 | އާދީއްތަ 06:38\nކޮރޯނާވައިރަސް ޖެހިގެން މަރުވި މީހުންގެ އަދަދު 780 ށް\nކޮރޯނާވައިރަސް ޖެހިގެން މަރުވި މީހުންގެ އަދަދު 780 ށް އަރައިފި އެވެ.\nމިހާތަނަށް އާއިރު ހޫބޭ ޕްރޮވިންސްގައި މިވައިރަސްގެ އަސަރުކޮށްގެން 20،000 ށް ވުރެ ގިނަ މީހުންނަށް އަންނަނީ ހޮސްޕިޓަލްތަކުގައި ފަރުވާދެމުންނެވެ. އަދި މީގެތެރެއިން 1154 މީހުންގެ ހާލު ސީރިއަސްކަމަށް ޗައިނާއިން ބުނެ އެވެ.\n9 ފެބްރުއަރީ 2020 | އާދީއްތަ 04:38\nޗައިނާގައި ފެތުރެމުންދާ ކޮރޯނާވައިރަސް ތަހުގީގުކުރުމަށް ޑަބްލިޔުއެޗްއޯގެ ޓީމެއް މިހަފްތާތެރޭ ޗައިނާއަށް ދާނެ\nޗައިނާގައި ހަލުވިކަމާއެކު ފެތުރެމުންދާ ކޮރޯނާވައިރަސް ތަހުޤީޤުކުރުމަށް ދުނިޔޭގެ ސިއްހަތު ޖަމިއްޔާ އިން މިހަފްތާތެރޭ ޓީމެއް ޗައިނާއަށް ދާނެކަމަށް އެޖަމިއްޔާއިން ބުނެފި އެވެ.\nމިހަފްތާގެ ހޯމަ ނުވަތަ އަންގާރަ ދުވަހު ފުރަތަމަ ޓީމު ޗައިނާއަށް ދާނެ އެވެ. އަދި އެއަށްފަހު އިތުރު މީހުންދާނެކަމަށް ޑަބްލިޔުއެޗްއޯ އިން ވަނީ ބުނެފަ އެވެ.\n9 ފެބްރުއަރީ 2020 | އާދީއްތަ 04:33\nވުހާންގައި ތިބި މީހުން ގެންދާ އިނގިރޭސިވިލާތުގެ ފަހު ފުލައިޓް ވުހާންއިން މީހުން ގޮވައިގެން ފުރައިފި\nވުހާންގައި ތިބި އިނގިރޭސިވިލާތާއި އެހެން ގައުމުތަކުގެ މީހުން ގެންދިޔުމަށް އިނގިރޭސިވިލާތުން ޗާރޓަރ ކޮށްގެން ވުހާންއިން ފޮނުވި ފަހު ފުލައިޓް މީހުން ގޮވައިގެން ވުހާންއިން ފުރައިފި އެވެ.\nއިނގިރޭސިވިލާތުން ބުނީ އެފުލައިޓްގައި 200 ށް ވުރެ ގިނަ ފަސިންޖަރުން ތިބިކަމަށެވެ. މިފުލައިޓް އިނގިރޭސިވިލާތަށް ދާނީ އާދީއްތަ ދުވަހު އެވެ.\n9 ފެބްރުއަރީ 2020 | އާދީއްތަ 02:21\nކޮރޯނާވައިރަސް އާއި ގުޅިގެން އިތުރު ދިވެއްސަކު ކަރަންޓީނުކޮށްފި\nކޮރޯނާވައިރަސް އާއި ގުޅިގެން އިތުރު ދިވެއްސަކު ކަރަންޓީނުކޮށްފައިވާ ކަމަށް ސަރުކާރުން ބުނެފި އެވެ.\nސަރުކާރުން ބުނީ މިމީހާ ރާއްޖެ އައިސްފައިވަނީ ބުރާސްފަތި ދުވަހުގެ ހަވީރުގެ ވަގުތެއްގައި ކަމަށެވެ.\nފާއިތުވި 14 ދުވަހުގެ ތެރޭގައި ޗައިނާއަށް ގޮސް އައިސްފައިވާ ދިވެއްސަކު ހުރި ނަމަ އެމީހަކު ކަރަންޓީނުކުރާނެ ކަމަށް ސަރުކާރުން ބުނެއެވެ.\nއެގޮތުގެ މަތިން ބުރާސްފަތި ދުވަހު ހަވީރު އައި އެކަކު ކަރަންޓީނުކޮށްފައިވާއިރު އެދުވަހު އައި އިތުރު ދެ މީހަކުވެސް ކަރަންޓީނުކޮށްފައިވާ ކަމަށް ސަރުކާރުން ބުނެއެވެ. ނަމަވެސް މިމީހުންގެ ގައިން ކޮރޯނާވައިރަސްގެ އަސަރު ނުފެންނަ ކަމަށް ސަރުކާރުން ބުނެއެވެ.\nސަރުކާރުން ކަނޑައަޅާފައިވާ ޓްރެވެލް އެޑްވައިޒަރީގައިވާ މިންގަނޑުތަކުގެ ދަށުން ރައްކާތެރިކަމުގެ ފިޔަވަޅެއްގެ ގޮތުން، މި މަހުގެ ތިން ވަނަ ދުވަހުން ފެށިގެން 27 ބިދޭސީއަކު ރާއްޖެ އެތެރެވިޔަ ނުދީފައިވާކަމަށް ސަރުކާރުން ބުނެ އެވެ.\nޗައިނާއިން ރާއްޖެއަށް އައި މީހެއްގެ ކިބައިން ގައިން މިވައިރަހުގެ ޢަލާމާތްތައް ފެނުމާއި ގުޅިގެން ކޮރޯނާ ވައިރަސް ނެތްކަން ޔަގީންކުރުމަށް އޭނާގެ ސާމްޕަލްތައް އިންޑިއާއަށް ފޮނުވައިގެން ވަނީ ޓެސްޓު ހަދާފައެވެ. އޭނާގެ ސާމްޕަލާއި އެކު އިތުރު6މީހެއްގެ ސާމްޕަލް ޓެސްޓުކުރުމަށްވެސް ހެލްތު މިނިސްޓްރީން ފޮނުވި އެވެ. މިއެންމެންގެ ޓެސްޓުތައް ނެގެޓިވް ވިއިރު ރާއްޖޭގައި ކޮރޯނާއަށް ޝައްކުކުރެވޭ އެއްވެސް މީހަކު މިވަގުތު ނެތްކަމަށް ސަރުކާރުން ބުނެ އެވެ. ކޮރޯނާވައިރަސް ފެތުރެންފެށި ޗައިނާގެ ވުހާންގައި ތިބި7ދިވެހިން ވަނީ އިންޑިޔާގެ އެހީތެރިކަމާއެކު އިންޑިޔާއަށް ގެންގޮސްފަ އެވެ. އަދި މިހާރު އިންޑިއާގައި އެކަހެރިކޮށްފައި ތިބި ހަތް ދިވެހިންވެސް ބައްޔަށް ނެގެޓިވް ވެފައިވާކަމަށް ޑިފެންސް މިނިސްޓަރު މާރިޔާ އަހްމަދު ދީދީ ވަނީ ވިދާޅުވެފައެވެ.\n9 ފެބްރުއަރީ 2020 | އާދީއްތަ 01:43\nއިތުރު7މީހުންނަށް ކޮރޯނާވައިރަސް ޖެހުމާއެކު ސިންގަޕޯރގައި ކޮރޯނާވައިރަސް ޖެހުނު މީހުންގެ އަދަދު 40 ށް އަރައިފި\nސިންގަޕޫރުން އިތުރު7މީހުންނަށް ކޮރޯނާވައިރަސް ޖެހި މިހާތަނަށް އެގައުމުން ކޮރޯނާވައިރަސްގެ އަސަރު ފެނުނު މީހުންގެ އަދަދު 40 ށް އަރައިފި އެވެ.\nއެގައުމުގެ ހެލްތު މިނިސްޓްރީން އިތުރަށް ފެނުނު5މީހުންނަކީ ކުރިން މިވައިރަސްގެ އަސަރު ފެނުނު މީހުންނާއި ގުޅުންހުރި މީހުންކަމަށެވެ. އަނެއް ދެ މީހުންގެ ތެރެއިން އެކަކީ ޓެކްސީ ޑްރައިވަރެކެވެ. އަދި އަނެއް މީހާއަކީ ޕްރައިވެޓް ކާރު ދުއްވާ މީހެކެވެ.\n9 ފެބްރުއަރީ 2020 | އާދީއްތަ 01:27\nކެނެޑާއިން ކޮރޯނާވައިރަސްޖެހިފައިވާ7ވަނަ މީހަކު ފެނިއްޖެ\nކޮރޯނާވައިރަސް ޖެހިފައިވާ7ވަނަ މީހަކު ކެނެޑާއިން ފެނިއްޖެ ކަމަށް އެގައުމުން ބުނެފި އެވެ.\n9 ފެބްރުއަރީ 2020 | އާދީއްތަ 00:18\nފަރުކޮޅުފުށި އައިސޮލޭޝަން ފެސިލިޓީއަށް ހެލްތު މިނިސްޓަރ ޒިޔާރަތްކުރައްވައިފި\nމިނިސްޓަރ އޮފް ހެލްތު ޢަބްދުﷲ އަމީން ފަރުކޮޅުފުށީގައި ޤާއިމުކޮށްފައިވާ އައިސޮލޭޝަން ފެސިލިޓީ އަށް މިއަދު ޒިޔާރަތްކުރައްވާފައިވާކަމަށް ހެލްތު މިނިސްޓްރީން ބުނެއެވެ. އެހެންނަމަވެސް މިކަމާއި ބެހޭ އިތުރު ތަފުޞީލެއް ހާމަކޮށްފައެއް ނުވެއެވެ.\nއައިސޮލޭޝަން ފެސިލިޓީގެ ވޯޑެއް\n8 ފެބްރުއަރީ 2020 | ހޮނިހިރު 18:24\nޔޫއޭއީން ކޮރޯނާވައިރަހަށް އިތުރު2މީހަކު ޕޮޒިޓިވް ވެއްޖެ\nޔުނައިޓެޑް އެރެބް އެމިރޭޓްސް ގެ ހެލްތު މިނިސްޓްރީގެ ރަސްމީ ޓްވިޓަރ އެކައުންޓުގައިވާ ގޮތުން މިއަދު އެޤައުމުގައި އިތުރު ދެމީހަކު ވަނީ ނޮވެލް ކޮރޯނާވައިރަހަށް ޕޮޒިޓިވް ވެފައެވެ. އަދި މިއަދު ޕޮޒިޓިވްވި މީހުންގެ ތެރެއިން އެކަކަކީ ފިލިޕީންސް ރައްޔިތެއްކަމަށް ބުނެފައިވެއެވެ.\nމި2މީހުންނާއެކު، ޔުނައިޓެޑް އެރެބް އެމިރޭޓްސްގައި ނޮވެލް ކޮރޯނާވައިރަހަށް ޕޮޒިޓިވްވި މީހުންގެ އަދަދު ވަނީ7އަށް އަރާފައެވެ.\n8 ފެބްރުއަރީ 2020 | ހޮނިހިރު 18:07


Addu City Councli Vakeelehge Car Gai Roakollaifi\nއައްޑޫގައި ރޯކޮށްލާފައިވާ ކާރު\n04 ޑިސެމްބަރ 2021 - 17:56:44\nއައްޑޫ ސިޓީ ކައުންސިލްގެ ވަކީލެއްގެ ކާރުގައި ރޯކޮށް، ގެއްލުން ތަކެއް ދީފިއެވެ.\nއައްޑީ ސިޓީ ކައުންސިލް ގައި މަސައްކަތް ކުރައްވާ އަބްދުﷲ އިހުސާންގެ ކާރުގައި ރޯކޮށްފައިވަނީ، އޭނާގެ ގޭގެ ގޯތިތެރޭ ކާރު ޕާކުކޮށްފައި އޮއްވާ ރޭ 4:30 އެހާކަށްހާއިރުއެވެ. އިހުސާން ބައެއްނޫސްތަކަށް ވިދާޅުވެފައިވަނީ އޭނާގެ ކާރަށް ޕެޓްރޯލު އަޅައި ބޭނުން ނުކުރެވޭ ވަރަށް ގެއްލުން ދީފައިވާ ކަމަށެވެ.\nއޭނާ ވިދާލޫވެފައިވަނީ ކާރުގައި ރޯކޮށްލުމުގެ ސަބަބުން ހުރިހާ ސީޓުތަކާއި ފަހަތު ބިއްލޫރިވެސް ތަލާލާފައިވާ ކަމަށެވެ. އަދި އެކާރުގެ ކުރީކޮޅުގެ ބިއްލޫރިގަނޑުވެސް ނައްޓާލަން މަސައްކަތް ކޮށްފައިވާކަމަށެވެ.\nއޭނާގެ ކާރުގައި ރޯކޮށްލާފައިވާ މި ދަނޑިވަޅަކީ އައްޑޫގެ ގޯތި ތަކުގެ މައްސަލަތަކެއް ހިނގަމުންދާ ދުވަސްކޮޅެކެވެ. އިހްސާން ދަނީ އެސިޓީ ކައުންސިލްގެ ބިޑް ކޮމިޓީގައި މަސައްކަތް ކުރެއްވުމުގެ އިތުރުން އެސިޓީގެ ގޯޓިގެ މައްސަލަތަކުގައިވެސް މަސައްކަތް ކުރައްވަމުންނެވެ. އެހެންވެ، އޭނާއަށް ބައެއް މީހުންގެ ނުރުހުން އަމަޒު ވެފައިވާ ކަމަށް އޭނާ ވިދާޅުވެއެވެ.\nއައްޑޫ އިކުއިޓޯރިއަލް ހޮސްޕިޓަލް ހިމެނޭ ސަރަހައަދުން ދިރިއުޅުމަށް ދޫކޮށްފައިވާ ބައެއް ގޯތިތައް، ކުރިން ހޮސްޕިޓަލް އެޅުމަށް ކަނޑައެޅުނު ސަރަހައްދަށް ބަދަލުކުރުމަށް އައްޑޫ ސިޓީ ކައުންސިލުން މިދިޔަ ޖުލައި 19 ވަނަ ދުވަހުވަނީ ނިންމާފައެވެ.\nއައްޑޫ އިކުއިޓޯރިއަލް ހޮސްޕިޓަލްގެ އިރުމަތީ ފާރާތާއި ހުޅަނގު ފަރާތުން ދޫކޮށްފައިވާ ބިންތައް އެހެން ސަރަހައްދަކަށް ބަދަލު ކުރަން އައްޑޫ ސިޓީ ކައުންސިލުން ނިންމި ނިންމުން ބާތިލުކޮށްދިނުމަށް އެދި ހިތަދޫ މެޖިުސްޓްރޭޓަށް 14 މީހަކު މައްސަލަ ހުށަހެޅި އެވެ. އޭގެ ތެރެއިން ހަތް މައްސަލައެއްގައި ސިޓީ ކައުންސިލްގެ ނިންމުން ރަނގަޅު ކަމަށް ހިތަދޫ ކޯޓުން ނިންމާފައިވާއިރު، އަނެއް ހަތް މައްސަލާގައި އެ ކޯޓުން ނިންމީ ކައުންސިލްގެ ނިންމުން ގޯސް ކަމަށެވެ.


BREAKING NEWS: Hailam Ge Mahchah Jinaaee Thahgeegeh Hingan MDP In Govaalaifi - Vaguthu\nކޮވިޑް-19: ބިރުވެރިކަން ދަނީ އިތުރުވަމުން - 8 ގަޑިއިރު ކުރިން\nހައިލަމްގެ މައްޗަށް ޖިނާއީ ތަޙްޤީޤެއް ހިންގަން އެމްޑީޕީން ގޮވާލައިފި\n3 މަސް ކުރިން ( ނޮވެމްބަރު 4, 2019 )\nހައިލަމް – ފޮޓޯ: މިހާރު\nކްރިމިނަލް ކޯޓުގެ އިސް ގާޒީ އަހްމަދު ހައިލަމްގެ މައްޗަށް ޖިނާޢީ ތަޙްޤީޤެއް ހިންގަން ވެރިކަން ކުރާ އެމްޑީޕީ އިން ގޮވާލައިފިއެވެ.\nއެމްޑީޕީން ދެންމެ ނެރުނު ބަޔާނެއްގައި ބުނީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި، ރައްޔިތުންގެ މަޖިލީހުގެ ރައީސް، އެމްޑީޕީގެ ރައީސް މުޙައްމަދު ނަޝީދުގެ ކަރުފުޅުގައި ޗޭނުޖަހާ ގަންހިންގާ މަންޒަރު ދައްކުވައިދޭ ކުރެހުމެއް ކްރިމިނަލް ކޯޓުގެ ރީކްރިއޭޝަން ކްލަބުގެ ވައިބަރ ގްރޫޕް އަށް ނަސްރުގެ ދުވަހުގެ ތަހުނިޔާ މެސެޖެއްގެ ގޮތުގައި ފޮނުވި އެ ކޯޓުގެ އިސް ގާޒީ ހައިލަމް އެ ޢަމަލު ހިންގާފައިވަނީ "ކޮރަޕްޝަނާއި، ފަސާދައިގެ ލާލަޗުގައިކަމަށް" އެމްޑީޕީ އަށް ޤަބޫލުކުރެވޭތީއާއި، ޢާންމުންގެ މެދުގައި އެ ތުހުމަތު ކުރެވެމުންދާތީ އޭނާގެ މައްޗަށް ޖިނާޢީ ތަޙްޤީޤެއް ހިންގުމަށް ފުލުހުންނަށް ގޮވާލާ ކަމަށެވެ.\nއެމްޑީޕީން ބުނީ ޢަދުލް އިންސާފު ޤާއިމުކުރުމުގެ ދާއިރާގެ މިނިވަންކަމަށް ރައްކާތެރިވެ ތިބޭ ޙާލު، އެ ނިޒާމުގެ ހައިބަތާއި، ޤަދަރު ޙިމާޔަތްކުރުމަށާއި، ކޯޓުތަކުގެ މައްޗަށް ޢާންމުންގެ މެދުގައި އިތުބާރާއި ޔަޤީންކަން އުފައްދައި ދެމެހެއްޓޭނެ މަގުން އަޚްލާޤާއި، ސުލޫކީ މިންގަނޑު ބެހެއްޓުމަށް ފަނޑިޔާރުންގެ މައްޗަށް ދުސްތޫރީ އަދި ޤާނޫނީގޮތުން ލާޒިމް ކަމަށާއި އަދި ފަނޑިޔާރުންނީ ޒާތީ ތަޢައްސުބެއް ނެތި، ވަކި ފަރާތަކަށް ނުޖެހި، ޢަމަލާއި ބަސް، އުޅުމާއި ގުޅުން ބަހައްޓަން ލާޒިމުވާ ބައެއް ކަމަށެވެ.\n"ތަޢައްސަބު ކުރިއަށް ނެރެ، ވަކި ފަރާތަކަށް ނުޖެހުމުގެ ސިފަ ނަފީވާ މަގުން، ދިވެހި ޖުމްހޫރިއްޔާގެ ޤާނޫނު އަސާސީއާއި، ފަނޑިޔާރުންގެ ޤާނޫނާއި، ސުލޫކީ މިންގަނޑާ ޚިލާފަށް ކްރިމިނަލް ކޯޓުގެ އިސް ޤާޟީ އަލްއުސްތާޛް އަޙްމަދު ހައިލަމް ހިންގާފައިވާ މި ޢަމަލުގެ ތަޙްޤީޤު ޖުޑީޝަލް ސަރވިސް ކޮމިޝަނުންވެސް ހިންގުމަށް ނިންމާފައިވާކަން މި ފުރުސަތުގައި ފާހަގަކުރަމެވެ." އެމްޑީޕީގެ ބަޔާނުގައި ބުނެފައި ވެއެވެ.\nހައިލަމްގެ މައްސަލަ ކުއްލި ގޮތަކަށް ޖޭއެސްސީ އިން ބަލަން ފެށިއިރު އޭނާ ބައްލަވަމުން ގެންދަވާ ކުރީގެ ރައީސް އަބްދުﷲ ޔާމީން މައްސަލައިގެ ޙުކުމް އިއްވަން މާދަމާ އަށް ވަނީ ތާވަލް ކޮށްފައެވެ.\n"ރަށްވެހި ފަތިސް" ޖަލްސާއަށް އެހެން ރަށްތަކުން ވެސް ނިކުތީ މަދުބައެއް\nޕްލޭނެއް އެބައޮތް، މި ނުކުތީ ކަރުދާސް އޮނިގަނޑަކާ އެކު: އަނަސް\nނޮވެމްބަރު 4, 2019 22:31\nނޮވެމްބަރު 4, 2019 23:02\nއަވަސްކުރަންއެބަޖެހޭ ޓެރަރިސްޓް ނަޝީދުގެ 13އަހަރުގެ ހުކުމް.. ރައްޔިތެ ވަގަށްނެގި ޓެރަރިސްޓެ ނަޝީދަކީ..\nނޮވެމްބަރު 5, 2019 00:15\nތާރީޙުން ފެންނަންއޮތްގޮތުން މޑޕ ވަކިމީހަކަށް ބަވާ ފުރައްސާރަ ކުރާނަމަ އެމީހަކާއެކު މޑޕ ބޭނުންވާގޮތަށް ޑީލްނިމފަ ހުކުމް އަންނަނީ.. އެހެންވީމަ މާދަމާގެ ހުކުމް މޑޕ ބޭނުންވާގޮތަށް ނިމިފަކަން ޔަގީންކުރޭ.. މާދަމާގެ ހުކުމަށްފަހު ރިޕީޓުކޮށް މިކޮމެންޓް ޖަހާލައްޗޭ ވަގުތުމީހުން.. މިއީ ޝައްކެނެތި ޔަގީންކަމެ..\nނޮވެމްބަރު 4, 2019 22:34\n1 މިނެޓް ކުރިން ( ނޮވެމްބަރު 4, 2019 )\nމިފަހަރު ކޮންކަހަލަ ކޮމެޓީއެއްބާ؟ ކޮމެޓީގެ މުސާރަވެރިންގެ މުސާރަޔަށް ކިތައްމިލިޔަންބާ؟\nނޮވެމްބަރު 4, 2019 22:39\nކޮބާ ރަސޫލާއައް ފުރައްސާރަކޮއް ކީރިތި ގުރުއާނައް ހަޖޫޖެހި އެއްޗިހިންނައް އެޅި ފިޔަވަޅެއްނެއް. މީއެންމެއެއްވާކަމަކާ. މިލާދީނީ ވެރިކަމުގަ\nނޮވެމްބަރު 4, 2019 22:45\nހިތުން ރައީސް ޔާމީނުގެ ޝަރީޢަތް ލައިވްކުރީ އެމަނިކުފާނުގެ އަގު ވައްޓާލުމުގެ ބޭނުމުގައެވެ. ނަމަވެސް ރައްޔިތުނަށް އަދި އެމްޑީޕީ ވަކީލުންނަށްވެސް ކަށަވަރުވީ ޔާމީނު ސަލާމަތްވާނެކަމެވެ. ލައިވްކުރި ޝަރީޢަތުގައި އެމަނިކުފާނުގެ ކުށެއްނެތްކަން ވަރަށް ސާފެވެ. މިކަމާ ބިރުން ޤާޟީގެ ނަމުގައިި ފޭކް ފޮޓޯތަށް ނެރެ އަވަސް އަވަހަށް ސަސްޕެންޑްކޮށް ޖިނާއީ ތަހުޤީޤު ކުރަން ތިއުޅެނީ އެކަމާ ގަންނާ ކުރައްވާ ބިރުން. އެހާތަނަށް ސްޕްރީމްކޯޓާއި ހައިކޯޓަށް ވަކި ފިކުރެއްގެ ފަނޑިޔާރުން ބެލުމެއްނެތި އައްޔަން ކުރަމުން ތިދަނީ ހަމަ ރައީސް ޔާމީނަށް ލޮޓި ދޭން. އެއްވެސް ތަނަކުން ސަލާމަތް ނުވާވަރުކުރަން. އިންސާފުން ކަންކަން ކުރާކަން ދައްކަން. ޖޭއެސްސީއަކީ ހަމަ އެމްޑީޕީ ނަޝީދު ބޭނުންވާ ކޮންމެ ގޮތަކަށް ކަންކުރާ އެމްޑީޕީގެ ގޮތްޕެއް. ސިޔާސީ ވެ އަވަދިވެއްޖެ.\nނޮވެމްބަރު 4, 2019 22:50\nމިކަހަލަ ބޮޓުން ލައިގެން ކޮން އަދުލުއިންސާފެއްތަ ގާއިމު ކުރެވޭނީ.\nނޮވެމްބަރު 4, 2019 22:54\nއަވަހަށް ފުލުހުން ލައްވާ ތަޙްޤީޤުކޮށްފްފަ ކޮމިޝަނެއް އެކުލަވާލާފަ ރިޕޯޓެއް ނެރޭ، އޭރުން އެމް.ޑީ.ޕީ މީހުންނަށް އިންސާފު ލިބި ހަމަވީ، އެމް ޑީ ޕީ މީހުންގެ އިންސާފަކީ އިންސާނުންގެ ތެރޭގައި ބާއްވަން ހެޔޮވާވަރުގެ އެއްޗެއްނޫން،\nނޮވެމްބަރު 4, 2019 22:55\nބަލަ ތިޔަފޮޓޯ ގުރޫޕައްލީ ލާރިހިފަން... ޔާމިނައް ރަނގަޅުކުރުމައް އިގުރާރުވެ ފޮޓޯއެއްލީމަޖަމާކޮއްދޭން... ބެންކުން ބޮޑުއަދަދެއް ކޭޝްނެގީކާކުތޯބަލާ\nމާދަމާ ބައްދަލުކުރާނެ މިއަދުގެ އިންސާފު\nނޮވެމްބަރު 4, 2019 22:57\nފޯރިއެއްވާ އެބަހުއްޓެނުން.. ހުކުމް އަންނަނީ މޑޕ ބޭނުންވާގޮތަށް ނޫންކަން އެގެނީތަ؟މިހާރު އިންސާފުނެރެނީ މޑޕ ހަރުގެެއިންތަ؟މޑޕ ތިލަފަތުން ކިރަންޖެހެނީ މޑޕ ތިފަތުގަ އޮތްގޮތަށް އެއްފަރާތަށް މޮޅުގޮތައްތަ؟ އިސްލާމީ ޝަރީއާ ދަންނަގޮތަކީ ހަމަހަމަކަމާ އަދުލަށް ހުކުމްކުރުން.. ވަކިމީހަކު ރުއްސަން ހުކުމްކުރުމަކީ އިސްލާމްދީން ދަންނަކަމެނޫން... މިގޮތެ މޑޕއަށް ކަމުނުދާނެކަން އިގޭނެ ކާފަރުންނަވެސް..\nނޮވެމްބަރު 4, 2019 22:59\nފަނޑިޔާރުންނާ ވައިވެސް ނޭޅޭތި ނަމަނަމަ. ޢަހަރުމެންވެސް އަދި އެބަ ތިބިން.\nއއެމްޑީޕީ މީހުން ބޭނުންވާ ގޮތައް ޝަރީއަތްތައް ނުހިންގެންޏާ ދެން ހަމަ ހަމަ ކަމޭ ކިޔާފަ ފިޔަވަޅު އަޅަން އުޅޭނެ ތިޔަ އުޅެނީ އަބްދުﷲ ޤާޒީ ރަހީނު ކުރިގޮތަޢް ހައިލަމް ވެސް ރަހީނު ކުރަން ސާބިތުވެ ހުންނާތި ތިމީހުން ދައްކާ ބިރަކަށް ފަސް ނުޖެހޭތި ރއްޔިތުން ތިބީ ތިޔަ ކުޅޭ ކުޅިގަނޑު ވަރަށް ކައިރިން ބަލަން\nނޮވެމްބަރު 5, 2019 08:37\nކޮބާ ރަސޫލާއައް ފުރައްސާރަކޮއް ކީރިތި ގުރުއާނައް ހަޖޫޖެހި މީހުން އަދިވެސް ތިބީ ބޮޑަތި މަގާމު ތަކުގަ\nނޮވެމްބަރު 5, 2019 10:17\nޔާމީނާ އެއްކޮޅަށް ހުކުމް ދިޔައަސް އަދި ދެކޮޅަށް ދިޔައަސް ދެން ހައިލަމް ގެ ވަޒީފާގެއްލުނީ. އަންނިގެ 13 އަހަރުގެ ޖަލުހުކުމް ކުރީ ހައިލަމް.


Hiki kessumah geygai dhevidhaane faruvaa – Iru\nޝާޝާ·5މޭ 2021\nކޮވިޑް-19 ގެ އެންމެ ކުރީކޮޅު ފެންނަ އެއް އަލާމާތަކީ ހިކި ކެއްސުމެވެ. ހިކި ކެއްސުމަކީ، އެއްވެސް އަރިދަފުހެއް ނުއުފެދޭއިރު ކެއްސާ ކެއްސުމެވެ. މިއީ އާންމު ދިރިއުޅުމުގައި ވަަރށް އުނދަގޫ ކުރުވާ ކަމެކެވެ. ބައެއް ފަހަރު މިގޮތަށް ކެއްސާވަރުން ނުނިދިގެން ވެސް އުޅެންޖެއެވެ. ކޮވިޑް އަށް ޕޮޒިޓިވް ނުވިޔަސް، އާދައިގެ ރޯގާއެއް ޖެހިފައި ރަނގަޅުވާ ދުވަސްކޮޅު މިގޮތަށް ކެއްސުމަކީ ގިނަ ބަޔަކަށް ދިމާވާ ކަމެކެވެ.\nމިފަހަރު މި ކިޔައިދެނީ، އެއްވެސް ޑޮކްޓަރީ ބޭހަކާ ނުލައި ހިކި ކެއްސުމުން ފަރުވާ ހޯދުމަށް ގޭގައި ކުރެވިދާނެ3ކަމެކެވެ.\nމާމުޔަކީ އެންޓި-ބެކްޓީރިއަލް އަދި އެންޓި-ފަންގަލް މާއްދާތަކުން މުއްސަނދި އެއްޗެކެވެ. އެހެންކަމުން ކަރުގައި ހުންނަ ޖަރާސީމުތައް ނައްތާލައި، ކެއްސުން ހުއްޓުވުމަށް މާމުއި ވަރެއް ނޯންނާނެއެވެ. ހަދަންވީ ގޮތަކީ، ހޫނު ފެންތަށްޓަކަށް ދެ މޭޒުމަތީ ސަމްސާ މާމުއި އަޅާފައި އެއްކޮށްލާނީއެވެ. މި ބުއިން ކޮންމެދުވަހަކު ދެފަހަރު ބުއިމުން ކެއްސުން ވަރަށް އަވަހަށް ފިލާނެއެވެ.\nއިނގުރަކީ ވަރަށް ގިނަ އާންމު ބަލިތަކަށް ފަރުވާއެކެވެ. އޭގެތެރޭގައި ހިކި ކެއްސުންވެސް ހިމެނެއެވެ. އިނގުރާއި ކަރަންފޫ އަޅައިގެން ހޫނު ސައިތަށްޓެއް ތައްޔާރުކޮށްފައި ކޮންމެ ހެނދުނަކާއި ރޭގަނޑު ނިދަން ދިޔުމުގެ ކުރިން ބުއިމުން، ކަރުތެރެ ސާފުކޮށްދޭނެއެވެ. އަދި ވަރަށް އަވަހަށް ކެއްސުން ހުއްޓޭނެއެވެ.\nތާފަނާ ފެނަށް އެއް މޭޒުމަތީ ސަމްސާގެ ލޮނު އަޅާފައި ކޮންމެ ދުވަހަކު3ފަހަރު މި ފެނުން ކަރުތެރެ ދޮވެލާށެވެ. މި ފަރުވާއިން ކުއްލިއަކަށް ކެއްސުން ހުއްޓުމަކަށް ނަޔަސް، ކަރުތެރޭގައި އުފެދިފައި ހުންނަ ބެކްޓީރިއާތައް ނައްތައިލަދޭނެއެވެ. އަދި ކެއްސުންވެސް މަޑުމަޑުން ހަމައަކަށް އެޅޭނެއެވެ. ކަރުތެރެ ދޮންނަންވާނީ މަދުވެގެން 20 ސިކުންތު ވަންދެނެވެ.


SunOnline: 22.2.22: Court room gai ekanives 47 kaiveni!\n3 month4day ago\n22.2.22: ކޯޓު ރޫމްގައި އެކަނިވެސް 47 ކައިވެނި!\n22.2.22: މި ރީތި ތާރީހުގައި މިއަދު ކުރުމަށް ހަމަޖެހިފައިވާ 85 ކައިވެނީގެ ތެރެއިން ފެމިލީ ކޯޓުގެ ކޯޓު ރޫމަގައި ކުރުމަށް ހަމަޖެހިފައިވާ 47 ކައިވެނި ކުރުން ފެމިލީ ކޯޓުގައި ކުރިއަށްދަނީ -- ސަން ފޮޓޯ/ މުހައްމަދު ހައްޔާން


Emme gina gonjeunthah kurimathivi veriyakee yaameen, dhekki hiyy varah Saabas: Dr. jameel | Hathaavees\nއެންމެ ގިނަ ގޮންޖެހުންތައް ކުރިމަތިވި ވެރިޔަކީ ޔާމީން، ދެއްކި ހިތްވަރަށް ސާބަސް: ޑރ. ޖަމީލް\nފެބުރުއަރީ 8, 2020 ހަތާވީސް އޮންލައިން\nކުރީގެ ނައިބް ރައީސް ޑރ. ޖަމީލް-\nއެންމެ ގިނަ ގޮންޖެހުންތައް ކުރިމަތިވެވަޑައިގެންނެވި ވެރިޔަކީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް އެފަދަ ހުރިހާ ހާލަތެއްގައިވެސް ރައީސް ޔާމީން ދެއްކެވި ހިތްވަރަށް ސާބަސް ދަންނަވާ ކަމަށް ރައީސް ޔާމީން ސަރުކާރުގެ ފުރަތަމަ ނާއިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nރައީސް އަބްދުﷲ ޔާމީނަށް ތައުރީފު ކުރައްވާ ޖަމީލް މިއަދު ކުރެއްވި ޓްވީޓެއްގައި ވިދާޅުވީ ވެރިކަމަކީ ބިޔަ ބޮޑު މަސްއޫލިއްޔަތެއް ކަމަށާއި ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަވާނެ ކަމަށެވެ. ވެރިކަމަކީ ބިޔަ ބޮޑު މަސްއޫލިއްޔަތެއްކަން ފާހަގަކުރައްވާ ޖަމީލް ވިދާޅުވީ ވެރިކަމަކީ ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަ ކަމެއް ކަމަށެވެ.\nވެރިކަމަކީ ބިޔަ ބޮޑު މަސްޢޫލިއްޔަތެއް. ފަސޭހަ ވަގުތުތައް މަދުވެފައި ނުތަނަވަސްވެ ހާސްވާ ވަގުތުތައް ގިނަވާނެ. އެންމެ ގިނަ ގޮންޖެހުންތައް ކުރިމަތިވި އެއް ވެރިޔަކީ ރައީސް ޔާމީން. ބޭރުންނާއި އެންމެން އިދިކޮޅުގައި. އެންމެ ފަހުން މުއައްސަސާތައްވެސް. ދެއްކެވި ސާބިތުކަމަށް ސާބަސް ޙައްޤު pic.twitter.com/9zYRoFs0TF\n— Mohamed Jameel Ahmed (@MJameelAhmed) February 8, 2020\nޑރ. ޖަމީލަކީ ރައީސް އަބްދުﷲ ޔާމީން ވެރިކަމަށް ގެނައުމަށް އެމަނިކުފާނުގެ ރަނިން މޭޓެއްގެ ހައިސިއްޔަތުން އިސް ދައުރެއް އަދާކުރެއްވި ބޭފުޅެކެވެ. ނަމަވެސް ރައީސް ޔާމީންގެ ވެރިކަމުގެ ކުރީކޮޅު ޖަމީލަށް ތަފާތު އެކި ތުހުމަތުތަކެއް ކުރެވިގެން ދިޔައެވެ. އަދި އެންމެ ފަހުން އިތުބާރު ނެތްކަމުގެ މައްސަލަ ހުށަހަޅައި މަގާމުން ވަކި ކުރެއްވިއެވެ. ރައީސް ޔާމީންގެ ވެރިކަމުގައި ޑރ. ޖަމީލަށް ޖަވާބުދާރީވުމުގެ ފުރުސަތު ވެސް ނުދެއްވައެވެ.\nއެއަށްފަހު ރައީސް ޔާމީންގެ ވެރިކަން ނިމުނުއިރުވެސް ޖަމީލް ހުންނެވީ އަމިއްލަފުޅަށް އަރުވާލެއްވިގެން އިނގިރޭސިވިލާތުގައެވެ. އެހެންނަމަވެސް މިހާރު އަނެއްކާވެސް ޖަމީލް ފާހަގަވެފައި ވަނީ ރައީސް ޔާމީނަށް ތައުރީފު ކުރައްވާ އެމަނިކުފާނަށް އިއްވާފައިވާ ޖަލު ހުކުމުން ސަލާމަތް ކުރުމަށްޓަކައި އެންމެ އިސް ރޯލެއް އަދާ ކުރައްވާ ބޭފުޅެއްގެ ގޮތުގައެވެ.\nPrevious މެލޭޝިޔާގެ އަސްލު ހާލަތު އޮޅުން އަރާ ގޮތަށް ހަބަރު ނުފެތުރުމަށް އިލްތިމާސްކޮށްފި!\nNext ފެބްރުއަރީ 8: މަގުމައްޗަށް ނިކުތީ އަލުން އަނބުރާ ވެރިކަން ހޯދަން: ނަޝީދު


MITDC in male atoll ge3falheh hikkaigen resorteh hadhanee | Mihaaru\nތައިލެންޑްގެ ސިންގަ އެސްޓޭޓް ކޮމްޕެނީން މާލެ އަތޮޅުގެ އެނބޫދޫފަޅު ހިއްކައިގެން ރިސޯޓެއް ހަދަނީ: އެމްއައިޓީޑީސީން ވަނީ މާލެ އަތޮޅުގެ ތިން ފަޅެއް ހިއްކަން ނިންމާފައި. ފޮޓޯ: އުސްމާން\nއެމްއައިޓީީޑީސީން މާލެ އަތޮޅުގެ ތިން ފަޅެއް ހިއްކައިގެން ރިސޯޓް ތަރައްގީ ކުރަނީ\n22 މާޗް 2017 - 22:37 10 comments\nމޯލްޑިވްސް އިންޓަގްރޭޓެޑް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްއައިޓީޑީސީ) އިން މާލެ އަތޮޅުގެ ތިން ފަޅެއް ހިއްކައިގެން ރިސޯޓް ތަރައްގީ ކުރަން ނިންމައިފި އެވެ.\nސަރުކާރުގެ 100 ޕަސެންޓް ހިއްސާވާ ކުންފުނީގެ އިސް އޮފިޝަލަކު "މިހާރު" އާ ވާހަކަ ދައްކަވަމުން ވިދާޅުވީ އެ ތިން ފަޅު ހިއްކައިގެން ރިސޯޓް ތަރައްގީކޮށް ހިންގާނެ ބަޔަކު ހޯދަން މިހާރު އިއުލާންކޮށްފައިވާ ކަމަށެވެ. އެ ތިން ފަޅު ތަރައްގީކުރުމުގެ މާސްޓަޕްލޭނާއި އިންވެސްޓަރަކު ހޯދަނީ ޖޯންސް ލޭންގް ލަސެލް (ޖޭއެލްއެލް) މެދުވެރިކޮށެވެ.\n"އަޅުގަނޑުމެން ބޭނުން ވަނީ ޖޭއެލްއެލް މެދުވެރިކޮށް އިންވެސްޓަރަކު ހޯދައިގެން ރިސޯޓް ތަރައްގީ ކުރުމަށް ފަހު ހިންގަން ބަޔަކާ ހަވާލުކުރަން. ނަމަވެސް އަދި މުޅިން ނުނިމޭ ކިހާ މުއްދަތަކަށް ކަމެއް ހިންގަން ހަވާލުކުރާނީ،" އޭނާ ވިދާޅުވި އެވެ.\nއޮފިޝަލް ވިދާޅުވީ މާލެ އަތޮޅުގެ ތިން ސަރަހައްދެއްގައި އޮންނަ ފަޅު ހިއްކުމަށް ފަހު، ރިސޯޓް ހިންގާނީ އެ ބަޔަކު އަމިއްލަ އަށް ކަމަށެވެ. އެކަމަކު އެ ފަޅުތައް ކުއްޔަށް ދިނުމާއި އެނޫން ވެސް ކަންތައްތައް ކުރިއަށް ގެންދާނީ އެމްއައިޓީޑީސީ އާއި ޖޭއެލްއެލް ގުޅިގެން ކަމަށް ވެސް އޭނާ ވިދާޅުވި އެވެ.\nފަޅު ހިއްކައިގެން ރިސޯޓް ތަރައްގީ ކުރާނެ ބަޔަކު ހޯދަން އެމްއައިޓީޑީސީން އިއުލާންކޮށްފައިވާއިރު، މާލެ އަތޮޅުގެ ގިނަ އަދަދެއްގެ ފަޅުތައް އެކި ކުންފުނިތަކުން ދަނީ ހިއްކައިގެން ރިސޯޓް ތަރައްގީ ކުރަމުންނެވެ. އެގޮތުން ތައިލެންޑްގެ ސިންގަ އެސްޓޭޓް ކޮމްޕެނީން މާލެ އަތޮޅުގެ އެނބޫދޫފަޅު ހިއްކައިގެން ރިސޯޓް ތަކެއް އަންނަނީ ހަދަމުންނެވެ.\nޓޫރިޒަމް ދާއިރާ އިން ރާއްޖެ އަށް ކުރާ މަންފާ އިތުރުކުރުމުގެ މަގުސަދުގައި ރައީސް އަބްދުﷲ ޔާމީން އެމްއައިޓީޑީސީ އުފެެއްދެވީ މިދިޔަ އަހަރުގެ އޮގަސްޓް މަހުގެ ތެރޭގަ އެވެ.\nއިތުރު ލިޔުންތައް ބިން ހިއްކުން ޓޫރިޒަމް ރިސޯޓްތައް\nހަތަރު ރިސޯޓެއް ހަދަން މާވަރު ފަޅު ހިއްކަނީ\nމަނިޔަފަރު ފަޅު ހިއްކައިގެން ރިސޯޓެއް ހަދަނީ\nއެކުއިޒިޝަން ފީގެ މުއްދަތު އިތުރުކުރަން ފީއެއް ނަގަނީ


ޖުމްހޫރީ ޕާޓީގެ ވަގުތީ ހިންގާ ކޮމެޓީގެ ނިންމުމާ އެއްގޮތަށް އެ ޕާޓީގެ ލީޑަރު ކަމަށް އެ ޕާޓީގެ މެންބަރުން ވެސް ކުރީގެ ފިނޭންސް މިނިސްޓަރު ގާސިމް އިބްރާހިމް އިންތިހާބުކޮށްފި އެވެ.\nދަރުބާރުގޭގައި އިއްޔެ ބޭއްވި އެ ޕާޓީގެ ފުރަތަމަ ގައުމީ ކޮންފަރެންސްގައި ޕާޓީގެ ލީޑަރަކަށް ގާސިމް ހޮވިވަޑައިގަތީ ސިއްރު ވޯޓުގައި ބައިވެރިވި 378 މެންބަރުންގެ ތެރެއިން 372 ވޯޓު ލިބިވަޑައިގެންނެވެ. ޕާޓީގެ ވަގުތީ ހިންގާ ކޮމެޓީން ހޮވައިގެން އެ މަގާމަށް ވާދަ ކުރެއްވީ ވެސް ގާސިމް އެކަންޏެވެ.\nޕާޓީގެ ލީޑަރުންގެ ހަތަރު ނައިބުންނަށް ހޮވިވަޑައިގަތީ، ރައްޔިތުންގެ މަޖިލީހުގެ ދ. މެންބަރު އަހުމަދު ނާޝިދު (އޭޑީކޭ ނާޝިދު) އާއި ގއ. މެންބަރު އަބްދުﷲ ޖާބިރާއި ރ. މެންބަރު އިބްރާހިމް ޝަހީދު ޒަކީ އާއި ކުރީގެ ޖަސްޓިސް މިނިސްޓަރު މުހައްމަދު މުއިއްޒު އަދުނާނެވެ. އޭގެ ތެރެއިން ނާޝިދަށް ލިބިވަޑައިގަތީ 298 ވޯޓެވެ. ޖާބިރު އިންތިހާބުވީ 291 ވޯޓުން ދެވަނައަށެވެ. ޝަހީދު ޒަކީއަށް 260 ވޯޓު ލިބިވަޑައިގެންނެވި އިރު ކުރީގެ ޖަސްޓިސް މިނިސްޓަރު މުއިއްޒުއަށް ލިބިވަޑައިގަތީ 259 ވޯޓެވެ.\nޕާޓިގެ ލީޑަރުގެ ނައިބުންނަށް ދެން ވާދަކުރެއްވީ، 144 ވޯޓު ލިބިވަޑައިގަތް ޑރ. ހުސެން ރަޝީދާއި 22 ވޯޓު ލިބުނު ހ. ދޮންއަންނާރުގޭ މުހައްމަދު ރަޝީދު އަހުމަދެވެ.\nއެ ކޮންގްރެސްގައި އެ ޕާޓީގެ އަސާސީ ގަވާއިދަށް ގެނައި ބަދަލު ފާސް ކުރުމާއި މެނިފެސްޓޯ ފާސްކުރުމާއި އިލެކްޝަން ކޮމެޓީ އެންޑޯޒް ކުރުމާއި ސިއްރު ވޯޓަކުން، ޕާޓީގެ ހިންގާ ކޮމެޓީގެ މެންބަރުން ހޮވުމާއި އަންހެނުންގެ ލީގަށް މެންބަރުން ހޮވުމާއި ޒުވާނުންގެ ލީގަށް މެންބަރުން ހޮވުމާއި އިސްލާމީ ވަހުދަތު ދަމަހައްޓާ ލީގަށް މެންބަރުން ހޮވުން ވެސް އޮތެވެ.\nޖުމްހޫރީ ޕާޓީގެ ހިންގާ ކޮމެޓީ އަށް 10 މެމްބަރަކު ހޮވި އެވެ.\nއަންހެނުންގެ ލީގުގެ ރައީސާއަކަށް ހޮވިވަޑައިގަތީ ރައްޔިތުންގެ މަޖިލީހުގެ ރައީސުލް ޖުމްހޫރިއްޔާގެ ކުރީގެ މެންބަރު ފާތުމަތު ދިޔާނާ ސައީދެވެ. ދީނީ ލީގުގެ ރައީސަކަށް ހޮވުނީ އަހުމަދު ސަލީމެވެ. ޒުވާނުންގެ ލީގުގެ ރައީސަކަށް ހޮވުނީ މޫސާ އަންވަރެވެ.\nދަރުބާރުގޭ ރަންނަބަނޑޭރި މާލަމުގައި ބޭއްވި އެ ކޮންގްރެސްގެ ދެވަނަ ސެޝަންގައި ޕާޓީގެ ލީޑަރު ގާސިމް އިބްރާހިމާއި ނައިބު ލީޑަރު ޖާބިރާއި ޝަހީދު ޒަކީ އާއި މުއިއްޒާއި އަންހެނުންގެ ލީގުގެ ރައީސާ ދިޔާނާ އާއި އިސްލާމީ ވަހުދަތު ދަމަހައްޓާ ލީގުގެ ރައީސް ވާހަކަ ދެއްކެވި އެވެ.\nޖުމްހޫރީ ޕާޓީގެ ކޮންގްރެސް އަށް ހާއްސަ މެހެމާނުންގެ ގޮތުގައި އަދާލަތު ޕާޓީގެ އިސްބޭފުޅުންނާއި ސޯޝަލް ލިބެރަލް ޕާޓީ އާއި މޯލްޑިވްސް ނެޝަނަލް ކޮންގްރެސްގެ ބައެއް އިސްބޭފުޅުން ވެސް ބައިވެރިވެ ވަޑައިގަތެވެ.\nމުހައްމަދު ޖަވާދު ޔޫސުފު5މިނެޓު ކުރިން\nޢާއިޝަތު ފިރުޝަތު 17 މިނެޓު ކުރިން


ޑެންގީ ވައިރަސް - ވިކިޕީޑިއާ\nޑެންގީ ވައިރަސް(އިނގިރޭސި ބަހުން: Dangue Virus) އަކީ ފްލެވިވިރިޑޭ ޢާއިލާ އަށް ނިސްބަތްވާ އާރް.އެން.އޭ ވައިރަހެކެވެ. ޖަޕަނީސް އެންކެފަލައިޓިސް، ހުޅަނގު ނީލަކޯރު ހުން، އަދި ރީނދޫ ހުން އަކީ ވެސް މިއާއިލާގެ ވައިރަސް ތަކުން ޖެހޭ ބަލިތަކެވެ.\nޑެންގީ ވައިރަސް ހަށިގަނޑަށް ވާޞިލްވުމުން ވެދާނެ ގޮތްތައް[އުނިއިތުރު ގެންނަވާ]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ3މާރޗް 2009، 00:27 ގައެވެ.


Schooluge Masakkathah Gena Bidheyseen Positive Vumaa Eku Kanboduvun Thakeh — Ihavandhoo.com\nމަސައްކަތް ކުރަން އައި ބިދޭސީން ޕޮޒިޓިވް ވުމާއެކު ކަންބޮޑުވުން ތަކެއް!\n13 ސެޕްޓެމްބަރު 20200މުޙައްމަދު އަދުހަމް\nއިހަވަންދޫ ސުކޫލުގެ މަލްޓިޕާޕަސް ހޯލުގެ މަސައްކަތައް އައި6ބިދޭސީއަކު ވަނީ ކޮވިޑަށް ފައްސިވެފައި\nއިއްޔެ ބޮޑު ޚަބަރެއްގެ ގޮތުގައި އިވިގެންދިޔަ ޚަބަރަކީ އިހަވަންދޫއިން ހޯމް ކަރަންޓީނުގައި ތިބި7ފަރާތެއް ކޮވިޑަށް ޕޮޒިޓިވް ވެގެން ދިޔަ ޚަބަރެވެ. އެގޮތުން ޕޮޒިޓިވްވީ6ބަނގްލަދޭޝް ރައްޔިތުންނާއި ދިވެއްސެކެވެ. އެއީ ރަށުގެ ދެ ސަރަހައްދަކުންނެވެ.\nޕޮޒިޓިވްވި މި6ބިދޭސީންނަކީ އިހަވަންދޫ ސުކޫލުގެ މަލްޓިޕާޕަސް ހޯލުގެ މަސައްކަތް ކުރުމަށްޓަކައި މިދިޔަ އޮގަސްޓް މަހުގެ 27 ވަނަ ދުވަހު އިހަވަންދޫއަށް އައި ބައެކެވެ. އަދި އެމީހުން ހޯމް ކަރަންޓީނުގައި ތިބެ، ކަރަންޓީނު ނުނިމެނީސް މަސައްކަތް ކުރުމަށް ސުކޫލަށް ދިޔަ ކަމަށް ބުނެ ރަށުގެ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފައެވެ. ރަށުން ވާހަކަ ދެއްކި މީހަކު ބުނީ އެ މީހުން (ބިދޭސީން) ރޭގަނޑު ގަޑީގައި މަސައްކަތަށް ނިކުންނަ ކަމަށެވެ. އަދި އެމީހުން މޮނީޓަރ ކުރުމަށް ފުލުހުން އެތަނުގައި އަބަދު ނުތިބޭ ކަމަށްވެސް ބުންޏެވެ. މިއާއެކު ޕޮޒިޓިވްވި ބިދޭސީންނާއި އެހެން ފަރާތްތަކާއި ކޮންޓެކްޓް ނުވާކަން ޔަގީން ކުރެވޭނެ ތޯ އެފަރާތްތަކުން ވަނީ ސުވާލު އުފައްދާފައެވެ.\n"އެމީހުން ރޭގަނޑުގަޑީ އެބަދޭ ސުކޫލަށް މަސައްކަތު. ހަމަގައިމުވެސް އެތަނުގައި އެމީހުން މޮނީޓަރ ކުރާކަށް ފުލުހުންނެއް ނުހުރޭ." މި ނޫހަށް ވާހަކަ ދެއްކީ ފަރާތުން ބުންޏެވެ.\nމި މައްސަލާގައި އިހަވަންދޫ އާމިނާ ދިޔޯ ހެލްތު ސެންޓަރުގެ އިސް ބޭފުޅަކު މިނޫހަށް މައުލޫމާތު ދެއްވަމުން ވިދާޅުވީ، އެ ބިދޭސީން ރަށަށް އައިސްފައިވަނީ ރަށްރަށަށް މަސައްކަތް ކުރުމަށް މީހުން ފޮނުވުމަށް އޮތް އުސޫލު ސަސްޕެންޑު ކުރުމުގެ ކުރިން ކަމަށެވެ. އަދި އެމީހުންނަށް މަސައްކަތް ކުރުމަށް ހުއްދަ ދީފައިވާނީ ސީދާ އެޗްޕީއޭއާ ވެސް މަޝްވަރާ ކުރުމަށް ފަހު، ޕޮލިހާއި އަދި ރަށު ކައުންސިލާވެސް މަޝްވަރާ ކޮށް، ކަނޑައެޅި ޝަރުތުތައް ފުރިހަމަ ކުރުމުން ކަމަށެވެ.\n"އަޅުގަނޑުމެން އެމީހުންނަށް ހުއްދަ ދީފައިވާނީ އެޗްޕީއޭއާ މަޝްވަރާކޮށް، ޕޮލިހުންނާއި އަދި ކައުންސިލާވެސް މަޝްވަރާ ކުރުމަށްފަހު އަޅުގަނޑުމެން ކަނޑައެޅި ޝަރުތުތައް ފުރިހަމަ ކުރުމުން. ކަނޑައެޅި ޝަރަތުތައް ފުރިހަމަ ނުވާތީ ހަފުތާއެއް ވީއިރުވެސް އަޅުގަނޑުމެން ހުއްދަ ދީފައެއް ނުވާނެ." އެބޭފުޅާ ވިދާޅުވިއެވެ.\nއެމީހުން މަސައްކަތް ކުރާތަން މޮނީޓަރ ކުރުމަށް ފުލުހުން ނުތިބޭތީ އެކަމުގެ ކަންބޮޑުވުންތައް ފާހަގަ ކުރުމުން އާމިނާ ދިޔޯ ހެލްތު ސެންޓަރުން މައުލޫމާތު ދެއްވި ބޭފުޅާ ވިދާޅުވީ، ފުލުހުން ހަމައެކަނި އެފާރާތްތައް އެސްކޯޓް ކުރާނީ ކަމަށެވެ. ދެން ބަލާނީ އެފަރާތްތަކުގެ ސެކުއިރިޓީ ހުރޭތޯ ކަމަށެވެ.\n"ފުލުހުން ހަމައެކަނި އެސްކޯޓް ކުރާނީ. ދެން ބަލާނީ އެމީހުންގެ ސެކުއިރިޓީ ހުރޭތޯ. އެ ގޮތުން މިތަނުންވެސް [ހެލްތު ސެންޓަރުންވެސް] ވާނީ ރޭންޑަމްކޮށް ހަތަރު ރޭ ބަލާފަ." އިތުރަށް ވިދާޅުވިއެވެ.\nމިކަމާ ގުޅިގެން ބައެއް ފަރާތްތަކުގެ ކަންބޮޑުވުން ހުރިއިރު، ޕޮޒިޓިވްވި މީހުންނާއި އިތުރު އެއްވެސް ފަރާތަކުން ކޮންޓެކްޓް ނުވާ ކަމުގެ ޔަގީންކަން އާމިނާ ދިޔޯ ހެލްތު ސެންޓަރުން ވާހަކަ ދެއްކި ބޭފުޅާ އެރުވިއެވެ.


Dhiyana Aai Mahaz Ge Nan Anburaa Majileehuge Thalhumah - Vaguthu\nދިޔާނާ އާއި މަހާޒްގެ ނަން އަނބުރާ މަޖިލީހުގެ ތަޅުމަށް\nސުޕްރީމް ކޯޓުގެ ފަނޑިޔާރުންގެ ބެންޗުގައި ހުސްވެފައިވާ މަގާމަށް އައްޔަން ކުރުމަށް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހަށް ހުށަހަޅައިފައިވާ ޑްރަގް ކޯޓުގެ ގާޒީ މަހާޒް އަލީ ޒާހިތާއި ކުރީގެ ބަންޑާރަ ނައިބުގެ މަގާމުގައި ހުންނެވި ދިޔާނާ ސައީދުގެ ނަން މިއަދު އަނބުރާ މަޖިލީހުގެ ތަޅުމަށް ގެނެސްފިއެވެ.\nދިޔާނާއާއި މަހާޒް ފަނޑިޔާރުންނަށް އައްޔަން ކުރުމާ ގުޅޭގޮތުން މަޖިލީހުގެ ޖުޑިޝަރީ ކޮމެޓީ އަށް ފޮނުވާފައި ވަނީ އިއްޔެއެވެ. އަދި އެކޮމެޓީ އިން މިއަދުގެ މަޖިލީހަށް ވަނީ މައްސަލަ ބަލައި ނިންމި ގޮތް ފޮނުވާފައެވެ. އެހެން ނަމަވެސް އެ ރިޕޯޓުގައި ޖުޑިޝަރީ ކޮމެޓީ އިން ބުރަވާ ކޮޅެއް ނުވަތަ ދެކޭ ގޮތް ހާމަކޮށްފައި ނުވުމުން އެ މައްސަލަ އަނބުރާ ޖުޑިޝަރީ ކޮމެޓީ އަށް ފޮނުވުމަށް މިއަދުގެ ރައްޔިތުންގެ މަޖިލީހުގައި ވަނީ ނިންމާފައެވެ.\nއެހެފަހުންވެސް އެ ކޮމިޓީން މަޖިލީހުގެ ތަޅުމަށް ފޮނުވި ރިޕޯޓުގައި އެ ނަންތަކާ މެދު ވަކި ގޮތެއް ނިންމާފައެއް ނުވެއެވެ. އެ މައްސަލައިގައި ދެން އޮންނަނީ މަޖިލީހުގެ ތަޅުމުގައި ވޯޓަށް އެހުމެވެ.\nސުޕްރީމް ކޯޓުގެ ފަނޑިޔާރުކަމަށް ރައީސް އިބްރާހިމް މުހައްމަދު ސާލިހް ޖުޑީޝަލް ސާވިސް ކޮމިޝަން (ޖޭއެސްސީ) ގެ ލަފަޔަށް ހުށަހެޅުއްވި މަހާޒްގެ ނަމެވެ. އަދި އޭގެ ފަހުން އެ ކޯޓުގެ ފަނޑިޔާރުކަމަށް ހުޅުވާލި ފުރުސަތުގައި ދިޔާނާ ވަނީ ކުުުރިމަތިލައްވާފައެވެ. މި ދެބޭފުޅުންގެ އިތުރުން, އެ މަގާމަށް ކުރިމަތި ލެއްވި އެހެން ބޭފުޅުންނާއި އިންޓަވިއުކޮށް އޭގެ ތެރެއިން ދިޔާނާ އާއި މަހާޒްގެ ނަން މަޖިލީހަށް ފޮނުވަން ޖޭއެސްސީން ރައީސަށް ލަފާ އެރުވީ އެންމެ ބޮޑަށް ރިކޮމެންޑް ކުރާ ބޭފުޅުންގެ ގޮތުގައެވެ.


އޮންލައިންކޮށް ޚިދުމަތްދޭ ކުންފުންޏެއްގެ ގޮތުގައި ތޮމާސްކުކް އަލުން އިފުތިތާޙުކޮށްފި\nހަޔާ ޔޫސުފް 16 ސެޕްޓެމްބަރު 2020 09:37\nތޮމާސް ކުކް ބަނގުރޫޓުވެފައިވަނީ 2019 ވަނަ އަހަރުގައެވެ.\nބަނގުރޫޓުވި އިނގިރޭސި ޓްރެވެލް އެޖެންސީ ތޯމާސް ކުކް އަލުން ހަމައެކަނި އޮންލައިންކޮށް ޚިދުމަތްދޭ ކުންފުންޏެއްގެ ގޮތުގައި ލޯންޗުކޮށްފިއެވެ.\nއެ ކުންފުނި ބަނގުރޫޓުވީ 2019 ވަނަ އަހަރުއެވެ. އޮންލައިންކޮށް ޚިދުމަތް ފޯރުކޮށްދޭ ކުންފުންޏެއްގެ ގޮތުގައި 178 އަހަރު ވެފައިވާ މި ކުންފުނި އަލުން ލޯންޗުކުރަނީ ޗައިނާ ކުންފުންޏަކުން މި ކުންފުނީގެ ބްރޭންޑު ނަން ގަތުމަށްފަހުއެވެ. މި ބުރޭންޑު ނަން ގަނެފައިވަނީ ޗައިނާ ކުންފުނި ފޯސަންއެވެ. އެ ކުންފުނިން ތޯމާސް ކުކް ބްރޭންޑު ނަން ގަނެފައިވަނީ 11 މިލިއަން އިނގިރޭސި ޕައުންޑަށެވެ. އެއީ ތޯމަސް ކުކް ބަނގުރޫޓުވުމުން ސަލާމަތްކުރުމަށް 1.1 ބިލިއަން ޕައުންޑު ހޯދުމަށް ކުރި މަސައްކަތް ނާކާމިޔާބުވެ ކުންފުނި ބަނގުރޫޓުވުމާ ގުޅިގެންނެވެ.\nފައިނޭންޝަލް ޓައިމްސް ނޫހުން ފޯސަންއިން ތޯމާސް ކުކް ބްރޭންޑު ނަން ގަތުމަށް ހެދި އެއްބަސްވުމުގެ މައުލޫމާތު އެނގޭ ފަރާތަކާ ހަވާލާދީ ބުނެފައިވަނީ ފޯސަންއިން މި ވިޔަފާރިއަށް އިތުރު6މިލިއަން ޕައުންޑު އިންވެސްޓުކުރާނެ ކަމުގައެވެ.\nތޮމާސް ކުކް ކުންފުނިން ބުދަ ދުވަހު ހޮލިޑޭ ޕެކޭޖުތައް ވިއްކަން ފަށާނީ 50 މުވައްޒަފުންނާއެކީއެވެ. އެ ކުންފުނިން ބަނގުރޫޓުވުމުގެ ކުޑަ ދުވަސްކޮޅެއް ކުރިން އެ ކުންފުނީގެ ވަޒީފާގައި 21،000 މުވައްޒަފުން ތިއްބެވެ. އޮންލައިންކޮށް ތޮމާސް ކުކުގެ ޚިދުމަތްތައް ފަށާއިރު އެ ކުންފުނީގެ އިސްވެރިންގެ ގޮތުގައި ތިބޭނީ ކުރިންވެސް ތޯމާސް ކުކްގެ މުވައްޒަފުންގެ ގޮތުގައި މަސައްކަތްކުރި ފަރާތްތަކެވެ. އެގޮތުން ކުންފުނީގެ ޗީފް އެކްޒެކެޓިވް އެލަން ފްރެންޗަކީވެސް އެކުންފުނީގެ ކުރީގެ މުވައްޒަފެކެވެ.\nތޯމާސް ކުކް ބަނގުރޫޓުވުމުގެ ސަބަބުން އެ ބުރޭންޑު ނަމަށް ގެއްލުންތަކެއް ލިބިފައިވާ ކަމުގައި، ރެޑްބާންގެ މުހައްލިލެއް ކަމުގައިވާ އެލެކްސް ބްރިގަނޯލް ވިދާޅުވިއެވެ. އަދި އެ ކުންފުނީގެ ކާމިޔާބީ ބިނާވާނީ ފޯސަންއިން ޙާޞިލުކުރަން ބޭނުންވާ އަމާޒުތަކުގެ މައްޗަށް ކަމުގައާއި، އަދި ހިތްއުފާކުރުމަށް ކުރާ ދަތުރުފަތުރު އިތުރުވާ މިންވަރެއްގެ މައްޗަށް ކަމުގައިވެސް އޭނާ ވިދާޅުވިއެވެ.\nތޮމާސް ކުކްއިން އެންމެ ފުރަތަމަ ދަތުރުތައް ހަމަޖައްސާނީ އީޒީޖެޓް މެދުވެރިކޮށެވެ. އަދި އެންމެ ފުރަތަމަ އެ ކުންފުނިން ދަތުރު ހުށަހަޅާނީ އިޓަލީވިލާތާއި، ގްރީސް އަދި ތުރުކީއަށެވެ. މި ޤައުމުތަކަކީ އިނގިރޭސި ސަރުކާރުން ނެރެފައިވާ ރައްކާތެރި މަންޒިލުތަކުގެ ލިސްޓުގައި ހިމެނޭ ޤައުމުތަކެވެ.\nކުންފުނީގެ ސީއީއޯ ވިދާޅުވީ ކުންފުނީގެ މަސައްކަތް އިނގިރޭސިވިލާތުގައި ކާމިޔާބުކަމާއެކު ހިނގައިގަނެއްޖެނަމަ ބެލްޖިއަމާއި ނެދާލޭންޑްސްއަށް ކުންފުނީގެ ޚިދުމަތް ފުޅާކުރަން އެ ކުންފުނިން ވިސްނަމުންދާ ކަމުގައެވެ.\nދަތުރުފަތުރު ފައިސާ ވިޔަފާރި ތޮމާސް ކުކް\nDecember 09, 2019 10:28:50\nއިސްލާމީ މާލީ ޚިދުމަތްތައް އެންމެ ބާރަށް ކުރިއަރަމުން އަންނަ ޤައުމުތަކުގެ ތެރޭގައި ދިވެހިރާއްޖެ\nJune 01, 2020 12:09:48\nއެމިރޭޓްސް އެއާލައިނުން މުވައްޒަފުން މަދުކުރަން ފަށައިފި\nDecember 15, 2019 20:18:22\nކުދި އަދި މެދުފަންތީގެ ވިޔަފާރިތަކަށް 283 މިލިއަން ރުފިޔާގެ ލޯނު ދޫކޮށްފި


Jorden ge Abdulla rasgefaan Pentagon gai\nއަބްދުﷲ ރަސްގެފާން އަދި ލޮއިޑް އޮސްޓިން - މަސްވަރާ ކުރައްވަނީ\nޖޯޑަންގެ އަބްދުﷲ ރަސްގެފާން މިވަގު އުޅުއްވަނީ އެމެރިކާގަ އެވެ. މިދަތުރުގައި އެމެރިކާގެ ރައީސް ޖޯ ބައިޑަން އަދި ސަރުކާރުގެ އިސް އޮފިޝަލުންނާ ބައްދަލުކުރައްވައި ތަފާތު މައުލޫތަކަށް މަޝްވަރާ ކުރެއްވުމަށް އޮތީ ހަމަޖެހިފަ އެވެ.\nއެމެރިކާ އާއި ޖޯޑަން އަކީ ވަރަށް ގާތް ދެ ގައުމެވެ. އެމެރިކާގެ ރައީސް ކަމަށް ޖޯ ބައިޑަން ވަޑައިގަތުމަށްފަހު ވައިޓް ހައުސްގައި އެންމެ ފުރަތަމަ ބައްދަލުކުރެއްވި އަރަބި ލީޑރަކީވެސް އަބްދުﷲ ރަސްގެފާން އެވެ.\nއަބްދުﷲ ރަސްގެފާނަށް އެމެރިކާއިން ދެއްވި އަނެއް ޝަރަފަކީ އެމެރިކާގެ ދިފާއީ އިދާރާ ޕެންޓަގަނަށް ދެއްވި ރަސްމީ ދައުވަތެވެ. ޕެޓަގަނަށް ވަޑައިގެން ޑިފެންސް ސެކްރެޓަރީ ލޮއިޑް އޮސްޓިންއާ ވެސް ރަސްގެފާން ބައްދަލު ކުރެއްވި އެވެ.\nއެމެރިކާއިން ޖޯޑަންއާ އެކު ގާތްކަން ބޭއްވުމުގައި އޮތް އެއް ސިއްރަކީ އިޒްރޭލު ދިފާއުކުރުމެވެ. މެދުއިރުމަތީގައި އެއްބަޔަކު އަނެއް ބަޔަކަށް ވާގިވެރިވާ ހަނގުރާމަވެރި ގުރޫޕްތައް ވާގިނައްތާލުމަށް ވެސް އުރުދުންގެ އެހީ އެމެރިކާއަށް ބޭނުންވެ އެވެ.\nފަލަސްތީންގެ ގާޒާގައި ވެރިކަންކުރާ ހަމާސް އާއި ލުބްނާނަށް ހަންފަތުރައިގެން އުޅޭ އީރާނުން ވާގިވެރިވާ ހިޒްބުﷲ ކޮންޓްރޯލް ކުރުމުގައި ވެސް ޖޯޑަން ބުނާ ބަސް ވިކެ އެވެ.\nއަބްދުﷲ ރަސްގެފާނަށް ޕެންޓަގަނުން ދެއްވި ދައުވަތުގައި ޑިފެންސް ސެކްރެޓަރީ ލޮއިޑް އޮސްޓިން ވާހަކަދެއްކެވި އެވެ. އަދި ޖޯޑަން އަކީ އެމެރިކާއަށް ދޫކޮށްލެވެން ނެތް ވަރުގެ ބައިވެރިއެއް ކަމަށް ވިދާޅުވި އެވެ.\nލޮއިޑް އޮސްޓިން ވިދާޅުވި ގޮތުގައި ޖޯޑަންއަށް ޖެހޭ ބޭނުންތައް ފުއްދައި ދިނުމުގައި އެމެރިކާ ދެމިއޮންނާނެ އެވެ. އަދި ދެ ގައުމު ގުޅިގެން މުހިންމު މަސައްކަތްތަކެއް ކުރެވޭނެ އެވެ.\nއެމެރިކާ ޖޯޑަން ޕޮލިޓިކްސް + ޖޯ ބައިޑަން\nވައިޓް ހައުސްގެ ތަރުޖަމާން އިސްތިއުފާ ދެއްވަނީ


BREAKING: Raajje In Covid19 Jehigen9Vana Meehaa Maruvejje | Hathaavees\nރާއްޖެއިން ކޮވިޑް19 ޖެހިގެން 9ވަނަ މީހާ މަރުވެއްޖެ\nރާއްޖެއިން ކޮވިޑް19 ޖެހުނު މީހުންގެ ތެރެއިން އިތުރު މީހަކު މަރުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ކުރި ޓްވީޓެއްގައި ބުނީ މިއަދު މެންދުރު 13:50 އެހާއިރު މިއަދު ދަރުމަވަންތަ ހޮސްޕިޓަލުގައި އެޑްމިޓުކުރި ފިލިޕީންސްގެ ރައްޔިތަކު މަރުވެފައިވާ ކަމަށެވެ. އެޗްޕީއޭ އިން ބުނީ އެމީހާ އަކީ 43 އަހަރުގެ ފިރިހެނެއް ކަމަށެވެ.\nމިއަދު ކޮވިޑް19 އަށް ފަރުވާ ދެމުން ދިޔަ މީހަކު މަރުވިއިރު އިއްޔެ އެޗްޕީއޭ އިން ވަނީ ކޮވިޑް19 ޖެހިފައިވާ މީހުންގެ ތެރެއިން ޓްރީ ޓޮޕް ހޮސްޕިޓަލުގައި ފަރުވާ ދެމުން ދިޔަ ތިން މީހަކު ހާލު ބޮޑުވުމުގެ ސަބަބުން ދަރުމަވަންތަ ހޮސްޕިޓަލަށް ބަދަލުކޮށްފައިވާ ކަމަށް ބުނެފައެވެ.\nއެޗްޕީއޭ އިން އިއްޔެ ބުނީ އޭގެތެރެއިން ދެ މީހަކަށް ވެންޓިލޭޓަރުގައި ފަރުވާ ދެމުން އަންނަ ކަމަށެވެ. ނަމަވެސް އެމީހުންގެ ގައުމާއި އުމުރާއި އެފަދަ އެއްވެސް ތަފްސީލެއް އެޗްޕީއޭ އިން ހާމައެއް ނުކުރެއެވެ.\nއިއްޔެވެސް ރާއްޖެއިން 13 މީހަކު ވަނީ ކޮވިޑް19 އަށް ޕޮޒިޓިވްވެފައެވެ. މި 13 މީހުންނާއެކު މި ބައްޔަށް ރާއްޖެއިން ޕޮޒިޓިވްވި މީހުންގެ އަދަދު މިހާރު ވަނީ 2337 އަށް އަރާފައެވެ. މީގެތެރެއިން ފަރުވާ ދެމުން މިހާރު އަންނަނީ 397 މީހަކަށެވެ. އަދި މިއަދު ބަލިން ރަނގަޅުވި 16 މީހުންނާއެކު، ބަލިން ރަނގަޅުވި މީހުންގެ ޖުމްލަ އަދަދު ވަނީ 1927 އަށް އަރާފައެވެ.\nމީގެއިތުރުން ރާއްޖޭގައި ފުޅާ ދާއިރާއެއްގައި ކޮވިޑް19 ފެތުރުމުގެ ބިރު އަދިވެސް އޮތުމުން ކުރިން މިދިޔަ މާޗު މަހުގެ 12ވަނަ ދުވަހު ރާއްޖޭގައި އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތު އަންނަ މަހުގެ 14ވަނަ ދުވަހުގެ ނިޔަލަށް ވަނި އިތުރުކޮށްފައެވެ.\nPrevious ސިއްހީ ކުއްލި ނުރައްކަލުގެ ހާލަތު އިއުލާން ކުރާއިރު ރުހުން ހޯދަންޖެހޭ އިސްލާހު ބަލައިގެންފި\nNext އެފްއޭއެމް އަށް ފިޔަވަޅު އަޅަން ހުށަހެޅި މައްސަލަ އިތުރަށް ދިރާސާކުރަން ކޮމެޓީއަށް


Kuruvaahaka – mihaaru visnihjeeve.\nކުރުވާހަކަ – މިހާރު ވިސްނިއްޖެއެވެ.\nމިއަދު އަހަރެންނަކީ ކޮންފަދަ ނަސީބުވެރި މީހެއް ހެއްޔެވެ؟ އަހަރެން މިއަދު މިވަނީ އުފަލާއި އަރާމާއި ހިތްހަމަޖެހުމުގައެވެ. އަހަރެންނަށް ވުރެ ނަސީބު ގަދަ މީހެއް މިދުނިޔޭގައި ހުންނާނެ ކަމަކަށް އަހަރެންގެ ހިތެއް ގަބޫލެއް ނުކުރެއެވެ. އަހަރެންނަށް މިއަދު މި އުފާވެރިކަން ހޯދައިދިނީ އަހަރެންގެ ލޯބިވާ މަންމަ އެވެ. މައިވަންތަކަމުގެ ލޯތްބަކީ ދުވަހަކު ފަނޑުވުމެއްނެތް އަލިގަދަ ވޮހެއްކަން މިއަދު އަހަރެންނަށް ޤަބޫލުކުރެވެއެވެ. އެކަން ޤަބޫލު ނުކުރެވުނު ދުވަސްތަކުގައި އަހަރެން ގުނަމުން ދިޔައީ ހަޔާތުގެ ކަޅު ސަފްހާތަކެވެ.\nއަހަރެންގެ ބައްޕަ ނިޔާވިއިރު އަހަރެންނަށް އެންމެ3އަހަރެވެ. ބައްޕަ ނިޔާވުމަށްފަހު އަހަރެންގެ ހުރިހާ ކަމެއް ކޮށްދިނީ އަހަރެންގެ މަންމަ އެވެ. މަންމަގެ ލޯބީގެ އިތުރަށް ބައްޕައެއްގެ ލޯބިވެސް ދީގެންނެވެ. އަހަރެން މޮޅުމީހަކަށް ހަދައިދިނުމަށްޓަކައި މަންމަ ނުކޮށްދެނީ ކޮން ކަމެއް ހެއްޔެވެ؟ ފަންގިވިނދެ، ރޯނުވަށާ އަދިވެސް އެހެނިހެން މަސައްކަތްތައް ކޮށްގެން މަންމަ ހޯދާ ފައިސާކޮޅު ހޭދަކުރީ އަހަރެންގެ ކިޔެވުމަށެވެ. މަންމަ އެކޮށްދިން ބުރަ މަސައްކަތް އޭރު އަހަރެންނަށް އިޙްސާސް ކުރެވުނެވެ. އެހެންކަމުން އަހަރެންވެސް މަންމަ އަށް އެހީތެރިވެދިނީމެވެ.\nމަންމަގެ އަބަދުވެސް އުންމީދަކީ އަހަރެން މޮޅުމީހަކަށް ވުން ކަމަށްވާތީ މަންމަގެ އެ އުއްމީދުތައް ހާސިލް ކޮށްދެވޭތޯ އަހަރެން ގަދައަޅާ މަސައްކަތް ކުރީމެވެ. ކަންދިމާކުރި ގޮތުން ޖީސީއީ އޯލެވެލް އިމްތިހާނުން އަހަރެންނަށް ވަރަށް ރަނގަޅު ނަތީޖާއެއް ލިބުނެވެ. އެހެންކަމުން މަންމަ ބޭނުންވީ އަހަރެން މާލެ ފޮނުވާށެވެ. އިތުރަށް ކިޔެވުމަށެވެ. އަހަރެން ވަރަށް އުފާވިއެވެ. އެހެން ނަމަވެސް އުފަލަށްވުރެ ބޮޑަށްވީ ދެރައެވެ. އެއީ އަހަރެންގެ ޙަޔާތުގައި މަންމައާ ދުރަށް ދާންޖެހުނު ފުރަތަމަ ފަހަރެވެ.\nއެހެން ނަމަވެސް އޭގެ ހަފްތާއެއްހާ ދުވަސްފަހުން އަހަރެން މާލެ ދިޔައީމެވެ. މަންމަގެ ހިތް ރޮއްވާލާފައެވެ. އަހަރެންގެ ހިތްވެސް ރޮއިރޮއި އޮށްވައެވެ. އެހެން ނަމަވެސް މުސްތަޤްބަލަށްޓަކައެވެ. މޮޅު މީހަކަށް ވުމަށެވެ. އެންމެ ކުޑައިރުއްސުރެ ބިޒްނަސްގެ ދާއިރާއަށް ޝަޢުޤުވެރިކަން ހުރުމުން އަހަރެން ޚިޔާރުކުރީ އެދާއިރާއެވެ. އަހަރެން މާލެ ދިއުމަށްފަހު ބަރާބަރަށް މަންމަގެ ހާލު ބަލަމުން ގެންދިޔައީމެވެ. ކިޔެވުންވެސް ވަރަށް ރަނގަޅަށް ކުރިއަށްދިޔައެވެ.\nއެގޮތުގައި މާލޭގައި ދުވަސްތައް ހޭދަކުރަމުން ގެންދިޔައީމެވެ. އެހެން އުޅުމުގެ ތެރެއިން އަހަރެންނަށް ލޯތްބޭ މިކިޔާ އިޝްޤީ ކުޅިގަނޑުގައި ޖެހެވުނެވެ. އަހަރެންނަކީ ކުލަ އަލި ރީތި “ސްމާޓް” ކުއްޖެއް ކަމުން އަހަރެންނަށް ހިތް ކިޔަމުންއައި އަންހެން ކުދިން ގުނާ އަދަދު ނުކުރެވެއެވެ. އަހަރެންގެ ހިތް ދެވުނީ އެތަނުން އެންމެ ސަޅި ކުއްޖާއަށެވެ. އެއީ އަހަރެން ކަހަލަ ރީތި ކުއްޖެކެވެ. މުއްސަނދި އާއިލާއަކަށް ނިސްބަތްވާ އެހާމެ ފެޝަން ކުއްޖެކެވެ. ނަމަކީ ޝީނީޒްއެވެ. ލޯބިން ކިޔަނީ ޝީން އެވެ. އަހަރެންނަށް ޝީން ދެކެ ވެވުނީ ފުން ލޯތްބެކެވެ. ކިޔެވުން ނިމޭހާ އަވަހަކަށް ކައިވެނި ކުރަން އަހަރެން ބޭނުންވިއެވެ. ޝީން ވެސް ބޭނުންވީ އެގޮތެވެ.\nއަހަރެންގެ ކޯސް ނިމޭ ދުވަސް ކައިރިވަމުން އައިވަރަކަށް އަހަރެންގެ މަންމަގެ އުފާވެރިކަން ދިޔައީ އިތުރުވަމުންނެވެ. އެއީ އަހަރެން ރަށަށް ދާނެތީއެވެ. އެހެން ނަމަވެސް އޭރު އަހަރެންގެ ޚިޔާލު ހުރީ މުޅިން ބަދަލުވެފައެވެ. މާލޭގެ ދިރިއުޅުމަށް ދެވިހިފާފައެވެ. މާލޭގެ ފެންބޮވިފައެވެ. އަހަރެން މާލެ ކުއްޖަކާ އިންނަން އުޅޭ ޚަބަރު މަންމަ އަށް ދިނުމުން މަންމަ ވަރަށް ދެރަވެ ރުޔެވެ. އެނބުރި ރަށަށް ދިޔުމަށްއެދި އާދޭސް ކުރިއެވެ. އެހެން ނަމަވެސް އެދުވަހު އަހަރެންގެ ކަންފަތް ބީރުވެފައި ހުރި ކަހަލައެވެ. އެންމެ ފަހުން އަހަރެންގެ އުފަލަށްޓަކައި މަންމަގެ އުފާލައް ޤުރުބާންކުރި އެވެ. ހަމަ އަހަރެންނަށްޓަކައެވެ.\nއަހަރެންގެ ކޯސް ނިމުމަށްފަހު ނަތީޖާ ލިބުނެވެ. އެއީ އަހަރެންގެ މަންމަ އަދި އަހަރެންވެސް އުންމީދު ކުރިކަހަލަ ނަތީޖާއެކެވެ. އެހެންކަމުން ވަރަށް ފަސޭހައިން މަތީ ވަޒީފާއެއް ލިބުނެވެ. އެއަށްފަހު އަހަރެން ޝީން އާ ކައިވެނި ކުރީމެވެ. އެއަށްފަހު އަހަރެން އުޅެމުން ދިޔައީ މާލޭގައެވެ. މަންމަ ގުޅާ ކޮންމެ ފަހަރަކު ރަށަށް އައުމަށްއެދި އާދޭސް ކުރެއެވެ. އެހެން ނަމަވެސް އެއާދޭސް ތަކަކުން އަހަރެންގެ ހިތަށް އަސަރެއް ނުކުރެއެވެ. އެއަށްވުރެ ބޮޑަށް އަހަރެން އިސްކަންދިނީ ޝީންގެ އެދުންތަކަށެވެ. މާލެ ދޫކޮށް ރަށަށް ދާން ޝީން އެއްގޮތަކަށް ވެސް ބޭނުމެއް ނުވެއެވެ. އަދި މަންމަ މާލެ ގެންނާކަށް ވެސް އެއްބަހެއް ނުވިއެވެ. އެދުވަހު އަހަރެންނަށް މުހިއްމުވީ ޝީން އެވެ. ލޯބިވާ މަންމަ އަހަރެންނަށްޓަކައި ވީ ޤުރުބާނީ ހަނދާނެއް ނުވިއެވެ.\nކައިވެންޏަށް އަހަރުވީއިރު އަހަރެންނަށް ލޯބި ލޯބި ކުޑަކުއްޖެއް ލިބުނެވެ. އެހެން އުޅުމުގެ ތެރެއިން އެއީ އެއްދުވަހަކު އަހަރެން ގޭގައި އުޅުނު ވަގުތެކެވެ. އަހަރެން އިނީ އޮފީސް މަސައްކަތެއް ކުރާށެވެ. އިރުކޮޅަކުން ގޭގެ ބެލް ރިންގުވާއަޑު އިވުނެވެ. ދެން އިވުނީ ޝީން ކޮންމެ ވެސް އެއްޗެކޭ ވަރަށް ބާރަށް ގޮވާ އަޑެވެ. ވެގެން އުޅޭ ގޮތެއް ބަލާލުމަށް އަހަރެން ބޭރަށް ނުކުތްވަގުތު ޝީން ދޮރުލައްޕާފައި އެތެރެއަށް ވަންނަނީ އެވެ. ކާކުތޯ އައީ އަހަރެން އަހާލީމެވެ. ގެއަށްއައީ އަހަރެންގެ މަންމަ ކަމުގައި ޝީން ބުންޏެވެ. އަދި އެއީ އަހަރެންގެ މަންމައެއްކަމަކު ކޮންމެ ކޮންމެ ގަޑިއަކު ގެޔަށް ނުވެއްދޭނޭ ކަމުގައި އޭނާ ބުންޏެވެ. އެވަގުތު ވެސް އަހަރެން ގަބޫލު ކުރީ ޝީންގެ ވާހަކައެވެ. މަންމަ މުސްކުޅިވީ ދުވަހު އަހަރެން އަދި މަންމަގެ މާމަ ދަރިފުޅުގެ މޫނު ދެކިލުމަށް އައިދުވަހު އަހަރެންގެ އަންހެނުން މަންމަ ގެއިން ނެރެލުމުންވެސް އަހަރެންނަށް ރަނގަޅުވީ އޭނާއެވެ.\nއެހެން ނަމަވެސް އެދުވަހަށްފަހު އަހަރެންނަށް ޖެހުނީ މާބޮޑު ކަމަކާއެވެ. އެދުވަސްވަރު މާލޭގައި ފެތުރެމުންދިޔަ ހުންގަނޑުގައި އަހަރެން ލައްވާލިއެވެ. ބަލިއެނދުގައި ދުވަސްތައް ހޭދަކުރަން ޖެހުނެވެ. އެގޮތުގައި އެތައް ދުވަހަކު އޮންނަން ޖެހުނެވެ. އެހެންކަމުން ވަޒީފާ ދޫކޮށްލަން މަޖުބޫރުވިއެވެ. އަދި ފައިސާ ވަންނަ ދޮރު ބަންދުވިއެވެ. އެއަށްފަހު ފައިސާގެ ދަތިކަން ދިޔައީ އިންތިހާ ދަރަޖައަށެވެ. އަހަރެންގެ އަންހެނުންވެސް އަހަރެން މަތިން ފޫހިވާހެން ހީވާން ފެށިއެވެ. އެހީވުން ވީހަމަ ހަގީގަތަކަށެވެ. އޭނާގެ އެންމެ ފަހުގެ ނިންމުން ނިންމިއެވެ.\n“މިހާރު އަހަރެން ބޭނުމެއްނޫން އިޔާޒުއާއެކު އުޅޭކަށް. މިހާރުތީ މުސްކުޅިއެއް. ބަލިމީހެއް. އަހަރެން ވަރިކުރޭ.” އޭނާ ބުންޏެވެ.\nއަހަރެންނަށް ޝީން ގެ އެހީތެރިކަން އެންމެ ބޭނުންވި ދުވަހު އޭނަ ބުނީ މިހެންނެވެ. އެހެން ނަމަވެސް ޝީންގެ އެދުމުގެ މަތިން އަހަރެން ޝީން ވަރިކުރީމެވެ.\nއަހަރެންނަށް އަޅާލާނެ މީހަކު ނެތް ދުވަހު މި އޮންނަން ޖެހުނީ ބަލި އެނދުގައެވެ. މިއަދު އަހަރެން އަހަރެންގެ މަންމަގެ މަތިން ވަރަށް ހަނދާންވެއެވެ. ބަލިވީމާ ފިރުމާ ފިރުމުންތަކާއި އަޅާލާ އަޅާލުން ހަނދާން ވުމުން އަހަރެންގެ ލޯ ކަރުނައިން ތެމުނެވެ. އެމަންމަގެ ހިތުގައި ޖެއްސުނުކަމަށްޓަކައި ހިތާމަ ކުރާ ހާލު އަހަރެން މަންމަ ހޯދުމަށް ރަށަށް ދިޔައީމެވެ. އަހަރެންނަށް މަންމަ ފެނުނެވެ. އެހެން ނަމަވެސް އަހަރެންގެ ހިތް ހަލާކުކޮށްލާފަދަ ގޮތަކަށެވެ. އަހަރެންގެ ސަބަބުން އެލޯބިލޯބި މަންމަ އެވަނީ ނިކަމެތި ވެފައެވެ. އަހަރެން ފެނުމާއެކު މަންމަ އުފަލުން ރޮއި ގަތެވެ. އަދި އަހަރެންގެ ހިތުގައި ހިތުގެ އެންމެ ފުންމިނުން އަހަރެންގެ އެ ބޮޑުކުށަށް މަޢާފަށް އެދުނީމެވެ.\nއޭގެ ފަހުން އަހަރެން ގުނަމުން މިދަނީ އަހަރެންގެ ހަޔާތުގެ އެންމެ އުފާވެރި ދުވަސްތަކެވެ. ނުހާއާ ކައިވެނިކޮށްގެން3ކުދިންގެ ބައްޕައެއް ފުރިހަމަ ވާޖިބު އަދާކުރަމުންނެވެ. އާއެކެވެ. މީހުން ބުނަނީ ތެދެކެވެ. އެންމެ ފުރަތަމަ އެންމެ ލޯބިވާ މީހާގެ ލިސްޓަށް އަރާނީ މަންމަ އެވެ. ކައިވެނި ކުރުމަށްފަހު ލިސްޓުގެ އެންމެ ކުރީގައި އިންނާނީ ލޯބިވާ އަންހެނުންނެވެ. އެއަށްފަހު ދަރިންނެވެ. ދެން ކާފަ ދަރިންނެވެ. އެންމެ ފަހުން ލިސްޓުގެ އެންމެ ފަހަތުގައ އިންނާނީ ލޯބިވާ މަންމަ އެވެ. އަހަރެންނަށް ވެސް ވީހަމަ އެހެންނެވެ. އެހެން ނަމަވެސް ދެން އެހެނެއް ނުވާނެއެވެ. އަބަދުވެސް ލިސްޓުގެ ކުރީގައި އިންނާނީ ލޯބިވާ މަންމައެވެ.\nނޯޓު: މިއީ ކުޅުދުއްފުށީ އޮންލައިން އާއި ޖަލާލުއްދީން ސްކޫލް ގުޅިގެން ބޭއްވި2ވަނަ ކުރުވާހަކަ ލިޔުމުގެ މުބާރާތުގައި ފާތިމަތު ޒަހިއްޔާ، ގްރޭޑް 12 އޭ، ލިޔެފައިވާ، އަދި މުބާރާތުގެ އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކައެކެވެ. މި މުބާރާތުގެ ނަތީޖާ ފާޅުކުރުން އޮންނާނީ ރަމަޟާން މަސް ނިމުމުން ނެވެ.


Iburaiytheri Vaahaka: Zineykuri Alhuveriyaa - Vaguthu\nޢިބުރަތްތެރި ވާހަކަ: ޒިނޭކުރި އަޅުވެރިޔާ\nއަބޫ ޛައްރު ރަޟިޔަﷲ ޢަންހު ރިވާކުރެއްވިއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\nބަނީ އިސްރާއީލު ބާގައިގެ އަޅުކަންކުރާ މީހަކު އަޅުވެރިވެ އޭނާގެ މުންނާރުގައި ފަސްދޮޅަސް އަހަރުވަންދެން ﷲ އަށް އަޅުކަން ކުރުންމަތީ ދެމިހުރެއްޖެއެވެ. އެޔަށްފަހު ވާރެ ވެހި ބިންމަތި ފެހިވެއްޖެއެވެ. ދެން މިއަޅުވެރިޔާ އޭނާގެ މުންނާރުން ބޭރު ބެލުމަށްފަހު ބުނެފިއެވެ. ތިމަންނާ މިތަނުން ފައިބާ ﷲގެ މަތިން ޒިކުރުކޮށް ހަދައިފިނަމަ ހެޔޮކަން އިތުރުވާނެއެވެ. ދެން އޭނާ އެތަނުން ފައިބައިފިއެވެ. އޭރު އޭނާގެ އަތުގައި ގޮދަން ރޮއްޓެއް ނުވަތަ ދެރޮއްޓެއް އޮތެވެ.\nދެން ބިންމަތީގައި އުޅެނިކޮށް އަންހެނަކާ ދިމާވެއްޖެއެވެ. ދެން އެޔަށްފަހު އެދެމީހުން ދެމީހުންނަށް ވާހަކަދައްކަމުން ގޮސް އެދެމީހުން އެއްދާންކޮށް ޒިނޭކޮށްފިއެވެ. އެޔަށްފަހު އޭނާ ހޭވެރިވެއްޖެއެވެ. އެޔަށްފަހު އޭނާ ކުޑަ ފެން ގަނޑަކަށް ފެންވަރަން ފައިބައިފިއެވެ.\nއެހިނދު ސަލާން ޖަހާ މީހަކު އައިސްފިއެވެ. ދެން އެމީހާއަށް އޭނާ ފެންގަނޑުގައި އޮވެފައި އެރޮށި ނުވަތަ ދެރޮށި ނެގުމަށް އިޝާރާތްކޮށްލިއެވެ. އެޔަށްފަހު އޭނާ މަރުވެއްޖެއެވެ.\nދެން އޭނާ މަރުވުމަށްފަހު އޭނާގެ ފަސްދޮޅަސް އަހަރުގެ އަޅުކަން އެ ޒިނޭއާ އަޅާކިރުނު އިރު އެޒިނޭ އޭނާގެ ހެޔޮކަންކަމަށްވުރެ ބަރުވެއްޖެއެވެ. އެޔަށްފަހު އެދެގޮދަން ރޮށި އޭނާގެ ހެޔޮކަމުގެ ތެރެއަށް ލެވިއްޖެއެވެ. އެޔަށްފަހު އޭނާގެ ހެޔޮކަން ބަރުވެ ﷲ އޭނާގެ ފާފަ ފުއްސަވައިފިއެވެ.\n(މަޞްދަރު: ޞަޙީޙް އިބުނު ޙިއްބާން 820، ޙަދީޘްގެ މާނަ) މި ޙަދިޘުން ލިބޭ ޢިބުރަތްތައް: 1.ޒިނޭގެ ފާފައިގެ ބޮޑުކަން. 2.ﷲގެ ދަލީލުތަކަށް ވިސްނާ ފިކުރުކޮށްފިނަމަ އީމާންކަން އިތުރުވާކަން. 3.ޝައިތާނާ އިންސާނާ މަގުފުރެއްދުމަށްއ އަންނަނީ ހެޔޮމަގުތަކުން ކަން. 4.ޝައިތާނާ އަންހެނުންނާއި ފިރިހެނުން މަގު ފުރައްދާ ގޮތްތައް. 5.ޞަދަޤާތް ކުރުމުގެ މާތްކަން އަދި ﷲގެ ރަޙުމަތުގެ ތަނަވަސްކަން ބޮޑުވެގެންވާކަން.


MMPRC ge hiyaanaiy balan Nasheed ge garaareh\nއެމްއެމްޕީއާރްސީގެ ހިޔާނާތް ބަލަން ނަޝީދުގެ ގަރާރެއް\nރައީސް މުހައްމަދު ނަޝީދު މަޖިލީހުގައި އެމްއެމްޕީއާރްސީގެ މައްސަލަ ބަލައި 241 ކޮމިޓީގެ މުގައްރިރު މުހައްމަދު އަސްލަމް (ކ)އާއި ވާހަކަ ދައްކަވާލައްވަނީ -- ފޮޓޯ: އަވަސް\nއެމްއެމްޕީއާރްސީގެ ބޮޑު ހިޔާނާތް ތަހުގީގު ކުރަން އެމްޑީޕީގެ ޕާލިމެންޓްރީ ގުރޫޕަށް ބާރު ދިނުމަށް ގޮވާލައި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެ ޕާޓީގެ ގައުމީ މަޖިލީހަށް ގަރާރެއް ހުށަހަޅުއްވައިފި އެވެ.\nއެމްޑީޕީގެ ޕާލަމެންޓްރީ ގުރޫޕްގެ ބައެއް މެންބަރުން ވަނީ އެކަން އަވަސް އަށް ޔަގީން ކޮށްދެއްވާފަ އެވެ.\nނަމަވެސް މަޖިލީހުގެ 241 ކޮމިޓީގައި އެމްއެމްޕީއާރްސީގެ މައްސަލަ އެދެވޭ ގޮތަކަށް ކުރިއަށް ނުދާ ކަމަށް ބުނެ މަޖިލީހުގައި ތިއްބަވާ އެމްޑީޕީގެ ބައެއް މެންބަރުން ވަރަށް ބޮޑަށް ކަންބޮޑުވުން ފާޅު ކުރައްވާފައިވެ އެވެ. މެންބަރުންގެ ކަންބޮޑުވުންތަކަށް އެ ދުވަހު މަޖިލީހުގެ ރިޔާސަތުގައި އިންނަވާފައި ޖަވާބު ދެއްވަމުން ރައީސް ނަޝީދު ވިދާޅުވީ އެމަނިކުފާނު ރިޔާސަތުގައި އިންނެވިހާ ދުވަހަކު އެމްއެމްޕީއާރްސީގެ ހިޔާނާތް މަޖިލީހުގައި ނުފޮރުވޭނެ ކަމަށެވެ. އެމްއެމްޕީއާރްސީގެ ހިޔާނާތާ ގުޅިފައިވަނީ ބާރާއި ނުފޫޒު ހުރި ރައްޔިތުންގެ މަޖިލީހުގެ މެމްބަރަކަށް ވިޔަސް އަދި ވަޒީރުންނާއި އަމީރެއް ކަމަށް ވިޔަސް ރައްޔިތުންނަށް ހާމަކުރައްވާނެ ކަމުގެ ޔަގީންކަން ވެސް ރައީސް ނަޝީދު ވަނީ ދެއްވާފަ އެވެ.\nއެސެޓް ރިކަވަރީ ކޮމިޝަނަށް ކުރީގެ ނައިބް ރައީސް އަހްމަދު އަދީބް ހާޒިރުކުރުމުން ދީފައިވާ ބަޔާނުގައި ވަރަށް ގިނަ މައުލޫމާތާއި ހެކި ލިބިފައިވާ ކަމަށް ވެސް ކޮމިޝަނުން ބުނެފައިވެ އެވެ. އަދީބް ވަނީ އެމްއެމްޕީއާރްސީގެ ހިޔާނާތް ހިންގި ގޮތުގެ މައުލޫމާތުތައް ތަފްސީލްކޮށް ތަހުގީގުގައި ވިދާޅުވެ ދެއްވާ، އެއްބާރުލުން ދެއްވާނެ ކަމަށްވެސް ވިދާޅުވެފަ އެވެ.\nއެމްޑީޕީ ރައީސް މުހައްމަދު ނަޝީދު ޕޮލިޓިކްސް\nއެމްޑީޕީ ޕީޖީގައި ދެ ފެކްޝަނެއް ނެތް\n"ހަލާކު ކޮށްލުމުން ދެރަވާނީ ދެ ރައީސުންނަށް"\n"ކޮށާ ކާޅަށް ކާން ދިނަސް ހައްގު ބަސް ބުނާނަން"\nއިޒްރޭލުގެ ހަމަލާތައް ހުއްޓާލަން ނަޝީދު ގޮވާލައްވައިފި


SSC adhi O Level imthihaanu nimijje | ThePress\nއެސްއެސްސީ އަދި އޯލެވެލް އިމްތިހާނު ނިމިއްޖެ\nއެޑިއުކޭޝަން މިނިސްޓްރީން ބުނީ މިއަހަރުގެ ސާނަވީ ނިންމާ އިމްތިހާނު 234 ސެންޓަރެއްގައި ކުރިޔަށް ގެންގޮސްފައިވާ ކަމަށެވެ. އަދި ކޮވިޑްގެ މި ދަތި ވަގުތުގައި އާދަޔާހިލާފު ހިތްވަރެއް ދެއްކި ދަރިވަރުންގެ ހިތްވަރާ ކެތްތެރިކަމާ ނުގުޑާފަދަ އަޒުމަށް އެޑިއުކޭޝަން މިނިސްޓްރީން ވަނީ އައްސަރިބަހާ ސާބަސް ކިޔާފައެވެ.\nމި ދަތި ދަނޑިވަޅުގައި އިމްތިހާނުގެ ކަންކަން އިންތިޒާމުކޮށް ތަންފީޒު ކުރުމުގައި ޑިޕާޓްމަންޓްއޮފް ޕަބްލިކް އެގްޒޭމިނޭޝަންސް ގެ ހީވާގި މުވައްޒަފުން ވެވަޑައިގެންނެވި ޤުރުބާނީ ފާހަގަކޮށް ޑީޕީއީ ގެ ހީވާގި މުވައްޒަފުންނަށް އެޑިއުކޭޝަން މިނިސްޓްރީން ވަނީ މަރުޙަބާއާއި ޝުކުރު ދަންނަވާފައެވެ.\nއަދި ސްކޫލްތަކުގެ ވެރިންނާއި މުވައްޒަފުން އަދި ވަކިން ހާއްސަކޮށް މުދައްރިސުންނަށާ މިނިސްޓްރީގެ އެކިއެކި ޑިވިޝަންތަކުން އިމްތިހާނުގެ ކަންކަމުގައި ހަރަކާތްތެރިވި ހުރިހާ މުވައްޒަފުންނަށްވެސް ވަނީ ޝުކުރު އަދާކޮށްފައެވެ.\nމި އިމްތިޙާނުތައް ކާމިޔާބުކަމާއެކު ކުރިޔަށް ގެންދިޔުމުގައި، ހެލްތް ޕްރޮޓެކްޝަން އެޖެންސީ، މޯލްޑިވްސް ޕޮލިސް ސާރވިސް، ރަށްރަށުގެ ކައުންސިލްތަކާއި ސިޓީ ކައުންސިލްތައް، ރަށްރަށުގެ ސިއްޙީ ޚިދުމަތް ފޯރުކޮށްދޭ ފަރާތްތަކުގެ އިތުރުން އިމްތިޙާނުތަކާގުޅިގެން ކުރަން ޖެހުނު ދަތުރުތައް ކުރުމުގައި ޙަރަކާތްތެރިވި އެންމެހާ ފަރާތްތަކާއި މޯލްޑިވްސް ޕޯސްޓް ލިމިޓެޑާއި މޯލްޑިވްސް ނެޝަނަލް ޑިފެންސް ފޯސް އާއި ލޯކަލް ގަވަރމަންޓް އޮތޯރިޓީގެ ފަރާތުން ވެދެއްވި އެހީތެރިކަން ފާހަގަކޮށް މިހުރިހާ ފަރާތްތަކަށްވެސް ޝުކުރު އަދާކުރަމެވެ.\nމިނިސްޓްރީން ވަނީ އިމްތިހާނު ހެދި ދަރިވަރުންނަށް ރައްކާތެރިކަމާ ކާމިޔާބީއަށް އެދިފައެވެ. އަދި ޖުމުލަކޮށް އިމްތިހާނުގެ ކަންކަމުގައި ޝާމިލުވި ހުރިހާ ފަރާތްތަކަށް ވެސް މިނިސްޓްރީން ވަނީ ޝުކުރު އަދާކޮށްފައެވެ.\nކޮޔާ އާސަތާ މިގައުމުގެ ޅަދަރިންގެ ކިޔެވުން ފުޑާލާފި ކޮޔާ ބަލަ ޑެބެއް ލެބެއް ފައިސްލެއް ލިބުނީކީނޫން ކަޔާއިސްތުފާދިފާއި ހިލާލީގެއައް ބަދަލުވޭ ނުވަތަ ނަށާތާަކަން ބަޗާ ހުރިހާ ދަރުވަރުންވީހަލާކު ޕޭޕަރުވީ ފަނާ؟ ޢައިސާވީއިސްތިއުފާ؟؟\nދެން ތަ އަންނަގަ މި ގޮނޑި އަށް. ޢާސަތު އެކުރާވަރު ވޭތޯ ބަލަން. މިހާދަތި ދުވަސްވަރެއްގަ. ޝުކްރިއްޔާ މެޑަމް އައިޝް. ތިކުރައްވާ ބުރަމަސައްކަތަށް.


Dhivehi National action ifthihthaahu koffi\nދިވެހި ނެޝަނަލް އެކްޝަން އިފްތިތާހު ކުރުމަށް ބޭއްވި އިވެންޓް\nދިވެހި ނެޝަނަލް އެކްޝަން (ޑީއެންއޭ) ގެ ނަމުގައި ސިޔާސީ ހަރަކާތެއް ފަށައިފި އެވެ.\nމިރޭ އިފްތިތާހުކުރި އެ ހަރަކާތަކީ ސިޔާސީ ހަރަކާތެއް ނަމަވެސް މިއީ އަދި ސިޔާސީ ޕާޓީއެއް ނޫނެވެ. ނަމަވެސް މިއީ ގައުމީ ވިސްނުމުގައި ކުރިއަށް ގެންދާނެ ހަރަކާތެއް ކަމަށް އެ ހަރަކާތުގައި އިސްކޮށް އުޅުއްވާ ފަރާތްތައް މިރޭ ވަނީ ބުނެފަ އެވެ.\nޑީއެންއޭގައި އިސްކޮށް ތިއްބަވަނީ ސިޔާސީ ބޭފުޅުން ކަމަށްވާ ކުރީގެ ހޯމް މިނިސްޓަރު އުމަރު ނަސީރާއި ކުރީގެ ފޮރިން މިނިސްޓަރު ދުންޔާ މައުމޫނާއި ކުރީގެ ކޮމިޝަނަރު އޮފް ޕްރިޒަންސް އަބްދުﷲ މުނާޒުގެ އިތުރުން މީގެ ކުރިން ބައެއް ސިޔާސީ މަގާމުތަކާއި ސަރުކާރުގެ އެކި މަގާމުތަކުން ބައެއް ފަރާތްތަކެވެ.\nމި ހަރަކާތް ފެށުމުގެ ގޮތުން މިރޭ ބޭއްވި ޖަލްސާއެއްގައ ވާހަކަ ދެއްކެވި ބޭފުޅުން ވިދާޅުވީ ޑީއެންއޭއަކީ ހުޅުވާލެވިފައިވާ ސިޔާސީ ޕްލެޓް ފޯމެއް ކަމަށެވެ. އަދި އެއީ ވަކި ފިކުރަކަށް ނިސްބަތްވާ ހަރަކާތެއް ނޫން ކަމަަށާއި ރާއްޖޭގައި އިސްލާހު ކުރަން ޖެހޭ ކޮންމެ ކަމަކަށް އެ ހަރަކާތުން ފުރުސަތު އޮންނާނެ ކަމަށެވެ.\nއެ ޖަލްސާގައި ވާހަކަދެއްކެވި ބައެއް ބޭފުޅުން ވަނީ މިހާތަަނަށް ވެރިކަންކުރި އެއްވެސް ބޭފުޅަކަށް އަދި އެ ބޭފުޅުން ނިސްބަތްވި ސަރުކާރުތަކަށް ގައުމީ ބޮޑެތި މައްސަލަތައް ހައްލު ކުރެވިފައިނުވާ ކަމަަށް ވިދާޅުވެފަ އެވެ.\nޑީއެންއޭއަކީ 2023 ގެ ރިޔާސީ އިންތިހާބާއި ގުޅުމެއް އޮތް ހަރަކާތެއް ނޫން ކަމަށްވެސް ބައެއް ބޭފުޅުން ވިދާޅުވިއިރު އެ ހަރަކާތުގައި އިސްވެ ހުންނަވާ އުމަރު ނަސީރަކީ ރިޔާސީ އިންތިހާބުގައި ވާދަ ކުރައްވާނެކަން އިއުލާން ކުރައްވާ ކެމްޕޭން ފައްޓަވާފައި ބޭފުޅެކެވެ.\nއުމަރު ނަސީރު ދުންޔާ މައުމޫން ޕޮލިޓިކްސް + ޑީއެންއޭ\n"ޑީއެންއޭއަކީ އިންތިހާބަށް އުފައްދާ ހަރަކާތެއްް ނޫން"


ބައެއް ފަހަރު އަހަރެމެންނަށް ހުވަފެންތަކަކީ ލިބިދާނެ އުފާވެރިކަމުގެ ޚަބަރުތަކެވެ. އެހެންކަމުން ފެންނަ ހުވަފެންތައް އަމިއްލަ ޢާއިވެސް ހިއްޞާނުކުރާށެވެ! އަދި ލިބިދާނެކަމަށް އުންމީދުކުރާ އުފާވެރިކަން ނުވަތަ ނިޢްމަތްތަކުގެ ވާހަކަވެސް ހިއްޞާނުކުރާށެވެ!\nއެއީކޮށްގެން ނުވާނެކަމެއްކަން އެނގިގެންދަނީ ޤުރްއާނުންނެވެ. ޔޫސުފް ސޫރަތުންނެވެ. ޔޫސުފްގެފާނަށް ފެނިވަޑައިގެންނެވި ހުވަފެންފުޅާއި ގުޅިގެން ބައްޕާފުޅު ޔަޢްޤޫބްގެފާނު ވިދާޅުވި ބަސްފުޅުންނެވެ.\nފުރަތަމަ ކަމަކީ ހުވަފެންފުޅުގެ މާނަ އެނގިވަޑައިގަތުމާއިއެކުގައިވެސް ޔޫސުފްގެފާނަށް ވިދާޅުވެނުދެއްވެވިކަމެވެ. ދެވަނަ ކަމަކީ ޔަޢްޤޫބްގެފާނަކީ ނަބީބޭކަލެއްކަމުގައި ވެޑައިގެން ހުންނަވައިވެސް ލިބިވަޑައިގެންފައިވާ ބޭފުޅުންގެ ހިތްޕުޅުގައި އެފެދިދާނެ ހަސަދައަށް ބިރުފުޅުގެންވަޑައިގެންނެވިކަމެވެ. އެހެން ބޭފުޅުންގެ ގާތު އެހުވަފެންފުޅުގެ ވާހަކަ ނުދެއްކެވުމަށް ވިދާޅުވިކަމެވެ.\nޔަޢްޤޫބްގެފާނަކީ ނަބީބޭކަލެކެވެ. މިދައްކަނީ ނަބީބޭކަލަކަށް ލިބިވަޑައިގެންފައިވާ ބޭފުޅުންގެ ވާހަކައެވެ. ވީއިރު އަހަރެމެންާއި އަހަރެމެންގެ ދަރިންނާއި ޢާއިލާގެ ޙާލަކީ ކޮބައިހެއްޔެވެ؟ ތިބޭނީ ކޮން ދަރަޖައެއްގައިހެއްޔެވެ؟\nމީސްތަކުންނޭވެ! ޢާއިލާ އާއިއެކު ކުރަން އުޅޭ ދަތުރުތަކާއި ކަންކަމުގެ ވާހަކަ ޢާއިލާގެ އެންމެންާއި ހިއްޞާނުކުރާށެވެ! ވިޔަފާރީގައި ލިބޭ ފައިދާއާއި ކުރިއެރުމުގެ ވާހަކަވެސް އެންމެންނާއި ހިއްޞާނުކުރާށެވެ! އެހެނީ މީސްތަކުންގެ އެންމެ ބޮޑު ޢަދުއްވުކަމުގައިވާ ޝައިޠޯނާ އަބަދުވެސް ހުންނާނީ ފިތުނަ އާއި ޙަސަދަ އުފައްދުވާނެ ފުރުޞަތަކަށް ބަލަބަލައިކަމަށްވާތީއެވެ.


2008 ވަނަ އަހަރުގެ ޅެންވެރީންގެ ދުވަސް ފާހަގަކުރުމުގެ ގޮތުން ޏ. އަތޮޅާއި މި މަރުކަޒާ ގުޅިގެން ދުވަހާ ގުޅޭ ޚާއްޞަ ޙަރަކާތްތަކެއް ފުވައްމުލަކުގައި 2008 ޖެނުއަރީ 17 ން 19 ށް ބޭއްވުނެވެ. މި ޙަފްލާއަށް ފުވައްމުކަށް ވަޑައިގެންނެވި މެޙްމާނުންނަށް ވަރަށް ހޫނު މަރުޙަބާއެއް ކިޔުމުގެ ގޮތުން ބަނދަރުމަތީގައި ޚާއްޞަ ޙަރަކާތްތަކެއް 17 ވަނަ ދުވަހު ބޭއްވުނެވެ.\nމި ޙަފްލާއަށް ދަޢުވަތު އަރުވައިގެން މާލެއިން7ޅެންވެރިއަކާއި އައްޑޫއަތޮޅުގެ 10 ޅެންވެރިއެއްގެ އިތުރުން ސަރުކާރުގެ ތަފާތު ދާއިރާތަކުގެ ބައެއް ބޭފުޅުންނާއި ޤައުމީ މަރުކަޒުގެ ބައެއް ވެރީންނާއި މުވައްޒަފުން ފުވައްމުލަކަށް ވަޑައިގަތެވެ.\nމި ދުވަހާ ގުޅިގެން ބޭއްވި ޚާއްޞަ ޙަފްލާ އޮތީ 18 ވަނަ ދުވަހުގެ ރޭ 21:00 ގައި ފުވައްމުލަކު އިސްކޫލު ހޯލުގައެވެ. މި ޙަފްލާގައި ދަޢުވަތު އަރުވައިގެން އެރަށަށް ވަޑައިގެންނެވި ބޭފުޅުންގެ އިތުރުން ޤައުމީ މަރުކަޒުގެ ވެރީންނާއި ފުވައްމުލަކުގެ އަތޮޅުވެރިޔާ އާއި އެ ރަށު އޮފީސްތަކުގެ މުވައްޒަފުންނާއި އައްޑުއަތޮޅުގެ އަތޮޅުވެރިޔާގެ ބަދަލު އާއި އެ އަތޮޅުގެ އޮފީސްތަކުގެ އިސްވެރީންނާއި ފުވައްމުލަކުގެ އިސްކޫލުތަކުގެ ދަރިވަރުން ބައިވެރިވިއެވެ. މި ޙަފްލާގެ ޝަރަފުވެރި މެޙްމާނަކީ މިނިސްޓަރ އޮފް ޓޫރިޒަމް އެންޑް ސިވިލްއޭވިއޭޝަން އޮނަރަބްލް ޑޮކްޓަރ މަޙްމޫދު ޝަޢުޤީ އެވެ.\nމި ޙަފްލާ ތަޢާރަފްކޮށްދެއްވުމުގެ ގޮތުން ވާހަކަފުޅުދެއްކެވީ ޤައުމީމަރުކަޒުގެ ޚާއްޞަ މުޝީރު އަލްފާޟިލް ޢަބްދުﷲ ޞާދިޤެވެ. މީގެ އިތުރުން ޤައުމީ މަރުކަޒުގެ ރައީސާއި ފުވައްމުލަކުގެ އަތޮޅުވެރިޔާ އާއި ޝަރަފްވެރިމެޙްމާނުގެ ވާހަކަފުޅުދެއްކެވުން އޮތެވެ. މި ޙަފްލާގައި " އާކުރި " ނަމުގައި ޤައުމީ މަރުކަޒުން އެކުލަވައިލާފައިވާ ޅެންފޮތެއް ޝަރަފުވެރި މެހްމާނު ނެރެދެއްވިއެވެ.\nމީގެ އިތުރުން ފުވައްމުލަކު ޅެންވެރިއެއްގެ ވާހަކަދެއްކުމާއި އެ އަތޮޅުގެ ޅެންވެރިންގެ މައްޗަށް ބަލާލައި ތައްޔާރުކޮށްފައިވާ ވީޑިއޯ ކްލިޕެއް ދެއްކުނެވެ. މި ޙަފްލާގައި އަތޮޅުގެ ފަރާތުން ޅެންކިޔުމާއި މަދަޙަކިޔުން ފަދަ މުނިފޫހިފިލުވުމުގެ ޙަރަކާތްތަކެއްވެސް ހުށަހަޅައި ދިނެވެ. މީގެއިތުރުން ދަޢުވަތު އަރުވައިގެން އައްޑުއަތޮޅުންނާއި މާލެއިން ވަޑައިގެންނެވި ޅެންވެރީންގެ ޙަރަކާތްތަކެއްވެސް ފެނިގެން ދިޔައެވެ.\nޅެންވެރިންގެ ދުވަސް 2008 ގެ ތެރެއިން - ޏ. ފުވައްމުލައް


ކައުންސިލް އިންތިހާބު ފަސް ކުރުމަށް ރައީސް މައުމޫން ގޮވާލައިފި – ދިވެހި ނޫސް\nHome ⁄ ހަބަރު ⁄ ކައުންސިލް އިންތިހާބު ފަސް ކުރުމަށް ރައީސް މައުމޫން ގޮވާލައިފި\nކައުންސިލް އިންތިހާބު ފަސް ކުރުމަށް ރައީސް މައުމޫން ގޮވާލައިފި\nHassan Mohamed 10 months ago0Comment ހަބަރު\nހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 އާ ގުޅިގެން ކުރިޔަށް އޮތް ލޯކަލް ކައުންސިލް އިންތިހާބު ފަސް ކުރުމަށް ކުރީގެ ރައީސް އަދި ސަރުކާރު ކޯލިޝަން ޕާޓްނަރު އެމްއާރްއެމްގެ ރައީސް މައުމޫން އަބްދުލްގައްޔޫމް ގޮވާލައިފިއެވެ.\nރައީސް މައުމޫން މިއަދު ކުރެއްވި ޓްވީޓެއްގައި ވިދާޅުވީ ރައީސް މައުމޫނު ކުރެއްވި ޓްވީޓެއްގައި ވިދާޅުވީ ކޮރޯނާ ވައިރަސް އިން ރައްކާތެރިވުމަށް އަޅާ ފިޔަވަޅެއްގެ ގޮތުން ކުރިއަށް އޮތް ކައުންސިލް އިންތިހާބު ފަސް ކުރުމަށް އިލެކްޝަންސް ކޮމިޝަނަށް ގޮވާލައްވާ ކަމަށެވެ. އެމަނިކުފާނުގެ އެ ޓްވީޓުގައި ރައީސް އިބްރާހީމް މުހައްމަދު ސޯލިހާއި އިލެކްޝަންސް ކޮމިޝަނުވެސް ވަނީ ޓެގު ކުރައްވާފައެވެ.\nކައުންސިލް އިންތިހާބު ފަސް ކުރުމަށް ރައީސް މައުމޫން ގޮވާލެއްވިއިރު އިންތިހާބު ފަސްކުރަންޖެހޭ ފަދަ ހާލަތެއް އައިސްފި ކަމަށްވާނަމަ އެކަމާއި ގުޅިގެން އިލެކްޝަންސް ކޮމިޝަނުގެ މެންބަރުންގެ މެދުގައި މަޝްވަރާ ކުރާނެ ކަމަށް އެ ކޮމިޝަނުގެ ނާއިބު ރައީސް އަހުމަދު އަކްރަމް ވަނީ ވިދާޅުވެފައެވެ.\nރައީސް މައުމޫންގެ އިތުރުން ގިނަ އަދަދެއްގެ އާއްމުންވެސް އަންނަނީ ކައުންސިލް އިންތިހާބު ފަސް ކުރުމަށް ގޮވާލަމުންނެވެ. އެގޮތަށް ގޮވާލަމުން ދަނީ ކޮވިޑް19 ގެ ނުރައްކާތެރިކަމުންނާއި އެ ބައްޔަކީ ގައިން ގަޔަށް އަރާ ބައްޔެއް ކަމަށްވާތީ ގިނަ މީހުން އެއްވެ އުޅޭ ފަދަ ހަރަކާތްތައް ނުބޭއްވުމަށް ކަމާ ގުޅުންހުރި ބައިނަލްއަގުވާމީ ޖަމިއްޔާތަކުން ގޮވާލަމުން ދާތީއެވެ.\nވޯލްޑްކަޕް ކޮލިފައިންގް: ރާއްޖެ މި މަހު ކުޅެން އޮތް ދެ މެޗު ވެސް ފަސްކޮށްފި


Taliban dhidha Islamabad gai - Hali News\nއިސްލާމްއާބާދުގައި ތާލިބާންގެ ދިދަތައް ވިހުރުވައިފި\n20 September 2021, 07:06\nއިސްލާމްއާބާދުގެ ލާލް މަސްޖިދަކީ، ހަރުކަށި އިސްލާމީ ފިކުރުގެ އޮވަރެއް ފެތިރޭ އަދި ސަރުކާރުގެ ބާރަށް ގޮމް ޖަހާ ބަޔަކު ހަރަކާތްތެރިވާ މިސްކިތެކެވެ. ޕާކިސްތާންގެ ވެރިރަށުގައި މި މިސްކިތުގެ ފުރާޅު މަތީގައި ގިނަ އަދަދަކަށް ތާލިބާނުންގެ ދިދަތަކެއް ނަގާފައި ބެހެއްޓުމާ ގުޅިގެން އެކަމާ ކުރިމަތި ލުމަށް ދިޔަ ފުލުހުންނާ ދެކޮޅަށް ލާލް މަސްޖިދާއި އެމިސްތުގައި ހަދާފައިވާ އަ ންހެން ކުދިންގެ މަދަރްސާ ޖާމިއާ ހަފްސާގެ ދަރިވަރުން ކުރިމަތިލާން ނިކުތެވެ.\nޖާމއާ ހަފްސާއާއި ލާލް މަސްޖިދުގެ ވެރިޔާ މައުލާނާ އަބްދުލް އަޒީޒު ޣާޒީ ވެސް ވަނީ ކްލާޝިންކޯފް ބަޑިއެއް ހިފައިގެން މިސްކިތުގެ ފުރާޅުގައި ފޯރި މަރާފައެވެ. އަންހެން ކުދިންވެސް ލަޓި ބުރިތައް ހިފައިގެން ފުލުހުން ސަރަހައްދަށް ވައްދިޔަ ނުދިނުމަށް ފޯރި މެރިއެވެ.\nޕާކިސްތާންގެ ކުރީގެ ރައީސް ޖެނެރަލް ޕަރްވޭޒް މުޝައްރަފްގެ ސަރުކާރުގެ އަމުރަށް މި މިސްކިޔާއި މަދަރްސާ ހިންގި މީހުން ތަބާ ނުވުމުން އޭނާ ސިފައިން ފޮނުވައިގެން މިސްކިތުން ބައެއް ތަޅާލިއެވެ. މި މައްސަލާގައި ވެރިކަމުން ފޭބި ފަހުން މުޝައްރަފްއާ ދެކޮޅަށް ދައުވާވެސް ކުރިއެވެ.\nއިސްލާމްއާބާދު ފުލުހުން ފަހުން ބުނެފައި ވަނީ އެމީހުން އެސަރަހައްދަށް ވަދެ، ތާލިބާނުންގެ ދިޔަ ބާލާފައިވާ ކަމަށެވެ. އަދި ތާލިބާނުންގެ ދިދަ ޕާކިސްތާންގެ ވެރިރަށުގައި ނެގި ބަޔަކު ގާނޫނުގެ ކުރިމައްޗަށް ނުގެނަސް ދޫކޮށް ނުލާނެ ކަމުގެ އިންޒާރުވެސް ފުލުހުން ވަނީ ދީފައެވެ.\nފުލުހުންގެ އިސްފަރާތަކުން ބުނި ގޮތުގައި މި މަދަރްސާގެ އިސް މަސްއޫލުވެރިއާ މައުލާނާ އަބްދުލް އަޒީޒު ބޭނުން ވަނީ ސަރުކރު ބްލެކްމެއިލްކޮށްގެން އޭނާގެ މަގްސަދުތައް ހާސިލު ކުރާށެވެ. އޭނާ ބޭނުން ވަނީ އޭނާގެ މަދަރްސާ ސާފުތާހިރު ކުރުމަށް އިސްލާމްއާބާދުގެ މަގުމަތި ކުނިކަހާ މީހުން ފޮނުވައި ދިނުމަށެވެ. އަދި އޭނާއަށް ޚާއސަ އިމްތިޔާޒުތައް ސަރުކާރުން ދީފައި ބޭއްވުމަށެވެ.\n2014 ވަނަ އަހަރު ޖާމިއާ ޙަފްސާގެ ލައިބްރައީ ނިސްބަތް ކޮށް ނަންދީފައިވަނީ އުސާމާ ބިންލާދިން ލައިބްރަރީގެ ނަމުންނެވެ. މައުމާލާ އަބްދުލް އަޒީޒު ސިފަކުރަނީ ބިންލާދިން އަކީ ޝަހީދެއް ކަމަށެވެ.


"Water adhi sanitation safety plan" ge thamreenthah fashaifi | Jazeera\tވޯޓަރ އަދި ސެނިޓޭޝަން ސޭފްޓީ ޕްލޭންގެ ތަމްރީންތަކެއް - Jazeera\n"ވޯޓަރ އަދި ސެނިޓޭޝަން ސޭފްޓީ ޕްލޭން" ގެ ތަމްރީނުތައް ފަށައިފި\nއިބްރާހިމް މުޢާން އަބްދުﷲ June 22, 2021 836 views0\n"ވޯޓަރ ސޭފްޓީ ޕްލޭން" އާއި، "ސެނިޓޭޝަން ސޭފްޓީ ޕްލޭން" ހެދުމަށްޓަކައި ބޭނުންވާ ތަމްރީނު ޕްރޮގްރާމް މިއަދު އޮންލައިންކޮށް ފަށައިފިއެވެ.\nމިއީ ގަވާއިދު ނަންބަރ 2021/R-23 (ދިވެހިރާއްޖޭގައި ފެނާއި ނަރުދަމާގެ ޚިދުމަތް ދިނުމާބެހޭ އާންމު ގަވާއިދު) ގެ 23 ވަނަ މާއްދާގެ (ހ) ގެ ދަށުން، ރަށު ކައުންސިލުތަކުން ތައްޔާރުކުރަންޖެހޭ "ވޯޓަރ ސޭފްޓީ ޕްލޭން" އާއި، "ސެނިޓޭޝަން ސޭފްޓީ ޕްލޭން" ހެދުމަށްޓަކައި ކުރިޔަށް ގެންދެވޭ ތަމްރީނުތަކެކެވެ. މި ތަމްރީން ޕްރޮގުރާމްތައް މިއަދު ފަށާފައިވާއިރު، ޕްރޮގްރާމް ފެއްޓުމުގެ ރަސްމިއްޔާތު ޝަރަފްވެރިކޮށްދެއްވީ މިނިސްޓަރ އޮފް ސްޓޭޓް ފޯ ދަ އެންވަޔަރަންމަންޓް، ކުލައިމެޓް ޗޭންޖް އެންޑް ޓެކްނޮލޮޖީ އަހްމަދު މުޖްތަބާ އެވެ.\nހަމަމިޔާއެކު، ވޯލްޑް ހެލްތް އޯގަނައިޒޭޝަންއިން ދިވެހި ރާއްޖެއަށް ކަނޑައަޅުއްވާފައިވާ ރެޕްރެޒެންޓޭޓިވް، ޑރ. ނަޒްނީން އަންވަރު ވެސް މިއަދުގެ ރަސްމިއްޔާތުގައި ބައިވެރިވެފައިވެއެވެ.\n@MoEnvmv in collaboration with @WHOMaldives today has initiateda5-day workshop to conductanation wide training programme on development of #water safety plan and sanitation safety plan in #Maldives.#WSP #SSP #SAP2019to2023 #Water #Sewerage pic.twitter.com/KDG18Ww9I8\n— Min. of Environment, Climate Change and Technology (@MoEnvmv) June 22, 2021\nފަސް ދުވަހުގެ މުއްދަތަކަށް ދެމިގެންދާ މި ތަމްރީނު ޕްރޮގްރާމަކީ ނަރުދަމާގެ ޚިދުމަތް ދިނުމާއި ގުޅޭ ފަރާތްތަކަށް އަމާޒުކޮށްގެން ހިންގާ ތަމްރީނު ޕްރޮގްރާމެއްކަމުގައިވީނަމަވެސް މި ތަމްރީނު ޕްރޮގުރާމުގައި މިނިސްޓްރީ އޮފް އެންވަޔަރަންމަންޓް، ކުލައިމެޓް ޗޭންޖް އެންޑް ޓެކްނޮލޮޖީ، ޔުޓިލިޓީ ރެގިއުލޭޓަރީ އޮތޯރިޓީ، ހެލްތް ޕްރޮޓެކްޝަން އެޖެންސީ، މޯލްޑިވްސް ފުޑް އެންޑް ޑްރަގް އޮތޯރިޓީ، ފެނާއި ނަރުދަމާ ޚިދުމަތްދޭ ކުންފުނިތައް، ސިޓީ އަދި އަތޮޅު ކައުންސިލުތަކުގެ ކަމާގުޅޭ މުވައްޒަފުން ބައިވެރިވުމަށް ވަނީ ހަމަޖެހިފައެވެ.\n"ވޯޓަރ ސޭފްޓީ ޕްލޭން" އާއި، "ސެނިޓޭޝަން ސޭފްޓީ ޕްލޭން" ތައްޔާރުކުރުމާއި ގުޅޭ ތަމްރީނު ޕްރޮގްރާމަކީ މި ދާއިރާ ތަރައްޤީކޮށް ޚިދުމަތުގެ ފެންވަރު މަތިކުރުމަށް ސަރުކާރުން ކަނޑައަޅާފައިވާ އަމާޒުތަކަށް ވާސިލުވުމަށްޓަކައި ހުޅުވާލެވިގެން ދިޔަ އިތުރު ދޮރެއްކަމަށް މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީއިން ފާހަގަކުރެއެވެ.\nވޯޓަރ އަދި ސެނިޓޭޝަން ސޭފްޓީ ޕްލޭންގެ ތަމްރީންތަކެއް


COVID-19: Ukulhahun fathuruveriaku fassivejje - AO News\nކޮވިޑް-19: އުކުޅަހުން ފަތުރުވެރިއަކު ފައްސިވެއްޖެ\nއއ. އުކުޅަހުން ފަތުރުވެރިޔަކު މިއަދު ކޮވިޑް-19 އަށް ފައްސިވެއްޖެއެވެ.\nއެ ރަށު ކައުންސިލުން ހާމަކުރި ގޮތުގައި މިއަދު ފައްސިވެފައިވަނީ އެ ރަށު ނަލަވެލި ގެސްޓްހައުސްގައި ޗުއްޓީ ހޭދަކުރަމުން އައި ފަތުރުވެރިއެކެވެ. އެ ރަށު ކައުންސިލުން އިތުރަށް ހާމަކުރި ގޮތުގައި މިއަދު ފައްސިވި ފަތުރުވެރިޔާ ފައްސިވެފައިވާކަން އެނގުނީ އެނބުރި ގައުމަށް ފުރުމުގެ ކުރިން ހަދާ ކޮވިޑް ޓެސްޓުގެ ނަތީޖާއިންނެވެ.\nމީގެ އިތުރުން ފައްސިވި ފަތުރުވެރިޔާގެ ހާލު ރަނގަޅު ކަމަށްވެސް އެކައުންސިލުން ވަނީ ހާމަކޮށްފައެވެ. އަދި ފަތުރުވެރިޔާ އާއި ޑައިރެކްޓް ކޮންޓެކްޓްވި ފަރާތްތަށް އައިސޮލޭޝަން ފެސިލިޓީ އަށް ގެންދިއުމުގެ މަސައްކަތް މިހާރު ކުރެވެމުންދާ ކަމަށާއި ކޮންޓެކްޓް ޓްރޭސިންގެ މަސައްކަތް ކުރެވެމުންދާ ކަމަށްވެސް އެ ކައުންސިލުން ވަނީ ހާމަކޮށްފައެވެ.\nމިފަތުރުވެރިޔާ ފައްސި ވިކަމުގައި ވީނަމަވެސް އެރަށް މޮނީޓަރިންގެ ހާލަތައް ނުލާނެ ކަމަށްވެސް ކައުންސިލުން ވަނީ ބުނެފައެވެ.\nއެ ރަށު ކައުންސިލުން މިރޭ ނެރުނު ބަޔާނެއްގައި ބުނެފައިވާ ގޮތުން އެ ރަށުގައި ގެސްޓްހައުސްތައް ހިންގަމުންދާ ބައެއް ފަރާތްތަކުން ހެލްތް ޕްރޮޓެކްޝަން އޭޖެންސީ، އެޗް.ޕީ.އޭގެ ގައިޑްލައިންތަކާއި ހިލާފަށް އަމަލުކުރަމުންދާ ކަން އެ ކައުންސިލަށް ވަނީ ފާހަގަކުރެވިފައެވެ. އެގޮތުން އެ ފަދަ ގަވާއިދުތަކާއި އުސޫލުތަކަކީ މުޅި މުޖުތަމައުގެ ސަލާމަތާއި ރައްކާތެރިކަން ކަށަވަރުކުރުމަށް ހެދިފައިވާ ގައިޑްލައިންތަކަކަށްވާއިރު ހުރިހާ ފަރާތްތަކުންވެސް އުސޫލުތަކަށް އަމަލުކުރުމަށް ހާއްސަ ސަމާލުކަމެއް ދިނުމަށް އެކައުންސިލުން ވަނީ އިލްތިމާސްކޮށްފައެވެ.


JAZEERA RAAJJE: Rah, falhaai harumudhuaa bodu sale gai vikkanee!\nޖަޒީރާ ރާއްޖެ: ރަށްތަކާއި ހަރު މުދާ ބޮޑު ސޭލްގައި ވިއްކަނީ!\nޕޯޓު އަޅަން ގުޅިފަޅު ހިއްކާއިރު ކުރިމަތީގައި ވިލިމާލެ: ރާއްޖޭގެ ހަރު މުދަލަކީ ރަށްތައް، މި ރަށްތައް ނުއަގުގައި ވިއްކުމަކީ ބޮޑު މައްސަލައެއް -- ފޮޓޯ: އަވަސް\nރާ އްޖޭގެ އަގު ބޮޑު ރަށެއް 500 މިލިއަން ޑޮލަރަށް ވުރެ މަތިން ވިއްކާލި ވާހަކަ މީގެ ހަތް އަހަރު ކުރިން އިވުނެވެ. ނ. އަތޮޅުގައި މިހާރު ވެސް ހިންގާ މަތީ ފަންތީގެ އެ ރިސޯޓު ގަތް މެދުއިރުމަތީގެ ބިލިއަނުގެ ނަޒަރުގައި ރާއްޖެ ރަަށް ތަކަކީ މެދުއިރުމަތީގެ ތެލުގެ މުއްސަނދިކަން ހުރި ގައުމުތަކުގައި ހުންނަ ފަދަ "ތެޔޮވަޅު" ތަކެކެވެ. މީގެ ކުރިން ދުނިޔޭގެ ވިޔަފާރީގައި "ޕެޝަން" ހުރި މީހުން ދުށީ ވެސް މިގޮތަށެވެ. އެކަމަކު އެ މަންޒަރު ކުއްލި ގޮތަކަށް ބަދަލު ވެއްޖެ އެވެ. ރީތި ޖަޒީރާ މުތީތަކުގެ މައްޗަށްވާ އަދި ދިވެހިން ހަރުމުދާގެ ގޮތުގައި ބަލާ ރަށްތައް ނުއަގުގައި ވިއްކާ ކަމާއި އެ މަންޒަރު ދުނިޔެއަށް ފެންނަން ފަށައިފި އެވެ. މިހާރު ރާއްޖޭގެ ރަށްތަތައް ވިއްކަނީ "ބޮޑު ސޭލް" އަޅުވައިގެނެވެ. ރާއްޖޭގެ އެންމެ އަގު ބޮޑު ހަޒާނާ މި ފެންނަނީ އަގެއް ނެތް އެއްޗެއްގެ ގޮތުގައި ވެފައިވާ ތަނެވެ.\nކޮވިޑް-19 އިގެ މި ހާލަތުގައި ހަމަ ކޮންމެ ގޮތެއް ހަދައިގެން ވެސް މި ރަށްތައް ވިއްކަން އަގު ހެޔޮކޮށް އިއުލާނު ކުރުމަށް ވުރެ ބޮޑު ގޯހަކީ ކޮބައި ތޯ އެއީ ވިޔަފާރީގެ ތަޖުރިބާކާރުންގެ ސުވާލެކެވެ ރާއްޖޭގެ ރަށްތައް ނަގާނެ ބަޔަކު ނުވެ ދިވެހި ސަރުކާރުން ގޮތް ހުސްވަނީ ހެއްޔެވެ؟ ރާއްޖޭގެ ބިންތައް ނުއަގުގައި ދިނުމުން ބޭނުމަކީ ކޮބައި ހެއްޔެވެ؟ މި ދަރަޖައަށް ރަށްތަކުގެ އަގު ވައްޓާލަން ޖެހެނީ ކީއްވެގެން ވެގެން ހެއްޔެވެ؟\n"ރަށެއް އެ ވިއްކާލަނީ ދެ ލައްކަ ޑޮލަރަށް. މިއަށް ވުރެ ބޮޑު ކޮރަޕްޝަނެއް ކޮބައިތޯ؟،" ކުރިީގެ އިކޮނޮމިކް މިނިސްޓަރު އަދި މިހާރު ރައްޔިތުންގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވި އެވެ. އޭނާ މިކަން ސިފަ ކުރައްވަނީ ބޮޑުވެގެންވާ ހިޔާނާތެއްގެ ގޮތުގަ އެވެ.\nމި ސަރުކާރުން ފުރަތަމަ ފަހަރަށް ރިސޯޓު ހަދަން ހަދަން ރަށްތަކެއް ދޫކުރަން އުޅޭ ވާހަކަ ފެތުރުމާއެކު ދުނިޔޭގެ އިންވެސްޓްމަންޓް ކޮމިއުނީޓ "އެކްޓިވްވި" ތަން ފެނުނެވެ. ސަރުކާރުން 29 އަކަށް ރަށް ދޫކުރާ ވާހަކަ ބުނުމުން އެކަންވީ "އެކްސައިޓިން" ހަބަރަކަށެވެ.\nސަބަބަކީ ރާއްޖޭގައި ރިސޯޓެއް ހަދަން ރާއްޖެއިން ރަށެއް ލިބުމަކީ މީގެ ކުރިން ރަނގަޅު އަދި ފުރިހަމަ އިންވެސްޓްމަންޓެއްގެ ގޮތުގައި އޮތް އޮތުމެވެ. މިފަދަ ރަށަކަށް ކުރާ އިންވެސްޓްމަންޓުގެ ރިޓާން މިހާތަނަށް އައިއިރު ހަތް އަހަރާއި 10 އަހަރުން ކަވަރުވެ އެވެ. ނަމަވެސް ރިސޯޓު ހަދަން ރަށް ދޫކުރުން ވެސް ގެންދިޔައީ އިންވެސްޓް ކުރަން ތިބި ބަޔަކު ޝައުގުވެރި ކުރުމުގެ ބަދަލުގައި އެކަން ނުކުރާނެހާ ގޮތް ގޮތަށެވެ. އަދި އެކަން ނުވެ ލަސް ކުރަމުން އަދި މުޅި ޕްރޮސެސް ބޮޑުނަގުލަށް ދަނިކޮށް ކޮވިޑް-19 އިގެ ބަލާއާފަތް ދުނިޔެއަށް "ފާވެ" އިންވެސްޓަރުން ހޮރު ހޮރަށް ވަދެ "ފިލީ" އެވެ.\nރަށްތަކަށް ޝައުގުވެރި ނުވީ ކީއްވެ؟\nރާއްޖެއިން އިންވެސްޓްމަންޓަށް ރަަށްތައް ދޫކުރަން މި ސަރުކާރުން ފުރަތަމަ ދޫކުރީ ހަތަރު ރަށެވެ. އެ ހަތަރު ރަށް ދޫކުރިއިރު ވެސް ދޫކޮށްފައި ވަނީ ރަށަށް އިންވެސްޓަރުންގެ އެއްވެސް ޝައުގުވެރި ކަމެއް ނުހުންނާނެ ގޮތަށެވެ. އެއްވެސް "ދިލްޗަސްބެ" އް ނެތް ގޮތަށް ނަމެއްގައި ކަމެއް ކޮށްލާ ގޮތަށް ގެޒެޓުގައި ޖަހާލައި ހަމައެކަނި އިއުލާނެއް ކޮށްލީ އެވެ. ރަށްރައް ނެރޭނީ ވަރަށް ދިރާސާކޮށްފައި ކަމަށް ބުނި ނަމަވެސް ކުރި ދިރާސާގެ ފެންވަރު އެނގުނީ މާފަހުންނެވެ. އަދި އޭގެ ނަތީޖާއަކަށްވީ އެ ހަތަރު ރަށަށް އެންމެ މީހަކު ކުރިމަތިލުމެވެ. އެ ރަށްތަކަށް ޝައުގުވެރިކަން މަތިކުރަން އެއްވެސް ކަމެއް ސަރުކާރުން ކޮށްފައެއް ނުވެއެވެ.\nރާއްޖޭގައި ފުޅާ ދާއިރާއެއްގައި އިންވެސްޓްކޮށްފައިވާ ވިޔަފާރިވެރިއަކު ވިދާޅުވި ގޮތުގައި ރަށްތަކުގައި "ބޮޑު ސޭލު" އަޅުވަން ޖެހުނީ މި ސަރުކާރަށް އެކަން ކުރަން ނޭނގޭތީ އެވެ.\n"ރަށްތައް ދޫކުރުމާ ހަމައަށް އައިއިރު ވެސް އިންވެސްޓަރުން މިތިބީ ފޫހިވެފައި. މުޅި ސިސްޓަމް އެއްކޮށް ސްލޯވެފަ މިއޮތީ. ކުރިން ވެސް ރާއްޖޭގައި އޮތީ ފާސްޓް ސިސްޓަމެއް ނޫން. އެކަމަކު އެ ލަސް ކަމަށް މި ސަރުކާރާއެކު އިތުރު ލަސް ކަމެއް އައީމަ ދެން ވާނެ ގޮތް ވިސްނާ. ސިޓީއެއް ލައިގެން އެ އަށް ޖަވާބު ނުލިބިގެން ވެސް ހަ މަސް އެބަދޭ. ސިޓީތައް އެ ހުރީ މިނިސްޓަރުންގެ މޭޒު މަތީގައި. ޑިސިޝަން ނަގާކަށް ނޫޅޭ. ދެން ކިހިނެއް މިތާގެ މީހަކު [އިންވެސްޓް] ކުރާނީ؟" ފުޅާކޮށް އިންވެސްޓް ކޮށްފައިވާ ބޭފުޅާ ނަން ނުޖެހުމަށް އެދިވަޑައިގެން ވިދާޅުވި އެވެ.\nރާއްޖޭގެ މުޅި އިންވެސްޓްމަންޓުގެ މޫސުން މިގޮތަށް ކުރިއަށް ލަފާ ކުރާއިރު ރާއްޖޭގެ މާލީ ހިސާބުތައް ވެސް ފެންނަމުން ދިޔައީ މުޅިން ގޯސްކޮށެވެ. ރާއްޖޭގެ ހިސާބު ފެންނަ "ބުކްސް" އެއްގޮތަކަށް ވެސް ރަނގަޅެއް ނޫނެވެ. ބައިނަލްއަގުވާމީ ކްރެޑިޓް އެޖެންސީތަކުގެ ރޭޓިންތައް ނެގެޓިވެ ރާއްޖެ "ތިންސީ" އަށް ލައި ރާއްޖޭގެ ދަރަނި މަތިވެ އިންވެސްޓަރުން ދެކޭ ގޮތް ވެސް އޮތީ ރާއްޖެއާމެދު އިންތިހާއަށް ބަދަލުވެފަ އެވެ.\nމިގޮތަށް ރާއްޖޭގެ ހާލަތު އޮއްވައި ރިސޯޓު ހަދަން ސަރުކާރުން އަނެއްކާ ވެސް އިތުރު 16 ރަށް މާކެޓަށް ނެރުނެވެ. އަދި އެވަރުން ނުވެގެން އެ ރަށްތަކުގެ އަގުތައް ބާޒާރުގައި 30 ޕަސެންޓަށް ވައްޓާލީ އެވެ.\nރިސޯޓް ހަދަން މި ސަރުކާރުން ހުޅުވާލި މ. ސީދީ ހުރާ: ސަރުކާރުން ވަނީ ރަށްތަކުގެ އަގު ވައްޓާލާފައި\nއަގު ވައްޓާލި ސަބަބެއް ކަމަށް ބުނެ ޓޫރިޒަމް މިނިސްޓްރީން ވާހަކައެއް ކިޔައި ދެ އެވެ. މައިގަނޑު ވާހަކައަކީ އިންވެސްޓަރުންނަށް އިތުރު ވަގުތު ދިނުމެވެ. ކޮވިޑާއެކު އުފެދިފައި އޮތް މި ހާލަތަށް ބެލުމަށް ފަހު އެވެ. އެ މީހުންނަށް ދަތުރު ކުރުމުގައި ދަތިތަކެއް އޮތީ އެވެ.\nއެެހެން ނަމަވެސް މިއީ ބޮޑު ހެއްވާ ޖޯކަކަށް ވާނެ އެވެ. ކޮވިޑަށްފަހު މުޅި ދުނިޔޭގެ އެންމެން މަސައްކަތް މި ކުރަނީ އޮންލައިންގަ އެވެ. "ވޯކް ފްރޮމް ހޯމް" ގަ އެވެ. ކޮންމެ އެއްޗެއް ބަލައިލަނީ ގޭގައި އިނދެ ވީޑިއޯއަކުންނެވެ. ވާހަކަ ދާއްކަނީ ޗެޓުންނާއި ޒޫމުންނެވެ. އެހެންވީއިރު މި އުޅެނީ ކޮން ބަޔަކު ރާއްޖެ ނުގެނެވިގެންތޯ މިއީ ސުލާލެކެވެ. މި ސުވާލަށް ޓޫރިޒަމާއި އެތާނގެ މިނިސްޓަރަކަށް ޖަވާބެއް ނުދެވެ އެވެ. މުޅީން ދައްކަނީ ދެއުޅި ދިމާ ނުވާ ހުސް ވާހަކަ އެވެ.\nރާއްޖެ ނުގެނެވިގެން އުޅެނީ ކޮން ގައުމެއްގެ އިންވެސްޓަރުން ތަކެއް ހެއްޔެވެ؟ މި އުޅެނީ ކޮން ގައުމަކުން ރާއްޖެއަށް މީހުން އައުން ބަންދު ވެގެން އިންވެސްޓަރުންނަށް ދަތިތަކާ ކުރިމަތިވެގެން ހެއްޔެވެ؟ އެއެއް ސާފެއް ނުވެ އެވެ.\nރަށް ނެރެ އަގު ވައްޓާލުން - ކޮރަޕްޝަނަށް މަގެއް!\nރަށެއްގައި ރިސޯޓު ހަދަން މާކެޓަށް ނެރެ އެ ރަށުގެ އަގު "ކަކުލާ ހަމަ އަށް" ތިރި ކޮށްލުމަކީ ކިހާ ބޮޑު ގޯހެއްކަން، ވަރަށް ގިނަ ފަހަރު ދެއްކެވޭ ވާހަކައިގެ ސަބަބުން ފާޑުކިޔުންތައް އަމާޒުވާ ޓޫރިޒަމް މިނިސްޓަރު ޑރ. އަބްދުﷲ މައުސޫމަށް އެނގިވަޑައި ނުގަންނަވަނީ ހެއްޔެވެ؟ އެކަން އެގޮތަށް ކުރަން އިކޮނޮމިކް ކައުންސިލުން ލަފައެއް ދިން ހެއްޔެވެ؟\nއެކަން ކުރީ އިކޮނޮމިކް ކައުންސިލުގެ ލަފާގެ މަތިންނަމަ މިއީ ކޮން ދިރާސާއެއްގެ މައްޗަށް ކުރިކަމެއްތޯ ވެސް ބަލަންޖެހެ އެވެ. ދުނިޔޭގައި ކޮވިޑް އުޅޭކަން އެނގުނީ ރަށްރަށް ރިސޯޓު ހަދަން ނެރުނު ފަހަކުން ނޫނެވެ. އަނެއްކޮޅުން ދުނިޔޭގައި އިންވެސްޓަރުންގެ މޫވްމެންޓް ހުރި ގޮތް ސަރުކާރުން ބެލިހެނެއް ވެއް ހީއެއް ނުވެއެވެ. މުޅީން އުޅުނީ އިންޑިއާގެ ހަފޮޅުގެ ތެރޭގަ އެވެ.\nއެއްޗެއް ބާޒާރަށް ނެރެ އެ ގަންނަން ބޭނުންވާ މީހުން ފިހާރާއިގެ ތެރޭގައި ތިއްބައި ހަރުތަކުގައި ހުރި އެ މުދަލުގެ އަގު ވައްޓާލުމުން އެނގޭނެ އެއް ކަމަކީ އެއުޅެނީ އެ މުދާ ނުވިކި، ދެން ހަދާނެ ގޮތް ހުސްވެގެން ކަމެވެ. އަނެއް ގޮތަކީ އެ މުދާ އެކްސްޕަޔާވާން ކައިރިވުމުން އަވަހަށް ހުސް ކޮށްލަން ބޭނުންވަނީ އެވެ. މިއީ މާމޮޅު ތަޖުރިބާކާރަކު ވިދާޅުވެ ދެއްވަންޖެހޭ ވާހަކައެއް ހެއްޔެވެ؟\nމިގޮތަށް ސޭލް އެޅުވުމުގެ ބަދަލުގައި ބަދަލުގައި ހާލަތު ގޯސްނަމަ ރިސޯޓް ހަދަން ދޫކުރާ ރަށްތައް ފަދަ ބޮޑެތި ހަރުމުދާ އިއުލާނު ކުރުން މަޑު ޖައްސާލުން ވެސް ގައުމެއްގެ ފެންވަރުން ބަލާއިރު މަންޒަރު މާ ރީތި ވާނެ އެވެ. މިގޮތަށް ރަށުގެ އަގު ވައްޓާލުމުން ވަކި ބަޔަކަށް ރަށްތައް ދޭން މަސައްކަތް ކުރާކަމުގެ ތުހުމަތު ވެސް ސަރުކާރު ބޮލުގައި އެޅިގެން ދާނެ އެވެ. ރާއްޖޭގެ މުޅި ބޮޑު މަންޒަރުން ޔަގީންވާ އެއް ހަގީގަތަކީ ވެސް މިއީ އެވެ. ރީތިކޮށް ބޮޑު ކޮރަޕްޝަނަކާ ދިމާލަށް މިކަން ގެން ދަނީ އެވެ. މިކަން ވެސް ކުރިން އެމްއެމްޕީއާރުސީން ރަށް ދޫކުރިއިރު ދިމާވިފަދަ ބޮޑު ކަންތައް ގަނޑަކަށް ވެދާނެ އެވެ.\nރާއްޖޭގައި ހިންގާ ރިސޯޓެއް: ރިސޯޓް ހަދަން ނެރެފައިވާ ރަށްތަކުގެ އަގު ދަށް ކުރުމަކީ ވަރަށް ބޮޑު މައްސަލައެއް\nއެހެން ބިންތަކުގެ އަގު ވެސް ވައްޓާލަނީ!\nރާއްޖޭގެ ބޮޑު ކުންފުންޏެއްގެ އިސް މަގާމެއް ފުރުއްވުމަށް ފަހު މިހާރު ބޭރުގެ ކުންފުނިތަކަށް ފައިނޭޝަން ލަފާ ދެއްވާ ފައިނޭންޝަލް އެކްސްޕާޓަކު ނަން އެއް ފަރާތްކޮށްލާން އެދިވަޑައިގެން ވިދާޅުވި ގޮތުގައި ސަރުކާރުން ހަމައެކަނި އަގު ވައްޓާލައިގެން އުޅެނީ ރިސޯޓު ހަދަން ދޫކޮށްލާފައިވާ ރަށްތައް އެކަންޏެއް ނޫނެވެ. މާލޭގައި ފްލެޓް އަޅަން ސަރުކާރުން ބުނި ބިންތަކުގެ އަގު ވެސް ވައްޓާލައި އެ ތަންތަން ވެސް ދެނީ މުޅީންހެން "ހިލެ" އެވެ.\n"އިންޑިއާ ދެ ކުންފުންޏަކުން އައި އަޅުގަނޑު ކައިރި އަށް ފައިނޭންޝަލް އެކްސްޕަޓީސް ހޯދަން. މިހާރު މި ބިންތައް ވެސް މި ދެނީ އާއްމު މީހާ ގޯތި ނުހެދިގެން ގެ ހަދަން އުޅޭ އުސޫލުން. ސަރުކާރުން މި ބުނަނީ އަތުގަ އެބައޮތޭ ގޯއްޗެއް. މިތަނުގައި ދިހަ ބުރިއަށް ގެ އަޅާފައި ދެ ފްލޯ ދޭށޭ ސަރުކާރަށް. މި އުސޫލުން ސަރުކާރުން ބޮޑެތި ބިންތައް މި ދެނީ. ހެޔޮ ނުވާނެ ގައުމަކަށް މިހެން ހަދާކަށް! މިއީ ދިވެހިންގެ އަގު ބޮޑެތި ޕްރޮޕަޓީތައް،" އޭނާ ވިދާޅުވި އެވެ.\nއިންޑިއާ ދެ ކުންފުންޏަކުން އައި އަޅުގަނޑު ކައިރި އަށް ފައިނޭންޝަލް އެކްސްޕަޓީސް ހޯދަން. މިހާރު މި ބިންތައް ވެސް މި ދެނީ އާއްމު މީހާ ގޯތި ނުހެދިގެން ގެ ހަދަން އުޅޭ އުސޫލުން. ސަރުކާރުން މި ބުނަނީ އަތުގަ އެބައޮތޭ ގޯއްޗެއް. މިތަނުގައި ދިހަ ބުރިއަށް ގެ އަޅާފައި ދެ ފްލޯ ދޭށޭ ސަރުކާރަށް. މި އުސޫލުން ސަރުކާރުން ބޮޑެތި ބިންތައް މި ދެނީ. ހެޔޮ ނުވާނެ ގައުމަކަށް މިހެން ހަދާކަށް! މިއީ ދިވެހިންގެ އަގު ބޮޑެތި ޕްރޮޕަޓީތައް،\nރާއްޖޭގެ ހަރުމުދަލުގައި "ހުސްކުރާ ސޭލް" އަޅުވާފައިވާއިރު، ދުނިޔޭގެ އިންވެސްޓްމަންޓް ކްލައިމެޓް އޮތްގޮތަށް ބަލައިލުން ވެސް ރަނގަޅެވެ. ރާއްޖެ ރަށްތަކުގައި "ހަގީގީ ބޮޑު ސޭލު" އަޅުވަން ޖެހޭ ހާލަތަށް ކަންތައް ދިއުމުގައި ސަބަބެއް ވެސް އޮންނާނެ އެވެ.\nމާލެ މަތިން ނަގާފައިވާ ފޮޓޯއެއް -- އަވަސް ފޮޓޯ\nއިންވެސްޓްމަންޓް ނުލިބޭތީ ގޮތް ހުސްވީތަ؟\nރާއްޖޭގައި މިހާރު ވެސް ނުހެދި 85 ރަށެއް އެބައޮތެވެ. އެހެންވެ މި ވަގުތަކީ އިންވެސްޓަރުން ނުގެވޭނެ ކަމަށް ބެލެވޭ ދުވަސް ވަރެއް ނަމަ މި ރަށްތައް ހެދޭނެ ގޮތެއް ހޯދައި ދިނުން މާ މުހިންމު ވާނެ އެވެ. ބައެއް ރަށްތައް ހުރީ ކޮންމެވެސް ޕަސެންޓެއް ހަދައި މަސައްކަތް ހުއްޓިފަ އެވެ. އެހެންވެ އެ ރަށްތައް ހެދިއްޖެނަމަ ދައުލަތަށް ދެ އަހަރުތެރޭ ޔަގީނުން ވެސް ޓެކްސް ލިބެން ފަށާނެ އެވެ. ހަމައެކަނި ޓޫރިޒަމް ގާނޫނަށް ބަދަލުތަކެއް ގެނެސް "އެއްފަޅި ވިއްކާލައިގެން" ރަށް ހުޅުވާށޭ ބުނުމުގެ ބަދަލުގައި "ތަޅެއް އެޅުވިފައި" ތިބި މީހުނަށް ފައިސާ ލިބޭނެ ގޮތެއް ފަހި ކޮށްދިނުން ސަރުކާރަށް މާ ބުއްދިވެރި އެވެ. ބަޖެޓަށް 130 މިލިއަން ރުފިޔާ ލިބެން އޮތް ކަމަކުން 30 ޕަސެންޓުގެ ޑިސްކައުންޓެއް އެޅުވުމުގެ މާނައެއް ނެތެވެ. މި ގޮތަށް ރަށްތަކުގައި ބޮޑުސޭލް ނާޅުވައި އެހެން ކޮންމެވެސް ގޮތަކުން މި ފައިސާ ހޯދުން ވެސް މާ ތާހިރުވާނެ އެވެ.\nމި ދުވަސްވަރު 30 ޕަސެންޓުގެ ޑިސްކައުންޓަކާއެކު "ބޮޑު ސޭލް" ގައި ރަށް ވިއްކާއިރު، ރާއްޖެ އަންނަ ފޮރިން ޑައިރެކްޓް އިންވެސްޓްމަންޓް ތައް މަދު ނުވާކަމަށް ސަރުކާރުން މިހާތަނަށް އައީ ބުނަމުންނެވެ. އަދި ރާއްޖޭގެ ޓޫރިޒަމް ދާއިރާގެ ގިނަ ޕްރޮޕަޓީތައް ވިއްކާ ކޮންސަލްޓަންސީ ފާމް ސިންގަޕޫރުގެ ޖޭއެލްއެލް ހޮޓެލްސް އެންޑް ހޮސްޕިޓަލިޓީ އިން ވެސް ބުނެފައި ވަނީ މި އަހަރުތެރޭގައި އޭޝިއާގެ އިންވެސްޓްމަންޓްތަކަށް ފުރުސަތު އޮންނާނެ އެވެ. އެހެންވީއިރު ހަރުމުދާ ނުއަގުގައި ވިއްކުމުގެ ބޭނުމަކީ ކޮބައި ހެއްޔެވެ؟ ސަރުކާރުން ގޮތް ހުސްވީ ހެއްޔެވެ؟ ނޫނީ ވަގުތުގެ ފައިދާ ނަގައި ވަކި ބަޔަކަށް ރަށްތަކެއް ދޭން ބޭނުންވަނީ ހެއްޔެވެ؟ ރައްޔިތުން ބޭނުންވަނީ މިއަށް ޖަވާބެވެ. އެ ކަމަކު މައުސޫމު ލައްވައި ޖަވާބެއް ނުދެއްޗެވެ. އޭނާ ދައްކާ ވާހަކަ ހަމައެއް ނުޖެހެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ރިސޯޓް ފޮރިން އިންވެސްޓްމެންޓް ހާރިޖީ ސިޔާސަތު